CELEX: 52012PC0073
Language: fi
Date: 2012-03-07
Title: Ehdotus EUROOPAN PARLAMENTIN JA NEUVOSTON ASETUS arvopaperitoimituksen parantamisesta Euroopan unionissa sekä arvopaperikeskuksista ja direktiivin 98/26/EY muuttamisesta

|
			
		
		
		52012PC0073
		
			Ehdotus EUROOPAN PARLAMENTIN JA NEUVOSTON ASETUS arvopaperitoimituksen parantamisesta Euroopan unionissa sekä arvopaperikeskuksista ja direktiivin 98/26/EY muuttamisesta /* COM/2012/073 final - 2012/0029 (COD) */
			
				
		
		
			
			   	PERUSTELUT
1.           Ehdotuksen tausta
Arvopaperikeskukset ovat finanssimarkkinoilla
systeemisesti merkittäviä laitoksia. Kaikkien arvopaperikauppojen jälkeen,
jotka tehdään arvopaperipörsseissä tai niiden ulkopuolella, käynnistetään
kaupan jälkeiset prosessit, jotka johtavat kyseisen kaupan toteuttamiseen,
jolla tarkoitetaan arvopapereiden luovuttamista käteisvaroja vastaan.
Arvopaperikeskukset ovat keskeisiä laitoksia, jotka mahdollistavat
arvopaperitoimituksen hoitamalla niin kutsuttuja arvopapereiden selvitysjärjestelmiä.
Arvopaperikeskukset huolehtivat myös arvopaperitilien avaamisesta ja
keskitetystä ylläpidosta, jossa kirjataan, kuinka monta arvopaperia kukin on
laskenut liikkeeseen ja mitä muutoksia on tapahtunut arvopapereiden
hallussapidossa.
Lisäksi arvopaperikeskuksilla on keskeinen
asema vakuusmarkkinoilla erityisesti rahapolitiikan kannalta. Esimerkiksi lähes
kaikki vakuudet, jotka voidaan hyväksyä keskuspankkien rahapolitiikan
operaatioihin, kulkevat EU:ssa, erityisesti euroalueella, EU:n arvopaperikeskusten
ylläpitämien arvopapereiden selvitysjärjestelmien kautta.
EU:ssa toimivissa arvopapereiden
selvitysjärjestelmissä toteutettujen tapahtumien arvo oli vuonna 2010 noin
920 biljoonaa euroa, ja näissä järjestelmissä pidettyjen arvopapereiden
arvo oli lähes 39 biljoonaa vuoden 2010 lopussa. EU:ssa toimii yli 30
arvopaperikeskusta, yleensä yksi kussakin maassa, sekä kaksi ”kansainvälistä”
arvopaperikeskusta (Clearstream Banking Luxembourg ja Euroclear Bank), jotka
ovat arvopaperikeskusten alaryhmä. Nämä kaksi arvopaperikeskusta ovat
erikoistuneet ”euro-obligaatioina” tunnettujen kansainvälisten
joukkovelkakirjojen liikkeeseenlaskuun. 
Vaikka arvopaperikeskusten toiminta on yleensä
luotettavaa ja tehokasta kansallisten rajojen sisäpuolella, niiden rajat ylittävä
yhteistyö ja viestintä eivät suju yhtä luotettavasti, mikä merkitsee sitä, että
rajat ylittävistä sijoituksista aiheutuu sijoittajille suhteellisen suuria
riskejä ja kustannuksia. Esimerkiksi toimituspuutteiden määrä on suurempi rajat
ylittävissä kaupoissa kuin kotimaisissa kaupoissa, ja toimituskustannukset ovat
niissä jopa neljä kertaa suuremmat.
Nämä luotettavuusongelmat johtuvat muun muassa
seuraavista tekijöistä: 
·      Toimitussyklin pituus. Kaupan ja toimituksen välistä aikaa ei ole
yhdenmukaistettu EU:ssa, mikä aiheuttaa häiriöitä arvopapereiden rajat
ylittävässä toimituksessa.
·      Pieni mutta kuitenkin merkittävä osa arvopapereista on yhä
paperimuodossa. Niiden toimittaminen kestää huomattavasti kauemmin, mikä lisää
sijoittajien riskejä. 
·      Kaikilla markkinoilla ei ole mahdollista määrätä varoittavia
seuraamuksia toimituspuutteista eli siitä, että arvopaperitapahtumaa ei
toteuteta aiottuna toimituspäivänä, ja jos seuraamuksia voidaan määrätä,
toimituskuria koskevat toimenpiteet ovat hyvin erilaisia eri markkinoilla.
·      Direktiivillä 98/26/EY[1],
joka koskee selvityksen lopullisuutta maksujärjestelmissä ja arvopapereiden
selvitysjärjestelmissä, on vähennetty häiriöitä, joita arvopapereiden
selvitysjärjestelmälle saattaa aiheutua yksittäiseen osallistujaan kohdistuvan
maksukyvyttömyysmenettelyn vuoksi. Direktiivissä ei kuitenkaan käsitellä muita
selvitysjärjestelmään kohdistuvia riskejä tai järjestelmää ylläpitävän
arvopaperikeskuksen kestokykyä. Joihinkin arvopaperikeskuksiin kohdistuu myös
muita luotto- ja likviditeettiriskejä, jotka johtuvat arvopaperitoimitukseen
liittyvistä pankkipalveluista.
·      Arvopaperikeskusten välisiä linkkejä koskevat sopimukset, joita
pidetään ensimmäisenä askeleena kohti Euroopan arvopaperitoimitusmarkkinoiden
yhdentymistä, herättävät myös huolta turvallisuusongelmiensa vuoksi, koska
tällaisten linkkien toiminnan vakaudesta ei ole annettu erityissääntöjä. Linkit
lisäävät myös arvopaperikeskusten välistä yhteenliittymistä, mikä antaa
lisäperusteen ottaa käyttöön yhteinen toiminnan vakauden valvontakehys.
Suurta huolta herättää myös se, että
arvopaperitoimituksen sisämarkkinat eivät nykyisellään toimi tehokkaasti.
Eurooppalaisilla kaupan jälkeisen toiminnan markkinoilla on yhä merkittäviä
esteitä, joista voidaan mainita rajoitukset, joita on asetettu arvopapereiden
liikkeeseenlaskijoiden oikeudelle käyttää arvopaperikeskusten palveluja,
arvopaperikeskuksia koskevat erilaiset kansalliset toimilupajärjestelmät ja
säännöt EU:ssa sekä kansallisten arvopaperikeskusten välisen kilpailun vähyys. Nämä
esteet ovat aiheuttaneet markkinoiden hajanaisuuden. Sen seurauksena
arvopaperitapahtumien rajat ylittävässä toteutuksessa joudutaan käsittelemään
tarpeettoman monimutkaisia hallussapitoketjuja, joissa on yleensä mukana monia
arvopaperikeskuksia ja muita välittäjiä. Tällä on kielteinen vaikutus paitsi
tehokkuuteen myös rajat ylittävien tapahtumien riskeihin.
Nämä ovat merkittäviä ongelmia, koska rajat
ylittävät tapahtumat, jotka ulottuvat tavanomaisista arvopapereiden ostoista ja
myynneistä vakuuksien siirtoihin, lisääntyvät Euroopassa edelleen ja
arvopaperikeskukset ovat yhä enemmän kytköksissä toisiinsa. Näiden suuntausten
odotetaan vielä voimistuvan vuodesta 2015, jolloin on tarkoitus ottaa käyttöön
TARGET2-Securities-järjestelmä (T2S). Kyseessä on eurojärjestelmän käynnistämä
hanke, jonka tavoitteena on luoda arvopaperitoimitusta varten yhteinen rajat
ylittävä järjestelmäalusta.
Ehdotetulla asetuksella pyritään ratkaisemaan
edellä mainitut ongelmat. Siinä velvoitetaan esittämään kaikki siirtokelpoiset arvopaperit
arvo-osuuksina ja kirjaamaan arvo-osuudet arvopaperikeskuksiin ennen kuin
niillä käydään kauppaa säännellyissä kauppapaikoissa. Lisäksi asetuksessa
yhdenmukaistetaan toimitusajat ja toimituskuria koskevat järjestelmät koko
EU:ssa. Siinä otetaan käyttöön kansainvälisiin standardeihin pohjautuva
yhteinen säännöstö, jolla pyritään vähentämään arvopaperikeskusten toimintaan
ja palveluihin liittyviä riskejä. Koska arvopaperikeskusten on noudatettava
samoja aineellisia sääntöjä koko EU:ssa, niihin voidaan soveltaa yhdenmukaisia
toimilupavaatimuksia ja koko EU:n laajuisia toimilupia, joiden avulla voidaan
poistaa jäljellä olevat esteet arvopaperikeskusten käytölle. 
Ehdotetulla asetuksella parannetaan
järjestelmän luotettavuutta ja avataan arvopaperikeskusten palvelujen
markkinat, minkä ansiosta arvopaperitoimitus tehostuu. Asetuksella täydennetään
arvopaperimarkkinoiden infrastruktuureihin sovellettavaa sääntelykehystä, johon
sisältyy jo rahoitusvälineiden markkinoista annettu direktiivi 2004/39/EY (rahoitusmarkkinadirektiivi)[2], sekä johdannaiskauppoja
koskevaa asetusehdotusta (EMIR). Direktiiviä täydennetään kauppapaikkojen
osalta ja EMIR-ehdotusta keskusvastapuolten osalta.
Tämä aloite on saanut laajaa poliittista
kannatusta. Ecofin-neuvosto tähdensi 2. joulukuuta 2008 pitämässään istunnossa,
että arvopapereiden selvitysjärjestelmien luotettavuutta ja vakautta on
parannettava, ja totesi, että kaupan jälkeiseen prosessiin liittyvien
oikeudellisten esteiden, kuten arvopaperikeskusten käyttöön liittyvien esteiden
poistamiseksi tarvitaan EU:n lainsäädäntöä. Arvopaperikeskuksia koskevien
asianmukaisten standardien tarve on tunnustettu myös kansainvälisellä tasolla.
Kansainväliset pankki- ja arvopaperivalvojat (CPSS ja IOSCO) antoivat jo vuonna
2001 arvopapereiden selvitysjärjestelmiä koskevat suositukset, ja
eurooppalaiset sääntelyviranomaiset (EKPJ ja CESR) mukauttivat niitä antaessaan
selvitysjärjestelmistä ei-sitovat ohjeet vuonna 2009. Finanssimarkkinoiden
vakauden valvontaryhmä totesi vielä vuonna 2010, että nykyiset standardit on
saatettava ajan tasalle keskeisten markkinainfrastruktuurien lujittamiseksi, ja
kehotti tarkistamaan ja parantamaan nykyisiä standardeja. 
2.           Intressitahojen kuuleminen ja
vaikutusten arviointi
Tämä ehdotus perustuu jatkuvaan laaja-alaiseen
vuoropuheluun ja kuulemiseen, joissa ovat olleet mukana kaikki tärkeimmät
sidosryhmät, kuten arvopaperi- ja pankkivalvojat, EKP ja kaikentyyppiset
markkinatoimijat. Ehdotuksessa on otettu huomioon 13. tammikuuta ja
1. maaliskuuta 2011 välisenä aikana toteutetussa julkisessa kuulemisessa
esitetyt kannanotot sekä näkemykset, joita monet erilaiset osallisryhmät ovat
esittäneet kesästä 2010 alkaen. 
Komissio on teettänyt ulkopuolisen tutkimuksen
selvitysalan kustannuksista ja hinnoista Oxera Consulting
-konsulttitoimistolla. Oxera toimitti ensimmäisen raporttinsa vuonna 2009 ja
toisen raportin vuonna 2011. Raporteissa annettiin hyödyllistä tietoa rajat
ylittävän toimituksen ja kansallisen toimituksen välisistä kustannuseroista
Euroopassa.
Komissio arvioi erilaisten
toimintavaihtoehtojen vaikutuksia parempaa sääntelyä koskevan politiikan
mukaisesti. Toimintavaihtoehtoja arvioitiin keskeisten tavoitteiden
perusteella, jotka olivat luotettavuuden ja tehokkuuden lisääminen ja
toimintaedellytysten tasapuolistaminen eurooppalaisten arvopaperikeskusten
palveluissa. Arvioinnissa tarkasteltiin, miten tehokkaasti tavoitteet
voitaisiin saavuttaa eri vaihtoehdoilla ja miten kustannustehokkaasti eri
vaihtoehdot voitaisiin toteuttaa. 
Vaikutustenarviointiraportin luonnos
toimitettiin 16. maaliskuuta 2011 komission vaikutustenarviointilautakunnalle,
minkä jälkeen siitä toimitettiin tarkistettu luonnos 8. elokuuta 2011.
Raporttiluonnosta oli paranneltu huomattavasti lautakunnan esittämien
kommenttien perusteella: havaituista ongelmista esitettiin vahvempaa näyttöä,
ja eri toimintavaihtoehtoja analysoitiin perusteellisemmin erityisesti
toimitukseen liittyvien pankkipalvelujen osalta. Tarkistetussa raportissa
arvioitiin myös, mitä kokonaishyötyjä eri osallisryhmät saisivat eri
toimintavaihtoehdoista ja mitä vaikutuksia näillä vaihtoehdoilla olisi eri
ryhmiin, sekä ehdotettiin selkeämpää ja vankempaa seuranta- ja
arviointikehystä. 
3.           Ehdotuksen oikeudellinen sisältö
3.1.        Oikeusperusta
Ehdotettu asetus perustuu Euroopan unionin
toiminnasta tehdyn sopimuksen, jäljempänä ’SEUT-sopimus’, 114 artiklaan, joka
on sopivin oikeusperusta tällä alalla. Ehdotuksen pääasiallisena tavoitteena on
korjata arvopaperitoimituksen luotettavuudessa ja tehokkuudessa esiintyvät
puutteet ja sisämarkkinoiden toimintaa haittaavat esteet, jotka johtuvat siitä,
että arvopaperitoimitusta ja arvopapereiden selvitysjärjestelmiä ylläpitävien
arvopaperikeskusten toimintaa säännellään erilaisilla kansallisilla säännöillä.
Tämä toteutetaan antamalla yhteiset säännöt tietyistä toimitussykliin ja
toimituskuriin liittyvistä näkökohdista sekä antamalla yhteiset toiminnan
vakautta koskevat vaatimukset, joissa käsitellään arvopaperikeskusten
kestokykyä sekä pääsyoikeuksia niihin. Yhteisten sääntöjen ja vaatimusten puuttuessa
on todennäköistä, että jäsenvaltiot toteuttavat kansallisella tasolla erilaisia
toimenpiteitä, millä on suora kielteinen vaikutus luotettavuuteen, tehokkuuteen
ja kilpailuun unionin arvopaperitoimitusmarkkinoilla. Asetuksen katsotaan
olevan sopivin keino varmistaa, että kaikille markkinatoimijoille asetetaan
toimitussykliä ja toimituskuria koskevat yhdenmukaiset ja suoraan sovellettavat
velvoitteet ja että arvopaperikeskukset noudattavat unionissa yhdenmukaisia ja
suoraan sovellettavia toiminnan vakautta koskevia standardeja, joilla pyritään
lujittamaan arvopaperikeskusten kestokykyä ja niiden keskeistä asemaa
arvo-osuusjärjestelmien ylläpidossa ja selvitysprosessissa. 
Koska ehdotetun asetuksen pääasiallisena
tavoitteena on asettaa markkinatoimijoille suoraan useita oikeudellisia
velvoitteita, joissa edellytetään muun muassa käytännöllisesti katsoen kaikkien
siirtokelpoisten arvopapereiden kirjaamista arvo-osuuksina arvopaperikeskukseen
ja asetetaan tiukempi määräaika toimitukselle, ja koska arvopaperikeskukset
vastaavat arvopapereiden selvitysjärjestelmien ylläpidosta ja sellaisten
toimenpiteiden soveltamisesta, joilla pyritään varmistamaan oikea-aikainen
arvopaperitoimitus unionissa, on olennaisen tärkeää, että kaikki
arvopaperikeskukset noudattavat jatkuvasti ehdotuksessa esitettyjä
yhdenmukaisia ja tiukkoja toiminnan vakautta koskevia vaatimuksia. Sen vuoksi
tähän ehdotukseen olisi markkinatoimijoille asetettujen oikeudellisten
velvoitteiden ohella sisällytettävä yhdenmukaiset ja suoraan sovellettavat
säännöt toimilupien myöntämisestä arvopaperikeskuksille ja näiden keskusten
jatkuvasta valvonnasta.
3.2.        Toissijaisuus- ja
suhteellisuusperiaate
Euroopan unionista tehdyn sopimuksen 5
artiklan 3 kohdassa määrätyn toissijaisuusperiaatteen mukaan toimia olisi
toteutettava EU:n tasolla vain siinä tapauksessa, että jäsenvaltiot eivät voi
saavuttaa suunniteltuja tavoitteita riittävällä tavalla, vaan ne voidaan
ehdotetun toiminnan laajuuden ja vaikutusten vuoksi saavuttaa paremmin unionin
tasolla. 
Tämän ehdotuksen keskeisenä tavoitteena on
parantaa eurooppalaisten arvopaperimarkkinoiden luotettavuutta ja tehokkuutta
unionissa, mikä edellyttää EU:n toiminnan koordinointia. Unionin toiminnan
lisäperusteina ovat myös arvopaperikeskusten systeeminen luonne ja niiden
välisten linkkien lisääntyminen erityisesti T2S-järjestelmän käyttöönoton
jälkeen. 
Asetuksen säännöksissä, jotka koskevat
toimilupien myöntämistä arvopaperikeskuksille ja näiden keskusten valvontaa,
pyritään saavuttamaan tasapaino kansallisten viranomaisten valtuuksien ja
muiden toimivaltaisten viranomaisten etujen välillä. Euroopan
arvopaperimarkkinaviranomaisella (EAMV) tulee olemaan keskeinen asema
erimielisyyksien ratkaisemisessa, kansallisten viranomaisten välisten
yhteistyöjärjestelyjen helpottamisessa ja teknisten standardien kehittämisessä,
jossa se tekee tiivistä yhteistyötä Euroopan keskuspankkijärjestelmän (EKPJ)
kanssa.
Joitakin kysymyksiä on jo käsitelty voimassa
olevassa unionin lainsäädännössä. Esimerkiksi arvopapereiden selvitysjärjestelmät
on jo määritelty selvityksen lopullisuudesta maksujärjestelmissä ja
arvopaperien selvitysjärjestelmissä annetussa direktiivissä 98/26/EY[3], ja direktiivissä 2004/39/EY
(rahoitusmarkkinadirektiivi) annetaan tiettyjä sääntöjä markkinatoimijoiden
pääsystä valitsemiinsa arvopapereiden selvitysjärjestelmiin. Ehdotettu asetus
on näiden unionin säädösten mukainen. 
Ehdotuksessa otetaan myös kaikilta osin
huomioon Euroopan unionin toiminnasta tehdyn sopimuksen 5 artiklan 5 kohdassa
tarkoitettu suhteellisuusperiaate, jonka mukaan unionin toiminnan on oltava
tarkoituksenmukainen keino saavuttaa asetetut tavoitteet eikä sen toiminnassa
saisi ylittää sitä, mikä on tarpeen näiden tavoitteiden saavuttamiseksi.
Asetuksessa saavutetaan suhteellisuusperiaatteen mukaisesti oikeanlainen
tasapaino yleisen edun ja ehdotettujen toimenpiteiden kustannustehokkuuden
välillä. Siinä on myös otettu täysimittaisesti huomioon tarve saavuttaa
tasapaino luotettavuuden, markkinoiden tehokkuuden ja sidosryhmille aiheutuvien
kustannusten välillä.
3.3.        Ehdotuksen yksityiskohtainen
kuvaus
Ehdotetussa asetuksessa on kaksi pääosaa:
toimenpiteet, joita sovelletaan kaikkiin markkinatoimijoihin
arvopaperitoimituksen yhteydessä (II osasto), ja toimenpiteet, joita
sovelletaan erityisesti arvopaperikeskuksiin (III, IV ja V osasto). Muut
osastot, jotka sisältävät soveltamisalan ja määritelmät (I osasto) sekä
siirtymä- ja loppusäännökset (VI osasto), liittyvät ehdotuksen kumpaankin
osaan.
3.3.1.     Ehdotuksen soveltamisala (I
osasto)
Ehdotettu asetus koskee kaikkia
arvopaperikeskuksia, mutta siinä vapautetaan toimilupa- ja
valvontavaatimuksista EKPJ:n jäsenet ja muut vastaavanlaista toimintaa
harjoittavat kansalliset tai julkiset elimet, kuten jäsenvaltioiden kansalliset
elimet, joiden vastuulla on julkisen velan hoitaminen tai jotka osallistuvat
julkisen velan hoitoon, vaikka tällaiset elimet muuten vastaisivatkin
arvopaperikeskuksia. Näiden laitosten on joka tapauksessa noudatettava kaikkia
arvopaperikeskuksille asetettuja vaatimuksia. Ne on kuitenkin vapautettu IV
osaston säännöksistä, joiden tavoitteena on varmistaa, että toimitukseen
liittyvät pankkipalvelut ja muut arvopaperikeskuksen palvelut erotetaan
toisistaan, koska tällaisten oheispalvelujen tarjoaminen on luonteenomaista
näille laitoksille.
Ehdotuksessa arvopaperikeskuksille asetetut
vaatimukset koskevat kaikkia rahoitusvälineitä, mutta arvopaperitoimitusta
käsittelevä II osasto koskee pääasiassa siirtokelpoisia arvopapereita (lähinnä
osakkeita ja joukkovelkakirjoja), jotka on määritelty rahoitusmarkkinadirektiivin
2004/39/EY 4 artiklan 1 kohdan 18 alakohdassa.
3.3.2.     Arvopaperitoimitus (II osasto)
Ehdotetun asetuksen keskeisenä tavoitteena on
lisätä arvopaperitoimituksen luotettavuutta. Sen II osastossa on kolme
toimenpidekokonaisuutta, joilla tämä tavoite pyritään saavuttamaan. Ensiksikin
siinä velvoitetaan muuttamaan arvopaperit arvo-osuuksiksi tai käyttämään niin
kutsuttua pysäytysjärjestelmää, jolloin arvopaperit lasketaan liikkeeseen
arvo-osuuksina. Tällä toimenpiteellä pyritään tehostamaan toimitusta,
lyhentämään toimitusaikoja ja varmistamaan arvopapereiden liikkeeseenlaskun
jatkuva eheys helpottamalla hallussa olevien arvopapereiden täsmäyttämistä.
Arvo-osuuksina olevia arvopapereita ei tarvitse välttämättä kirjata
arvopaperikeskukseen ennen kuin niillä käydään kauppaa tai niitä käytetään
vakuuksina. Niiden kirjaamisesta voivat huolehtia esimerkiksi
rekisteröintiasiamiehet. Ne on kuitenkin kirjattava arvopaperikeskukseen, jos
niillä käydään kauppaa rahoitusmarkkinadirektiivillä 2004/39/EY säännellyillä
kauppapaikoilla, jotta ne saisivat arvopapereiden selvitysjärjestelmien
tarjoaman suojan direktiivin 98/26/EY mukaisesti ja jotta voitaisiin helpottaa
toisaalta kirjattujen arvopapereiden ja toisaalta kaupankäynnin kohteina
olleiden arvopaperien välistä täsmäytystä. Ehdotettuun asetukseen on
sisällytetty riittävän pitkä siirtymäkausi, joka kestää 1. päivään tammikuuta
2018 saakka, jotta niistä jäsenvaltioista olevat markkinatoimijat, joissa on
yhä huomattava määrä paperimuodossa olevia arvopapereita, voisivat noudattaa
tätä vaatimusta. 
Toiseksi II osastossa yhdenmukaistetaan
arvopaperitapahtumien toimitusajat koko EU:ssa. Euroopassa useimmat
arvopaperitapahtumat toteutetaan joko kaksi tai kolme päivää kaupankäyntipäivän
jälkeen sen mukaan, mistä markkinoista kulloinkin on kyse. Ehdotuksessa
toimitusajat yhdenmukaistetaan, ja toimitusajaksi vahvistetaan kaksi päivää
kaupankäyntipäivän jälkeen, mutta lyhyemmätkin toimitusajat ovat sallittuja.
Kolmanneksi II osastossa yhdenmukaistetaan toimituskuria koskevat
toimenpiteet koko EU:ssa. Niissä on kyse ennakkotoimenpiteistä, joilla pyritään
estämään toimituspuutteet, sekä jälkitoimenpiteistä, joilla tällaisia puutteita
korjataan. Keskeisenä tavoitteena on vähentää toimituspuutteita ja ehkäistä
kilpailua, joka heikentää toimituskuria koskevia vaatimuksia, esimerkiksi
sellaisten markkinoiden välillä, joilla käytetään erilaisia
seuraamusjärjestelmiä. Ehdotetuissa säännöksissä ei rajoituta pelkästään
arvopaperikeskuksiin, vaan säännöksiä on tarkoitus soveltaa myös
markkinatoimijoihin, jotka eivät luovuta arvopapereita sovittuna
toimituspäivänä. Toimijoihin kohdistetaan tällöin yhdenmukaistettu
korvausostomenettely. Menettelyn toteutuksesta voi vastata keskusvastapuoli,
jos on kyse selvitetystä tapahtumasta, tai menettelystä voidaan antaa
määräyksiä kauppapaikan omissa säännöissä. 
3.3.3.     Arvopaperikeskukset (III
osasto)
Keskusvaltapuolten toimiluvat ja valvonta
(I luku)
Direktiivissä 98/26/EY on jo määritelty
arvopapereiden selvitysjärjestelmät muodollisiksi järjestelyiksi, jotka
mahdollistavat arvopapereiden siirrot eri osallistujien välillä. Direktiivissä
ei kuitenkaan käsitellä laitoksia, jotka vastaavat selvitysjärjestelmien
toiminnasta. Näiden järjestelmien monimutkaistumisen ja arvopaperitoimitukseen
liittyvien riskien vuoksi on olennaisen tärkeää, että arvopapereiden
selvitysjärjestelmiä ylläpitävät laitokset määritellään oikeudellisesti, niille
myönnetään toimiluvat ja niitä valvotaan yhteisten toiminnan vakautta koskevien
standardien mukaisesti. Arvopaperikeskus määritellään ehdotuksessa
oikeushenkilöksi, joka ylläpitää arvopapereiden selvitysjärjestelmää ja
vähintään yhtä muuta ydinpalvelua (joko ”notariaattipalvelua” tai keskitettyä
tilinhoitopalvelua). Lisäksi arvopaperikeskuksille annetaan ehdotuksessa lupa
hoitaa vain tiettyjä oheispalveluja, jotka liittyvät yleensä ydinpalveluihin.
Jos oheispalveluihin sisältyy veropalveluja, arvopaperikeskusten on
huolehdittava siitä, että ne noudattavat kyseisten jäsenvaltioiden
verolainsäädäntöä. Lähdeveron huojentamiseen sovellettavissa menettelyissä
arvopaperikeskusten on noudatettava kaikkia vaatimuksia, joita se jäsenvaltio,
josta lähdeverolliset maksut ovat peräisin, asettaa rahoituksen välittäjille,
jotta arvopaperikeskukset saisivat luvan suorittaa ennakonpidätyksen ja pyytää
lähdeveron huojentamista maksujen tosiasiallisten edunsaajien puolesta. Tähän
voi erityisesti liittyä velvollisuus ilmoittaa sijoittajia koskevat tiedot
suoraan lähdeveroja kantavalle jäsenvaltiolle (jotta tältä voidaan pyytää
lähdeverojen huojentamista), joka voi puolestaan toimittaa tiedot
rahoitusvälineiden tosiasiallisen edunsaajan kotijäsenvaltiolle.
Arvopaperikeskusten on saatava toimiluvat
sijoittautumispaikkansa toimivaltaisilta viranomaisilta, jotka myös valvovat
niitä. Koska arvopaperikeskusten toiminnalla on yhä enemmän rajat ylittävää
ulottuvuutta, on tarpeen kuulla myös muita viranomaisia, joiden vastuualueeseen
kuuluvat arvopaperikeskusten ylläpitämät arvopapereiden selvitysjärjestelmät ja
muut saman konsernin yksiköt. EAMV:lla on tärkeä rooli sellaisten teknisten
standardien luonnosten laadinnassa, joilla yhdenmukaistetaan lupamenettelyt ja
varmistetaan viranomaisten välinen yhteistyö.
Toimiluvan saaneet arvopaperikeskukset saavat
ehdotuksen mukaan ”passin”, jonka nojalla ne voivat tarjota palveluja unionissa
joko tarjoamalla niitä suoraan toisessa jäsenvaltiossa tai perustamalla
sivuliikkeen kyseiseen jäsenvaltioon. Kolmansien maiden arvopaperikeskukset
voivat harjoittaa toimintaansa unionissa, jos EAMV on ne ensin tunnustanut.
Tunnustaminen on mahdollista vasta sen jälkeen, kun komissio on varmistanut,
että kyseisen kolmannen maan sääntely- ja valvontakehys vastaa unionin kehystä
ja että kyseinen maa tunnustaa vastaavasti unionin sääntely- ja
valvontakehyksen, että kyseisessä maassa arvopaperikeskukseen sovelletaan
tehokkaita toimilupa- ja valvontamenettelyjä ja että EAMV:n ja kyseisen maan
viranomaisten välillä on otettu käyttöön yhteistyöjärjestelyt.
Arvopaperikeskuksia koskevat vaatimukset ja
lainvalinta (II ja III luku)
Koska arvopaperikeskukset ovat tärkeitä koko
järjestelmälle ja tarjoavat arvopaperimarkkinoille kriittisiä palveluja,
arvopaperikeskuksille on asetettavat tiukat toiminnan vakautta koskevat
standardit, jotta voidaan varmistaa näiden keskusten elinkelpoisuus ja niiden
osallistujien suojaaminen. Arvopaperikeskuksia koskevat vaatimukset jaetaan II
luvussa seuraaviin luokkiin: toiminnan järjestämistä koskevat vaatimukset (1
jakso), liiketoiminnan harjoittamista koskevat säännöt (2 jakso),
arvopaperikeskusten palveluja koskevat vaatimukset (3 jakso), toiminnan
vakautta koskevat vaatimukset (4 jakso) ja arvopaperikeskusten välisiä linkkejä
koskevat vaatimukset (5 jakso).
II luvun 1 jaksossa edellytetään, että
arvopaperikeskuksilla on toimivat päätöksenteko-, ohjaus- ja
valvontajärjestelyt sekä kokenut ja tehtäväänsä sopiva toimiva johto, hallitus
ja osakkeenomistajat ja että arvopaperikeskukset perustavat jokaista
arvopapereiden selvitysjärjestelmää varten käyttäjien komitean, joka edustaa
liikkeeseenlaskijoita ja osallistujia. Palvelujen tai toimintojen mahdollinen
ulkoistaminen ei saisi vapauttaa arvopaperikeskusta sen vastuusta osallistujia
tai liikkeeseenlaskijoita kohtaan tai estää eri viranomaisia hoitamasta
valvontatehtäviään. Tärkeänä poikkeuksena ovat kuitenkin julkisyhteisöjen
kanssa tehdyt ulkoistamisjärjestelyt, kuten eurojärjestelmän hoitama T2S-hanke,
joita hallinnoidaan toimivaltaisten viranomaisten sopimissa erityispuitteissa.
II luvun 2 jaksossa asetetaan tärkeitä
vaatimuksia, joiden mukaan arvopaperikeskusten on asetettava syrjimättömät,
avoimet ja tiukasti riskeihin pohjautuvat perusteet arvopapereiden
selvitysjärjestelmiin osallistumiselle. Näitä vaatimuksia lujitetaan vielä IV
luvun säännöksillä, jotka koskevat oikeutta käyttää arvopaperikeskuksia. Lisäksi
2 jaksossa esitetään tärkeitä avoimuusperiaatteita, jotka koskevat hintojen
julkistamista sekä kustakin tarjotusta palvelusta aiheutuneiden kustannusten ja
saatujen tulojen ilmoittamista toimivaltaisille viranomaisille.
Arvopaperikeskusten palveluja koskevia
vaatimuksia käsittelevän 3 jakson 34 artiklassa tunnustetaan, että
arvopaperikeskuksilla on tärkeä tehtävä arvopapereiden liikkeeseenlaskujen
jatkuvan eheyden varmistamisessa, ja asetetaan tilien päivänsisäistä
täsmäytystä koskevia velvoitteita. Tilien erottelussa, jolla pyritään
suojaamaan osallistujien varoja, ehdotuksessa mennään
rahoitusmarkkinadirektiivin 2004/39/EY vaatimuksia pidemmälle ja edellytetään,
että arvopaperikeskukset erottelevat osallistujien tilit toisistaan ja antavat
osallistujille mahdollisuuden erotella asiakkaidensa tilit toisistaan.
Ehdotuksessa edellytetään, että arvopaperikeskukset käyttävät
maksuvelvoitteiden toteuttamiseen keskuspankkitilejä aina kun se on
käytännöllistä ja mahdollista. Velvoitteiden toteutuksessa on sallittua käyttää
liikepankkirahaa, mutta tällöin se on hoidettava eräistä nykykäytännöistä
poiketen toisen luottolaitoksen välityksellä, joka toimii selvitysosapuolena.
II luvun 4 jakso, joka koskee
arvopaperikeskusten toiminnan vakautta koskevia vaatimuksia, sisältää tärkeitä
säännöksiä operatiivisen riskin vähentämisestä. Koska arvopaperikeskuksille ei
anneta lupaa suorittaa pankkipalvelujen kaltaisia palveluja suoraan, niihin
kohdistuva pääasiallinen riski on operatiivinen riski. Tämän jakson säännökset sisältävät
toimenpiteitä, joilla pyritään varmistamaan toiminnan jatkuminen kaikissa
olosuhteissa toimitus mukaan luettuna. Pääomavaatimuksissa otetaan huomioon
myös liiketoiminnan kulut: arvopaperikeskuksilla on oltava pääomaa, jakamatonta
voittoa ja rahastoja kattamaan liiketoiminnan kulut vähintään kuuden kuukauden
ajan.
Koska arvopaperikeskusten väliset linkit
lisääntyvät ja tämän prosessin odotetaan kiihtyvän T2S-järjestelmän
käyttöönoton myötä, 45 artiklassa asetetaan linkillä yhdistetyille arvopaperikeskuksille
tärkeät toiminnan vakautta koskevat vaatimukset, joissa edellytetään muun
muassa samojen sääntöjen antamista selvityksen lopullisuudesta. 
III luvussa pyritään lisäämään
arvopaperikauppojen oikeusvarmuutta ehdottamalla lainvalintasääntöä, joka koskee
arvopaperikeskusten hallussa oleviin arvopapereihin liittyviä
omistusoikeudellisia näkökohtia.
Pääsy arvopaperikeskuksiin (luku IV)
Tämän aloitteen yhtenä tavoitteena on avata
arvopaperikeskusten palvelujen markkinat ja poistaa jäljellä olevat esteet,
jotka haittaavat arvopaperikeskusten palvelujen käyttöä. IV luvussa
käsitellään kolmentyyppisiä pääsyoikeuksia: a) liikkeeseenlaskijoiden ja
arvopaperikeskusten välisiä pääsyoikeuksia, b) arvopaperikeskusten välisiä
pääsyoikeuksia ja c) arvopaperikeskusten ja muiden markkinainfrastruktuurien
välisiä pääsyoikeuksia.
Monissa jäsenvaltioissa liikkeeseenlaskijoiden
on lain mukaan laskettava tietyntyyppiset arvopaperit, erityisesti osakkeet,
liikkeeseen kansallisessa arvopaperikeskuksessa. Ehdotuksen 47 artiklassa
liikkeeseenlaskijoille annetaan oikeus kirjata arvopaperinsa missä tahansa
arvopaperikeskuksessa, joka on saanut toimiluvan unionissa, ja
arvopaperikeskuksille annetaan oikeus tarjota sellaisia arvopapereja koskevia
palveluja, jotka on luotu toisen jäsenvaltion lainsäädännön nojalla.
Kansalliset erityispiirteet otetaan huomioon tunnustamalla, että tällainen
oikeus ei rajoita sen yhtiöoikeuden soveltamista, jonka nojalla arvopaperit on
luotu. 
IV luvun 2 ja 3 jaksossa vahvistetaan
pääsyoikeutta koskevat periaatteet. Arvopaperikeskuksella olisi oltava oikeus
osallistua arvopapereiden selvitysjärjestelmään toisessa arvopaperikeskuksessa
syrjimättömien ja riskiperusteisten periaatteiden mukaisesti. Samojen
periaatteiden mukaisesti arvopaperikeskuksella olisi myös oltava oikeus pyytää
toista arvopaperikeskusta kehittämään toimintoja, joista olisi veloitettava
kustannuslisäperiaatteella. Arvopaperikeskuksella olisi vastaavasti oltava
oikeus saada tapahtumasyötteitä keskusvastapuolilta ja kauppapaikoilta, ja näillä
olisi oltava pääsy arvopaperikeskusten ylläpitämiin arvopapereiden
selvitysjärjestelmiin. Asianomaisten toimivaltaisten viranomaisten väliset
erimielisyydet voitaisiin antaa EAMV:n ratkaistaviksi.
3.3.4.     Luottolaitokset, jotka on
nimetty toimimaan selvitysosapuolina (IV osasto)
Jos arvopaperitoimitukseen ei ole
käytännöllistä tai mahdollista käyttää keskuspankkirahaa, kuten edellä
mainittiin, arvopaperikeskukset voivat tarjota osallistujilleen
liikepankkirahassa tapahtuvaa toimitusta. Arvopaperikeskukset eivät saisi
kuitenkaan itse tarjota toimitukseen liittyviä pankkipalveluja, vaan
toimivaltaisten viranomaisten olisi annettava niille lupa nimetä jokin
luottolaitos toimimaan selvitysosapuolena, joka avaa hoitotilit ja tarjoaa
luottoa toimituksen helpottamiseksi, paitsi jos toimivaltaiset viranomaiset
voivat saatavilla olevan näytön perusteella osoittaa, että yhteen
luottolaitokseen kohdistuvaa luotto- ja likviditeettiriskien keskittymistä ei
ole pienennetty riittävästi. Tämä arvopaperikeskusten ja selvitysosapuolten
erottaminen toisistaan on tärkeä toimenpide, jolla lisätään arvopaperikeskusten
luotettavuutta. Toimitukseen liittyvät pankkipalvelut lisäävät
arvopaperikeskuksiin kohdistuvia riskejä ja näin ollen myös sen mahdollisuuden
todennäköisyyttä, että arvopaperikeskukset laiminlyövät velvoitteensa tai
joutuvat vakavaan stressitilanteeseen. Vaikka jotkin arvopaperikeskukset
tarjoavat yleensä päivän sisäisesti pankkipalveluja, jotka rajoittuvat
toimitukseen liittyviin palveluihin, käsitellyt summat ovat kuitenkin
merkittäviä, ja jos tällaiset arvopaperikeskukset laiminlyövät velvoitteensa,
se vaikuttaa haitallisesti arvopaperi- ja maksumarkkinoihin. Vaatimuksella,
jonka mukaan arvopaperikeskuksen ydinpalveluja tarjoavasta oikeushenkilöstä
erillisen oikeushenkilön on tarjottava pankkipalvelut, estetään riskien
siirtyminen pankkipalveluista arvopaperikeskuksen ydinpalveluihin erityisesti
silloin, kun on kyse pankkipalveluista aiheutuvasta maksukyvyttömyydestä tai
vakavasta stressitilanteesta. Tämä vaatimus tarjoaa myös arvopaperikeskuksille
ja viranomaisille useampia ratkaisumahdollisuuksia tapauksissa, joissa
pankkipalveluja tarjoava selvitysosapuoli laiminlyö maksunsa. Suurimpia
kustannuksia, joita tämä toimenpide aiheuttaisi niille arvopaperikeskuksille,
jotka tarjoavat nykyään pankkipalveluja, olisivat oikeudelliset kustannukset,
joita aiheutuisi erillisen oikeushenkilön perustamisesta tarjoamaan näitä
palveluja. Niille arvopaperikeskuksille, jotka olisivat halukkaita kehittämään
tällaisia palveluja tulevaisuudessa, ei sen sijaan aiheutuisi merkittäviä
lisäkustannuksia erillisen oikeushenkilön perustamisesta. Pankkipalvelujen
erottamiselle ei ole olemassa lievempiä vaihtoehtoja, joilla voitaisiin poistaa
kokonaan se vaara, että pankkipalvelujen riskit siirtyvät arvopaperikeskusten
ydinpalveluihin. 
Jotta voitaisiin varmistaa tehokkuusedut,
jotka saadaan tarjoamalla sekä arvopaperikeskus- että pankkipalveluja saman
konsernin sisällä, vaatimus, jonka mukaan pankkipalvelujen tarjoajan on oltava
erillinen luottolaitos, ei saisi olla esteenä sille, että kyseinen luottolaitos
kuuluu samaan konserniin kuin kyseinen arvopaperikeskus. Toisaalta, jos saman
konsernin sisällä tarjotaan sekä arvopaperikeskus- että pankkipalveluja,
pankkitoimintoja tarjoavan luottolaitoksen toiminnot olisi rajoitettava
arvopaperitoimitukseen liittyviin pankkipalveluihin. Tällä rajoituksella
pyritään pienentämään konserniin kohdistuvaa riskiä, joka johtuu siihen
kuuluvasta luottolaitoksesta.
Toimivaltaisen viranomaisen olisi kyettävä
osoittamaan tapauskohtaisesti, ettei siitä, että sama oikeushenkilö tarjoaa
sekä arvopaperikeskus- että pankkipalveluja, aiheudu järjestelmäriskiä. Tällöin
asiasta voidaan esittää perusteltu pyyntö Euroopan komissiolle, joka voi antaa
poikkeusluvan. Jos arvopaperikeskus on saanut luvan toimia luottolaitoksena,
sen toiminta olisi joka tapauksessa rajoitettava arvopaperitoimituksen
liittyviin pankkipalveluihin.
Selvitysosapuolena toimivalle
luottolaitokselle olisi annettava lupa tällaisen toiminnan harjoittamiseen
luottolaitosten liiketoiminnan aloittamisesta ja harjoittamisesta annetun
direktiivin 2006/48/EY[4]
nojalla. Selvitysosapuolille olisi kuitenkin asetettava lisävaatimuksia, koska
arvopaperikeskusten ylläpitämiä arvopapereiden selvitysjärjestelmiä on suojattava
mahdollisimman paljon selvitysosapuolten aiheuttamilta riskeiltä.
Lisävaatimuksilla pyrittäisiin vähentämään luotto- ja likviditeettiriskejä
kaikissa niissä arvopapereiden selvitysjärjestelmissä, joille osapuolet
tarjoavat palvelujaan. 
Koska direktiivissä 2006/48/EY ei käsitellä
erityisesti päivänsisäisiä luotto- ja likviditeettiriskejä, jotka johtuvat
toimitukseen liittyvistä pankkipalveluista, luottolaitoksille olisi asetettava
myös luotto- ja likviditeettiriskien vähentämistä koskevia tiukkoja erityisvaatimuksia,
joita sovellettaisiin jokaiseen arvopapereiden selvitysjärjestelmään, jossa ne
toimivat selvitysosapuolina. Ehdotettujen selvitysosapuolia koskevien
vaatimusten esikuvina ovat olleet finanssimarkkinoiden infrastruktuureja
koskevat kansainväliset CPSS:n ja IOSCO:n standardit sekä nykyiset
markkinakäytännöt. Vaatimuksiin kuuluvat muun muassa vakuuksien asettaminen
kaikkia luottoriskejä varten, päivänsisäisen likviditeetin seuranta ottaen
huomioon kahden suurimman osallistujan laiminlyönteihin liittyvä
likviditeettiriski sekä likviditeetin tarjoajia koskevat keskittymärajat. 
3.3.5.     Seuraamukset (V osasto)
Komission tiedonannossa
”Seuraamusjärjestelmien lujittaminen finanssipalvelujen alalla”[5], jossa tarkastellaan nykyisiä
seuraamusvaltuuksia ja niiden soveltamista käytäntöön, pyritään lähentämään
seuraamuksia kaikissa valvontatoimissa. Nykyisten kansallisten järjestelmien
tarkastelussa on ilmennyt muun muassa, että taloudellisten seuraamusten suuruus
vaihtelee huomattavasti jäsenvaltiosta toiseen, joillakin toimivaltaisilla
viranomaisilla ei ole käytössään tiettyjä tärkeitä valtuuksia määrätä
seuraamuksia ja eräät toimivaltaiset viranomaiset eivät voi määrätä
seuraamuksia luonnollisille henkilöille tai oikeushenkilöille. Sen vuoksi
jäsenvaltioiden olisi komission ehdotuksen mukaan huolehdittava siitä, että
ehdotetun asetuksen rikkomiseen voidaan soveltaa asianmukaisia hallinnollisia
seuraamuksia ja toimenpiteitä. Toimivaltaisilla viranomaisilla olisi täten
varten oltava käytössään vähimmäisvalikoima hallinnollisia seuraamuksia ja
toimenpiteitä, joihin kuuluisivat toimiluvan peruuttaminen, julkiset
varoitukset, johdon irtisanominen, asetusta rikkomalla saatujen voittojen
palauttaminen, jos ne ovat määritettävissä, sekä hallinnolliset sakot. Hallinnollisten
sakkojen enimmäismäärä ei saisi olla pienempi kuin tässä asetuksessa säädetyt
määrät eli 10 prosenttia vuotuisesta liikevaihdosta tai viisi miljoonaa euroa,
jos on kyse oikeushenkilöstä, tai 10 prosenttia vuosituloista, jos on kyse
luonnollisesta henkilöstä. Päättäessään seuraamusten tyypistä ja suuruudesta
toimivaltaisten viranomaisten olisi otettava huomioon useita tässä asetuksessa
esitettyjä perusteita, kuten rikkomisesta vastuussa olevan henkilön toiminnan
laajuus ja taloudellinen vahvuus, rikkomisen vaikutus ja siitä vastuussa olevan
henkilön yhteistyöhalukkuus. Ehdotetussa asetuksessa ei estetä yksittäisiä
jäsenvaltioita asettamasta tiukempia vaatimuksia.
3.3.6.     SEUT-sopimuksen 290 ja 291
artiklan noudattaminen
Komissio hyväksyi 23. syyskuuta 2009
ehdotukset EPV:n, EVLEV:n ja EAMV:n perustamisasetuksiksi. Tältä osin se haluaa
palauttaa mieliin SEUT-sopimuksen 290 ja 291 artiklaan liittyvät lausumat,
jotka se esitti hyväksyessään Euroopan valvontaviranomaisten perustamista
koskevat asetukset. Lausumissa todetaan seuraavaa: ”Sääntelystandardien
hyväksymisprosessin osalta komissio korostaa finanssipalvelualan ainutlaatuista
luonnetta, joka johtuu Lamfalussy-rakenteesta ja joka on nimenomaisesti
tunnustettu SEUT-sopimukseen liitetyssä julistuksessa 39. Komissio epäilee
kuitenkin vahvasti, ovatko rajoitukset, jotka koskevat sen asemaa delegoituja
säännöksiä ja täytäntöönpanotoimenpiteitä hyväksyttäessä, SEUT 290 ja
291 artiklan mukaisia.”
4.           Talousarviovaikutukset
Ehdotuksella on Euroopan unionin talousarvioon
kohdistuvia vaikutuksia, jotka liittyvät EAMV:lle annettuihin tehtäviin, jotka
esitetään tämän ehdotuksen liitteenä olevassa rahoitusselvityksessä.
2012/0029 (COD)
Ehdotus
EUROOPAN PARLAMENTIN JA NEUVOSTON ASETUS
arvopaperitoimituksen parantamisesta Euroopan
unionissa sekä arvopaperikeskuksista ja direktiivin 98/26/EY muuttamisesta
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan,
ottavat huomioon Euroopan komission
ehdotuksen,
sen jälkeen, kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon[6],
ottavat huomioon Euroopan keskuspankin
lausunnon[7],
noudattavat tavallista
lainsäätämisjärjestystä,
sekä katsovat seuraavaa:
(1)              
Arvopaperikeskukset myötävaikuttavat yhdessä
keskusvastapuolten kanssa suuressa määrin sellaisten kaupan jälkeisten infrastruktuurien
ylläpitoon, joilla turvataan finanssimarkkinat ja annetaan markkinatoimijoille
varmuus siitä, että arvopaperikaupat toteutetaan asianmukaisesti ja
oikea-aikaisesti myös hyvin vaikeina stressikausina. 
(2)              
Koska arvopaperikeskusten hoitamat arvopapereiden
selvitysjärjestelmät ovat selvitysprosessin loppupäässä, ne ovat merkittäviä
koko järjestelmän kannalta arvopaperitoimitusmarkkinoiden toiminnassa.
Toisaalta nämä järjestelmät ovat ylimmällä tasolla arvopapereiden
hallussapitoketjussa, jonka välityksellä järjestelmien osallistujat ilmoittavat
sijoittajien hallussa olevista arvopapereista, minkä vuoksi ne ovat keskeinen
väline liikkeeseenlaskun jatkuvan eheyden valvonnassa ja sijoittajien
luottamuksen ylläpidossa. Lisäksi arvopaperikeskusten hoitamat arvopapereiden
selvitysjärjestelmät liittyvät läheisesti vakuuksien käyttöön rahapolitiikan
operaatioissa sekä luottolaitosten väliseen vakuusmenettelyyn, minkä vuoksi
nämä järjestelmät ovat tärkeitä toimijoita vakuusmarkkinoilla.
(3)              
Vaikka selvityksen lopullisuudesta
maksujärjestelmissä ja arvopaperien selvitysjärjestelmissä 19 päivänä
toukokuuta 1998 annetulla Euroopan parlamentin ja neuvoston direktiivillä
98/26/EY[8]
on vähennetty häiriöitä, joita arvopapereiden selvitysjärjestelmän osallistujaa
koskeva maksukyvyttömyysmenettely aiheuttaa selvitysjärjestelmälle, on tarpeen
käsitellä myös muita arvopapereiden selvitysjärjestelmiin kohdistuvia riskejä
ja näitä järjestelmiä ylläpitävien arvopaperikeskusten maksukyvyttömyyttä tai
toimintahäiriöitä. Moniin arvopaperikeskuksiin kohdistuu luotto- ja
likviditeettiriskejä, jotka aiheutuvat toimitukseen liittyvistä
pankkipalveluista.
(4)              
Arvopaperikeskukset ovat tehneet toistensa kanssa
keskinäisiä linkkejä koskevia sopimuksia, jotka ovat lisänneet rajat ylittävien
toimitusten määrää. Koska arvopaperikeskusten toiminnan vakaudesta ei ole
annettu yleisiä sääntöjä, on asetettava kyseenalaiseksi sellaisten
arvopaperikeskusten kestokyky, jotka tuovat maahan muiden jäsenvaltioiden
arvopaperikeskuksiin kohdistuvia riskejä. Lisäksi unionin
arvopaperitoimitusmarkkinat ovat yhä hajanaiset, vaikka rajat ylittävät
toimitukset ovat lisääntyneet, ja tällaiset toimitukset aiheuttavat
suhteellisen suuria kustannuksia. Suuret kustannukset johtuvat erilaisista
kansallisista säännöistä, joilla säännellään arvopaperikeskusten
toimitusprosessia ja muita toimintoja, sekä arvopaperikeskusten välisen
kilpailun vähyydestä. Hajanaisuus haittaa rajat ylittävää toimitusta ja
aiheuttaa sille ylimääräisiä riskejä ja kustannuksia. Niin kauan kuin markkinatoimijoille
ei ole asetettu samoja velvoitteita eikä arvopaperikeskuksille yhteisiä
toiminnan vakautta koskevia standardeja, kansallisella tasolla toteutettavat
toimenpiteet, joissa on todennäköisesti keskinäisiä eroja, vaikuttavat suoraan
ja kielteisesti luotettavuuteen, tehokkuuteen ja kilpailuun unionin
arvopaperitoimitusmarkkinoilla. Tällaiset merkittävät sisämarkkinoiden
toiminnan esteet olisi poistettava, ja kilpailun vääristymät ja niiden
syntyminen tulevaisuudessa olisi estettävä. Sen vuoksi asianmukainen
oikeusperusta tälle asetukselle on Euroopan unionin toiminnasta tehdyn
sopimuksen 114 artikla, sellaisena kuin sitä tulkitaan Euroopan unionin
tuomioistuimen vakiintuneen oikeuskäytännön mukaisesti.
(5)              
Asetuksessa olisi asetettava markkinatoimijoille
useita yhdenmukaisia velvoitteita, jotka koskevat tiettyjä toimitussykliin ja
toimituskuriin liittyviä näkökohtia, ja siinä olisi myös asetettava joukko
yhteisiä vaatimuksia arvopapereiden selvitysjärjestelmiä ylläpitäville
arvopaperikeskuksille. Asetuksen suoraan sovellettavilla säännöillä pyritään
varmistamaan, että kaikki markkinatoimijat ja arvopaperikeskukset noudattavat
samoja suoraan sovellettavia velvoitteita ja sääntöjä. Asetuksella pyritään
lisäämään toimituksen luotettavuutta ja tehokkuutta unionissa estämällä
erilaisten kansallisten sääntöjen antaminen, johon direktiivin saattaminen
osaksi kansallisia lainsäädäntöjä johtaisi. Asetuksella pyritään myös
vähentämään erilaisista kansallisista säännöistä johtuvaa sääntelyn
monimutkaisuutta markkinatoimijoiden ja arvopaperikeskusten kannalta ja
antamaan arvopaperikeskuksille mahdollisuus tarjota palvelujaan yli rajojen
ilman, että ne joutuvat noudattamaan erilaisia kansallisia vaatimuksia, kuten
arvopaperikeskusten toimilupia, valvontaa, organisointia ja riskejä koskevia
vaatimuksia. Asettamalla asetuksessa arvopaperikeskuksille samat vaatimukset
pyritään myös poistamaan kilpailun vääristymiä.
(6)              
Finanssimarkkinoiden vakauden valvontaryhmä (FSB)
kehotti 20 päivänä lokakuuta 2010 lujittamaan keskeisiä markkinainfrastruktuureja
sekä tarkistamaan ja parantamaan nykyisiä standardeja[9]. Kansainvälisen
järjestelypankin (BIS) Maksu- ja selvitysjärjestelmäkomitea (CPSS) ja
Kansainvälinen arvopaperimarkkinavalvojien yhteisö (IOSCO) viimeistelevät
parhaillaan luonnoksia maailmanlaajuisiksi standardeiksi. Näillä standardeilla
on tarkoitus korvata vuonna 2001 annetut BIS:n suositukset, jotka Euroopan
keskuspankkijärjestelmä (EKPJ) ja Euroopan arvopaperimarkkinavalvojien komitea
(CESR) hyväksyivät Euroopan tasolla ei-sitovien suuntaviivojen muodossa.
(7)              
Neuvosto tähdensi 2 päivänä joulukuuta 2008[10] antamissaan suuntaviivoissa,
että arvopapereiden selvitysjärjestelmien luotettavuutta ja vakautta olisi
lujitettava ja oikeudellisiin esteisiin, jotka haittaavat kaupan jälkeistä
toimintaa unionissa, olisi puututtava.
(8)              
Yksi EKPJ:n perustehtävistä on edistää
maksujärjestelmien moitteetonta toimintaa. Tätä varten EKPJ:n jäsenet
toteuttavat yleisvalvontaa varmistamalla, että määritys- ja maksujärjestelmät
toimivat tehokkaasti ja vakaasti. EKPJ:n jäsenet toimivat usein
selvitysosapuolina arvopaperitapahtumien maksuvelvoitteiden toteutuksessa. Ne
ovat myös tärkeitä asiakkaita arvopaperikeskuksille, jotka hoitavat usein
vakuuksien käytön rahapolitiikan operaatioissa. EKJP:n jäsenten tiivis mukanaolo
olisi varmistettava kuulemalla niitä toimilupien myöntämisestä
arvopaperikeskuksille, näiden keskusten valvonnasta, kolmansien maiden
arvopaperikeskusten tunnustamisesta sekä arvopaperikeskusten välisten linkkien
hyväksymisestä. Niitä olisi kuultava myös teknisten sääntely- ja
täytäntöönpanostandardien laadinnasta ja täytäntöönpanosta sekä ohjeiden ja
suositusten antamisesta. Tämän asetuksen säännökset eivät saisi rajoittaa
Euroopan keskuspankin (EKP) ja kansallisten keskuspankkien velvollisuuksia varmistaa
määritys- ja maksujärjestelmien tehokkuus ja vakaus unionissa sekä muissa
maissa.
(9)              
Jäsenvaltioiden keskuspankit tai muut
vastaavanlaista toimintaa harjoittavat elimet, kuten eräiden jäsenvaltioiden
kansalliset elimet, joiden tehtävänä on hoitaa julkista velkaa tai jotka
osallistuvat julkisen velan hoitoon, saattavat itse tarjota useita palveluja,
joiden perusteella niitä voitaisiin pitää arvopaperikeskuksina. Tällaiset
laitokset olisi vapautettava toimilupa- ja valvontavaatimuksista, mutta niihin
olisi sovellettava kaikkia arvopaperikeskuksiin sovellettavia toiminnan
vakautta koskevia vaatimuksia. Koska keskuspankit toimivat selvitysosapuolina
arvopaperitoimituksessa, ne olisi vapautettava myös tämän asetuksen IV osaston
vaatimuksista.
(10)          
Tätä asetusta olisi sovellettava kaikilla
rahoitusvälineillä tehtyjen kauppojen toteuttamiseen ja kaikkeen
arvopaperikeskusten toimintaan, jollei toisin mainita. Asetus ei saisi
rajoittaa muiden tiettyjä rahoitusvälineitä koskevien unionin säädösten
soveltamista, kuten kasvihuonekaasujen päästöoikeuksien kaupan järjestelmän
toteuttamisesta yhteisössä ja neuvoston direktiivin 96/61/EY muuttamisesta
13 päivänä lokakuuta 2003 annetun Euroopan parlamentin ja neuvoston
direktiivin 2003/87/EY[11]
soveltamista, eikä mainitun direktiivin mukaisesti annettuja toimenpiteitä.
(11)          
Arvopapereiden kirjaaminen arvo-osuuksina on tärkeä
keino tehostaa arvopaperitoimitusta ja varmistaa arvopapereiden
liikkeeseenlaskun jatkuva eheys erityisesti, kun hallussapito- ja
siirtomenetelmät tulevat yhä monimutkaisemmiksi. Turvallisuussyistä tässä
asetuksessa säädetään kaikkien siirtokelpoisten arvopapereiden kirjaamisesta
arvo-osuuksina. Tässä asetuksessa ei saisi edellyttää tietyn menetelmän käyttöä
ensimmäisessä arvo-osuuksien kirjaamisessa, joka voi tapahtua
pysäytysjärjestelmässä, jossa lasketaan liikkeeseen global note -todistus, tai
muuttamalla arvopaperit heti arvo-osuuksiksi. Tässä asetuksessa ei saisi säätää
siitä, minkätyyppisen laitoksen olisi kirjattava arvopaperit arvo-osuuksina
liikkeeseenlaskun jälkeen, vaan sallittava eri toimijoiden, myös
rekisteröintiasiamiesten, hoitaa tämä tehtävä. Tällaiset arvopaperit olisi
kuitenkin kirjattava arvopaperikeskuksen arvo-osuusjärjestelmään, kun niillä
käydään kauppaa kauppapaikoilla, joita säännellään rahoitusvälineiden
markkinoista sekä neuvoston direktiivien 85/611/ETY ja 93/6/ETY ja Euroopan
parlamentin ja neuvoston direktiivin 2000/12/EY muuttamisesta ja neuvoston
direktiivin 93/22/ETY kumoamisesta 21 päivänä huhtikuuta 2004 annetulla
Euroopan parlamentin ja neuvoston asetuksella 2004/39/EY[12], tai kun niitä käytetään
vakuuksina rahoitusvakuusjärjestelyistä 6 päivänä kesäkuuta 2002 annetussa
Euroopan parlamentin ja neuvoston direktiivissä 2002/47/EY[13] asetetuin ehdoin, jotta
voidaan varmistaa muun muassa kaikkien tällaisten arvopapereiden toimitus
arvopapereiden selvitysjärjestelmässä.
(12)          
Toimituksen luotettavuuden varmistamiseksi
arvopapereiden selvitysjärjestelmän kaikkien osallistujien, jotka ostavat tai
myyvät tiettyjä rahoitusvälineitä, nimittäin siirtokelpoisia arvopapereita,
rahamarkkinavälineitä, yhteissijoitusyritysten osuuksia ja päästöoikeuksia,
olisi toteutettava velvoitteensa sovittuna toimituspäivänä.
(13)          
Pidemmät siirtokelpoisilla arvopapereilla tehtyjen
kauppojen toimitusajat aiheuttavat epävarmuutta ja lisäävät arvopapereiden
selvitysjärjestelmän osallistujiin kohdistuvia riskejä. Toimitusaikojen
erilaiset kestot eri jäsenvaltioissa haittaavat täsmäytystä ja aiheuttavat
virheitä liikkeeseenlaskijoille, sijoittajille ja välittäjille. Sen vuoksi
olisi säädettävä yhteisestä toimitusajasta, joka helpottaisi sovitun
toimituspäivän määrittämistä ja toimituskuria koskevien toimenpiteiden
täytäntöönpanoa. Sellaisilla siirtokelpoisilla arvopapereille tehtyjen
kauppojen sovittu toimituspäivä, jotka on otettu kaupankäynnin kohteiksi
direktiivillä 2004/39/EY säännellyillä kauppapaikoilla, ei saisi olla myöhempi
kuin toinen työpäivä kaupanteon jälkeen.
(14)          
Arvopaperikeskusten ja muiden
markkinainfrastruktuureiden olisi toteutettava toimenpiteitä, joilla estetään
ja korjataan toimituspuutteet. On olennaisen tärkeää, että tällaisia sääntöjä
sovelletaan unionissa suoraan ja yhdenmukaisesti. Erityisesti olisi vaadittava,
että arvopaperikeskukset ja muut markkinainfrastruktuurit ottavat käyttöön
menettelyjä, joilla ne voivat toteuttaa asianmukaisia toimenpiteitä
keskeyttääkseen jokaisen sellaisen osallistujan osallistumisen, joka aiheuttaa
järjestelmällisesti toimituspuutteita, ja julkistaakseen tällaisen osallistujan
henkilöllisyyden kuitenkin sillä edellytyksellä, että osallistujalle on annettu
tilaisuus esittää huomautuksensa ennen päätöksen tekoa.
(15)          
Yksi tehokkaimmista tavoista korjata
toimituspuutteita on kohdistaa velvoitteensa laiminlyöviin osallistujiin
korvausosto (”buy-in”), jossa arvopaperit, jotka pitäisi luovuttaa, on
ostettava markkinoilta sovitun toimituspäivän jälkeen ja luovutettava
vastaanottavalle osallistujalle. Tässä asetuksessa olisi annettava
yhdenmukaiset säännöt tietyistä korvausostoon liittyvistä näkökohdista, jotka
koskevat kaikkia siirtokelpoisia arvopapereita, rahamarkkinavälineitä,
yhteissijoitusyritysten osuuksia ja päästöoikeuksia. Tällaisia näkökohtia ovat
ajoitus, ilmoittamisen määräaika, hinnoittelu ja seuraamukset.
(16)          
Koska tämän asetuksen päätarkoituksena on asettaa
markkinatoimijoille suoraan useita oikeudellisia velvoitteita, jotka koskevat
muun muassa kaikkien siirtokelpoisten arvopapereiden kirjaamista arvo-osuuksina
arvopaperikeskukseen sen jälkeen, kun niillä on käyty kauppaa direktiivillä
2004/39/EY säännellyillä kauppapaikoilla tai kun ne on asetettu vakuuksiksi
direktiivissä 2002/47/EY asetetuin ehdoin, ja markkinatoimijoiden velvoitteiden
toteuttamista viimeistään toisena työpäivänä kaupanteon jälkeen, ja koska
arvopaperikeskukset vastaavat arvopapereiden selvitysjärjestelmien toiminnasta ja
sellaisten toimenpiteiden täytäntöönpanosta, joilla varmistetaan oikea-aikainen
arvopaperitoimitus unionissa, on olennaisen tärkeää varmistaa, että kaikki
arvopaperikeskukset ovat luotettavia ja vakaita ja että ne noudattavat
jatkuvasti tiukkoja toiminnan järjestämistä, harjoittamista ja vakautta
koskevia vaatimuksia, jotka vahvistetaan tällä asetuksella. Arvopaperikeskusten
toimilupia ja jatkuvaa valvontaa koskevat yhdenmukaiset ja suoraan
sovellettavat säännöt liittyvät näin ollen olennaisesti markkinatoimijoille
tällä asetuksella asetettuihin oikeudellisiin velvoitteisiin. Sen vuoksi
arvopaperikeskusten toimilupia ja valvontaa koskevat säännöt olisi
sisällytettävä samaan säädökseen kuin markkinatoimijoille asetetut
oikeudelliset velvoitteet. 
(17)          
Koska arvopaperikeskuksille olisi asetettava
yhteiset vaatimukset ja koska on tarpeen poistaa jäljellä olevat rajat
ylittävän toimituksen esteet, kaikilla toimiluvan saaneilla
arvopaperikeskuksilla olisi oltava vapaus tarjota palvelujaan unionin alueella
siten, että ne perustavat sivuliikkeen tai tarjoavat palvelujaan suoraan. 
(18)          
Unionin rajattomilla arvopaperitoimitusmarkkinoilla
on tarpeen määrittää tämän asetuksen soveltamiseen osallistuvien viranomaisten
valtuudet. Jäsenvaltioiden olisi erityisesti nimettävä tämän asetuksen
soveltamisesta vastaavat viranomaiset, joille olisi annettava kaikki valvonta-
ja tutkintavaltuudet, jotka ovat tarpeen niiden tehtävien hoitamiseksi.
Arvopaperikeskuksen sijoittautumispaikan toimivaltaisen viranomaisen olisi
vastattava toimiluvan myöntämisestä arvopaperikeskukselle ja
arvopaperikeskuksen valvonnasta ja sen olisi saatava valtuudet näihin
tehtäviin, koska sillä on hyvä edellytykset tutkia, miten arvopaperikeskukset
harjoittavat päivittäistä toimintaansa, sekä tehdä säännöllisiä tarkastuksia ja
ryhtyä tarvittaessa toimenpiteisiin. Tämän viranomaisen olisi kuitenkin
kuultava mahdollisimman varhain muita asianomaisia viranomaisia ja tehtävä
niiden kanssa yhteistyötä. Tällaisiin muihin viranomaisiin kuuluvat
viranomaiset, jotka vastaavat arvopaperikeskuksen ylläpitämän jokaisen
yksittäisen arvopapereiden selvitysjärjestelmän valvonnasta, sekä tarvittaessa
ne keskuspankit, jotka toimivat kunkin arvopapereiden selvitysjärjestelmän
osapuolina, ja tarvittaessa myös konsernin muiden yksikköjen suhteen
toimivaltaiset viranomaiset. Tällainen yhteistyö merkitsee myös sitä, että
asianomaiset viranomaiset tiedottavat välittömästi kriisitilanteista, jotka
vaikuttavat rahoitusjärjestelmän likviditeettiin ja vakauteen missä tahansa
jäsenvaltiossa, johon arvopaperikeskus tai sen osallistujat ovat
sijoittautuneet. Aina, kun arvopaperikeskus tarjoaa palvelujaan toisessa
jäsenvaltiossa kuin siinä, johon se on sijoittautunut, joko perustamalla
sivuliikkeen tai tarjoamalla palvelujaan suoraan, päävastuu arvopaperikeskuksen
valvonnasta kuuluu sen sijoittautumispaikan toimivaltaiselle viranomaiselle.
(19)          
Jokaisen oikeushenkilön, joka kuuluu
arvopaperikeskuksen määritelmän piiriin, on saatava toimivaltaisilta
viranomaisilta toimilupa ennen toimintansa aloittamista. Erilaisten
liiketoimintamallien vuoksi arvopaperikeskus olisi määriteltävä viittaamalla
tiettyihin ydinpalveluihin, jotka koostuvat toimituksesta, joka edellyttää
arvopapereiden selvitysjärjestelmän käyttöä, sekä notariaattipalveluista ja
keskitetyistä arvopaperitilien hoitopalveluista. Arvopaperikeskuksen olisi
ainakin ylläpidettävä arvopapereiden selvitysjärjestelmää ja tarjottava jotakin
toista ydinpalvelua. Sen vuoksi tämän määritelmän ulkopuolelle olisi jätettävä
toimijat, jotka eivät ylläpidä arvopapereiden selvitysjärjestelmiä, kuten
rekisteröintiasiamiehet tai direktiivin 2003/87/EY nojalla perustetusta
rekisterijärjestelmästä vastaavat viranomaiset ja elimet. Tällainen tehtävien
yhdistely vaikuttaa olennaisesti siihen, että arvopaperikeskukset voivat hoitaa
tehtävänsä arvopaperitoimituksessa ja arvopapereiden liikkeeseenlaskun jatkuvan
eheyden varmistamisessa.
(20)          
Jotta arvopaperikeskukset eivät ottaisi riskejä
muissa toiminnoissa kuin niissä, joita tämän asetuksen nojalla myönnetty
toimilupa koskee, toimiluvan saaneiden arvopaperikeskusten toiminnot olisi
rajoitettava toimiluvan piiriin kuuluvien palvelujen tarjoamiseen, eikä
arvopaperikeskuksilla saisi olla omistusyhteyksiä, sellaisina kuin ne on
määritelty asetuksessa viittaamalla perustamissopimuksen 54 artiklan 3
kohdan g alakohdan nojalla, yhtiömuodoltaan tietynlaisten yhtiöiden
tilinpäätöksistä 25 päivänä heinäkuuta 1978 annettuun neljänteen neuvoston
direktiiviin 78/660/ETY[14],
tai suoraa tai välillistä vähintään 20 prosentin omistusta muiden kuin samanlaisia
palveluja tarjoavien laitosten äänioikeuksista tai pääomasta.
(21)          
Jotta voidaan varmistaa arvopapereiden
selvitysjärjestelmien luotettava toiminta, niiden ylläpito olisi annettava
ainoastaan tässä asetuksessa annettujen tai keskuspankkien sääntöjen soveltamisalaan
kuuluvien arvopaperikeskusten tai keskuspankkien tehtäväksi.
(22)          
Arvopaperikeskuksille olisi annettava lupa tarjota
ydinpalvelujensa ohella palveluja, joilla lisätään arvopaperimarkkinoiden
luotettavuutta, tehokkuutta ja avoimuutta, sanotun kuitenkaan rajoittamatta
jäsenvaltioiden verolainsäädännöissä asetettujen erityisvaatimusten
soveltamista. Jos tällaisten palvelujen tarjonta liittyy
lähdeveromenettelyihin, tarjonnassa noudatetaan edelleen kyseisten
jäsenvaltioiden lainsäädäntöä.
(23)          
Arvopaperikeskuksen, joka aikoo ulkoistaa jonkin
ydinpalvelun kolmannelle osapuolelle tai tarjota uutta ydinpalvelua tai
oheispalvelua, ylläpitää toista arvopapereiden selvitysjärjestelmää, käyttää
toista keskuspankkia selvitysosapuolena tai perustaa arvopaperikeskusten
välisen linkin, olisi haettava siihen lupaa noudattamalla samaa menettelyä kuin
alkuperäistä toimilupaa haettaessa, mutta kuitenkin sillä poikkeuksella, että
toimivaltaisen viranomaisen olisi ilmoitettava lupaa hakeneelle
arvopaperikeskukselle kolmen kuukauden kuluessa, onko lupa myönnetty vai
evätty.
(24)          
Kolmansiin maihin sijoittautuneet
arvopaperikeskukset voivat tarjota palvelujaan joko sivuliikkeen välityksellä
tai tarjoamalla unioniin sijoittautuneille liikkeeseenlaskijoille ja
osallistujille suoraan palveluja, jotka liittyvät näiden arvopaperikeskusten
unionissa harjoittamaan toimintaan, sekä perustaa linkkejä unioniin
sijoittautuneiden arvopaperikeskusten kanssa, jos EAMV on tunnustanut kyseiset
kolmansien maiden arvopaperikeskukset. Finanssimarkkinoiden globaalin luonteen
vuoksi kolmansien maiden arvopaperikeskusten tunnustaminen on sopivinta antaa
EAMV:n tehtäväksi. EAMV voi tunnustaa kolmansien maiden arvopaperikeskukset
vain, jos komissio toteaa, että niihin sovelletaan vastaavaa lainsäädäntö- ja valvontakehystä
kuin tässä asetuksessa säädetään, ja jos niihin sovelletaan tehokkaita
toimilupamenettelyjä ja tehokasta valvontaa niiden omassa maassa ja jos EAMV:n
ja arvopaperikeskusten toimivaltaisten viranomaisten välille on luotu
yhteistyöjärjestelyt. EAMV:n antaman tunnustuksen edellytyksenä on, että
toiminnan vakauden valvontakehys, jota sovelletaan unioniin sijoittautuneisiin
ja tämän asetuksen nojalla toimiluvan saaneisiin arvopaperikeskuksiin,
tunnustetaan tosiasiallisesti vastaavalla tavalla.
(25)          
Ottaen huomioon finanssimarkkinoiden globaali
luonne sekä arvopaperikeskusten merkitys koko järjestelmälle on tarpeen
varmistaa, että arvopaperikeskusten toiminnan vakautta koskevat vaatimukset
lähenevät toisiaan kansainvälisellä tasolla. Tämän asetuksen säännöksissä olisi
noudatettava CPSS:n ja IOSCO:n sekä EKPJ:n ja CESR:n laatimia suosituksia.
EAMV:n olisi otettava voimassa olevat standardit ja niiden myöhemmät muutokset
huomioon, kun se laatii tässä asetuksessa edellytettyjä teknisiä sääntely- ja
täytäntöönpanostandardeja, ohjeita ja suosituksia tai ehdottaa niiden
tarkistamista.
(26)          
Ottaen huomioon arvopaperikeskusten monimutkaisuus
sekä näiden keskusten ja niiden tarjoamien palvelujen merkitys koko
järjestelmälle, olisi varmistettava avointen päätöksenteko-, ohjaus- ja
valvontasääntöjen avulla, että toimiva johto, hallitus, osakkeenomistajat ja
osallistujat, jotka voivat käyttää arvopaperikeskuksen toimintaan
määräysvaltaa, sellaisena kuin se on määritelty viittaamalla
perustamissopimuksen 54 artiklan 3 kohdan g alakohdan nojalla,
konsolidoiduista tilinpäätöksistä 13 päivänä kesäkuuta 1983 annettuun
seitsemänteen neuvoston direktiiviin 83/349/ETY[15], ovat soveliaita varmistamaan
arvopaperikeskuksen järkevän ja vakaan hoidon.
(27)          
Avoimilla päätöksenteko-, ohjaus- ja valvontasäännöillä
olisi varmistettava, että toisaalta arvopaperikeskusten osakkeenomistajien,
johdon ja henkilöstön edut ja toisaalta arvopaperikeskusten käyttäjien edut
otetaan huomioon. Päätöksenteko-, ohjaus- ja valvontaperiaatteiden soveltaminen
ei saisi kuitenkaan rajoittaa arvopaperikeskuksen valitseman omistajuusmallin
soveltamista. Jokaista arvopaperikeskuksen ylläpitämää arvopapereiden
selvitysjärjestelmää varten olisi perustettava käyttäjien komitea neuvomaan
arvopaperikeskuksen hallitusta keskeisissä kysymyksissä, jotka vaikuttavat
komitean jäseniin.
(28)          
Arvopaperikeskuksille uskottujen tärkeiden
tehtävien vuoksi tässä asetuksessa olisi säädettävä, että arvopaperikeskukset
eivät saa siirtää velvoitteitaan kolmansille osapuolille ulkoistamalla
toimintojaan. Toimintojen ulkoistamiselle olisi asetettava tiukat ehdot, joilla
pidetään yllä arvopaperikeskusten vastuuta toiminnoistaan ja varmistetaan, että
arvopaperikeskusten valvonta ei heikkene. Jos arvopaperikeskus ulkoistaa
toimintojaan julkisyhteisöille, ulkoistaminen voidaan tietyin ehdoin vapauttaa
näistä vaatimuksista.
(29)          
Arvopaperikeskuksen ja sen käyttäjien välisiin
suhteisiin olisi tuotava avoimuutta liiketoiminnan harjoittamista koskevien
sääntöjen avulla. Arvopaperikeskuksella olisi erityisesti oltava arvopapereiden
selvitysjärjestelmään osallistumista koskevat julkistetut, avoimet,
objektiiviset ja syrjimättömät perusteet, joilla osallistujien pääsyä
järjestelmään voidaan rajoittaa ainoastaan riskien perusteella.
Toimivaltaisille viranomaisille olisi annettava asianmukaiset keinot puuttua
nopeasti tapauksiin, joissa arvopaperikeskukset ovat perusteettomasti
kieltäytyneet tarjoamasta palvelujaan osallistujille. Arvopaperikeskusten olisi
julkistettava palvelujensa hinnat ja niistä perittävät maksut. Koska
arvopaperikeskuksilla on yhä huomattava markkinavoima oman jäsenvaltionsa
alueella, ne eivät saisi poiketa julkistamastaan hintapolitiikasta, ja niiden
palveluihin olisi oltava avoin ja syrjimätön pääsy. Arvopaperikeskusten olisi
otettava käyttöön tunnustetut viestintämenettelyt. Näillä
osallistumissäännöksillä täydennetään ja lujitetaan markkinatoimijoiden
oikeutta käyttää toisessa jäsenvaltiossa olevaa selvitysjärjestelmää
direktiivin 2004/39/EY mukaisesti.
(30)          
Koska arvopapereiden selvitysjärjestelmillä on keskeinen
asema finanssimarkkinoilla, arvopaperikeskusten olisi palveluja tarjotessaan
varmistettava oikea-aikainen toimitus, liikkeeseenlaskun jatkuva eheys, kutakin
osallistujaa varten hoidettujen arvopaperitilien erottelu toisistaan sekä
mahdollisuus tarjota pyynnöstä osallistujien asiakkaiden tilien tarkempaa
erottelua. Arvopaperikeskusten olisi varmistettava, että näitä vaatimuksia
sovelletaan erikseen kuhunkin niiden ylläpitämään arvopapereiden
selvitysjärjestelmään.
(31)          
Jotta vältettäisiin selvitysosapuolen
maksukyvyttömyydestä johtuvat toimitusriskit, arvopaperikeskuksen olisi
toteutettava arvopaperitapahtuman maksuvelvoitteet keskuspankissa avattujen
tilien välityksellä aina, kun se on käytännöllistä ja mahdollista. Jollei tämä
vaihtoehto ole käytännöllinen tai mahdollinen, arvopaperikeskuksen olisi
voitava toteuttaa maksuvelvoitteet sellaisessa luottolaitoksessa avattujen
tilien välityksellä, joka on perustettu luottolaitosten liiketoiminnan
aloittamisesta ja harjoittamisesta 14 päivänä kesäkuuta 2006 annetussa
Euroopan parlamentin ja neuvoston direktiivissä 2006/48/EY[16] säädetyin edellytyksin ja
johon sovelletaan erityistä toimilupamenettelyä ja toiminnan vakautta koskevia
vaatimuksia, joista säädetään tämän asetuksen IV osastossa. Toimiessaan
selvitysosapuolena luottolaitoksen olisi voitava tarjota arvopaperikeskuksen
osallistujille tässä asetuksessa säädettyjä palveluja, jotka kuuluvat
toimiluvan piiriin, ja myös muita palveluja, jotka eivät kuulu tämän asetuksen
soveltamisalaan. 
(32)          
Koska direktiivissä 2006/48/EY ei käsitellä
erityisesti päivänsisäisiä luotto- ja likviditeettiriskejä, jotka johtuvat
toimitukseen liittyvistä pankkipalveluista, tällaisia palveluja tarjoaville
luottolaitoksille olisi myös asetettava luotto- ja likviditeettiriskien
vähentämistä varten tiukat erityisvaatimukset, joita olisi sovellettava
jokaiseen arvopapereiden selvitysjärjestelmään, jossa luottolaitokset toimivat
selvitysosapuolina. Jotta voidaan varmistaa, että luotto- ja
likviditeettiriskien vähentämiseen tarkoitettuja erityistoimenpiteitä
noudatetaan täysimittaisesti, toimivaltaisten viranomaisten olisi voitava
vaatia, että arvopaperikeskukset nimeävät useamman kuin yhden luottolaitoksen
aina, kun kyseiset viranomaiset voivat saatavilla olevan näytön perusteella
osoittaa, että yhteen luottolaitokseen kohdistuvaa luotto- ja
likviditeettiriskien keskittymistä ei ole pienennetty riittävästi.
(33)          
Vaatimus, jonka mukaan arvopaperitapahtuman
maksuvelvoitteiden toteuttajan on oltava selvitysosapuolena toimiva erillinen
oikeushenkilö, on tärkeä tekijä, jolla lisätään arvopaperikeskusten
luotettavuutta ja kestokykyä. Arvopaperikeskusten ydinpalvelujen ja
toimitukseen liittyvien pankkipalvelujen erottaminen toisistaan vaikuttaa
todella välttämättömältä, jotta voidaan poistaa se vaara, että luotto- ja
likviditeettiriskien kaltaiset riskit siirtyvät pankkipalveluista
arvopaperikeskusten ydinpalvelujen tarjontaan. Käytettävissä ei ole lievempiä
keinoja, joilla nämä luotto- ja likviditeettiriskit voitaisiin poistaa ja
joilla arvopaperikeskusten luotettavuus ja kestokyky saataisiin halutulle
tasolle. Jotta voidaan kuitenkin varmistaa tehokkuusedut, jotka saadaan
tarjoamalla sekä arvopaperikeskus- että pankkipalveluja saman konsernin
sisällä, vaatimus, jonka mukaan pankkipalvelujen tarjoajan on oltava erillinen
luottolaitos, ei saisi olla esteenä sille, että luottolaitos kuuluu samaan
konserniin kuin arvopaperikeskus. Jos saman konsernin sisällä tarjotaan sekä
arvopaperikeskus- että pankkipalveluja, pankkipalveluja tarjoavan
luottolaitoksen toiminta olisi rajoitettava arvopaperitoimitukseen liittyviin
pankkipalveluihin, jotta tarjottavien palvelujen luotettavuutta ja tehokkuutta
voitaisiin lisätä. Lisäksi olisi oltava mahdollista saada lupa poiketa
velvollisuudesta erottaa arvopaperitoimitukseen liittyvät pankkipalvelut
arvopaperikeskuksen ydinpalveluista, jollei ole olemassa mitään vaaraa siitä,
että luotto- ja likviditeettiriskit siirtyvät pankkipalveluista
arvopaperikeskusten ydinpalvelujen tarjontaan. Sen varmistamiseksi, että
arvopaperikeskusten mahdollisuutta poiketa velvollisuudesta olla tarjoamatta
pankkipalvelujen tyyppisiä oheispalveluja sovelletaan johdonmukaisesti,
komissiolle olisi siirrettävä toimivalta päättää kansallisen toimivaltaisen
viranomaisen pyynnöstä, sallitaanko tällainen poikkeus, jos siitä, että sama
oikeushenkilö tarjoaa sekä arvopaperikeskus- että pankkipalveluja, ei aiheudu
järjestelmäriskiä. Jos arvopaperikeskukselle on myönnetty tällainen
poikkeuslupa ja se on saanut luvan toimia luottolaitoksena, sen toiminta olisi
joka tapauksessa rajoitettava ainoastaan arvopaperitoimitukseen liittyviin
pankkipalveluihin.
(34)          
Jotta arvopaperikeskusten tarjoamien palvelujen
luotettavuus ja jatkuvuus voitaisiin varmistaa riittävällä tavalla,
arvopaperikeskuksille olisi asetettava erityiset yhdenmukaiset ja suoraan
sovellettavat toiminnan vakautta ja pääomaa koskevat vaatimukset, joilla
voidaan vähentää niiden oikeudellisia, operatiivisia ja sijoitusriskejä.
(35)          
Arvopaperikeskusten välisten linkkijärjestelyjen
luotettavuudelle olisi asetettava erityisvaatimukset, jotta mahdollistettaisiin
arvopaperikeskuksen osallistujien pääsy muihin arvopapereiden
selvitysjärjestelmiin. Vaatimus, jonka mukaan pankkipalvelujen tyyppisiä
oheispalveluja on tarjottava erillisessä oikeushenkilössä, ei saisi estää arvopaperikeskuksia
saamasta tällaisia palveluja varsinkaan, jos ne ovat toisen arvopaperikeskuksen
ylläpitämän arvopapereiden selvitysjärjestelmän osallistujia. Erityisen tärkeää
on, että linkkijärjestelyistä mahdollisesti aiheutuvia riskejä, kuten luotto-
tai likviditeettiriskejä, organisatorisia riskejä tai muita
arvopaperikeskuksille aiheutuvia merkityksellisiä riskejä, vähennetään
täysimittaisesti. Yhteentoimivien linkkien osalta on tärkeää, että
linkitetyissä järjestelmissä on samat ajankohdat sille, milloin
siirtomääräykset tulevat järjestelmään, milloin siirtomääräyksiä ei voida enää
peruuttaa ja milloin arvopapereiden ja käteisvarojen siirrot ovat lopullisia.
Samoja periaatteita olisi sovellettava arvopaperikeskuksiin, jotka käyttävät
yhteistä tietoteknistä toimitusinfrastruktuuria.
(36)          
Arvopapereiden selvitysjärjestelmien ylläpitäjinä
arvopaperikeskuksilla on keskeinen rooli arvopapereiden siirtämisessä
arvopaperitileille. Oikeusvarmuuden lisäämiseksi rajat ylittävässä toiminnassa
on tärkeää vahvistaa selkeät säännöt siitä, mitä lainsäädäntöä sovelletaan
arvopaperikeskusten tileillään pitämien arvopapereiden omistusta koskeviin
näkökohtiin. Sovellettavana lainsäädäntönä olisi oltava nykyisissä
lainvalintasäännöissä noudatetun lähestymistavan mukaisesti sen paikan
lainsäädäntö, jossa arvopaperikeskusten tilejä pidetään.
(37)          
Monissa jäsenvaltioissa liikkeeseenlaskijoiden on
kansallisen lainsäädännön mukaan laskettava tietyntyyppiset arvopaperit,
erityisesti osakkeet, liikkeeseen kansallisten arvopaperikeskustensa välityksellä.
Jotta voitaisiin poistaa tämä este, joka haittaa unionin kaupan jälkeisen
toiminnan markkinoiden moitteetonta toimintaa, ja antaa liikkeeseenlaskijoille
mahdollisuus valita tehokkain tapa hallinnoida arvopapereitaan,
liikkeeseenlaskijoilla olisi oltava oikeus valita mikä tahansa unioniin
sijoittautunut arvopaperikeskus kirjaamaan niiden liikkeeseen laskemia
arvopapereita ja tarjoamaan niille tarvittavia arvopaperikeskuksen palveluja.
Toimivaltaisille viranomaisille olisi annettava asianmukaiset keinot puuttua
nopeasti tapauksiin, joissa arvopaperikeskukset ovat perusteettomasti
kieltäytyneet tarjoamasta palvelujaan liikkeeseenlaskijoille. Jotta voitaisiin
suojata osakkeenomistajien oikeuksia, liikkeeseenlaskijoiden oikeus
arvopaperikeskuksen valintaan ei saisi estää soveltamasta kansallista
yhtiöoikeutta, jonka nojalla arvopaperit on luotu ja jolla säännellään
liikkeeseenlaskijoiden ja osakkeenomistajien välistä suhdetta.
(38)          
Marraskuun 7 päivänä 2006 annetuilla selvitysalan
eurooppalaisilla käytännesäännöillä[17]
on luotu vapaaehtoiset puitteet arvopaperikeskusten ja muiden
markkinainfrastruktuurien oikeudelle päästä käyttämään toistensa palveluja.
Kaupan jälkeinen toiminta on kuitenkin yhä jakautunut kansallisten rajojen
mukaisesti, minkä vuoksi rajat ylittävät kaupat ovat suhteellisen kalliita.
Olisi vahvistettava yhdenmukaiset vaatimukset arvopaperikeskusten välisille
linkeille sekä arvopaperikeskusten ja muiden markkinainfrastruktuurien
välisille pääsyoikeuksille. Jotta arvopaperikeskukset voisivat tarjota
osallistujilleen pääsyä muille markkinoille, niillä olisi oltava oikeus tulla
toisen arvopaperikeskuksen osallistujiksi tai pyytää toista arvopaperikeskusta
kehittämään erityistoimintoja, jotka mahdollistavat pääsyn kyseiseen
arvopaperikeskukseen. Toimivaltaisille viranomaisille olisi annettava
asianmukaiset keinot puuttua nopeasti tapauksiin, joissa arvopaperikeskus on
perusteettomasti kieltäytynyt myöntämästä pääsyoikeutta toiselle
arvopaperikeskukselle. Koska arvopaperikeskusten väliset linkit voivat tuoda
toimitukseen ylimääräisen riskin, linkkeihin olisi saatava luvat
toimivaltaisilta viranomaisilta, joiden olisi myös valvottava näitä linkkejä.
(39)          
Arvopaperikeskusten olisi myös voitava saada
keskusvastapuolelta tai kauppapaikalta tapahtumasyötteitä, ja näillä
markkinainfrastruktuureilla olisi oltava pääsy arvopaperikeskusten ylläpitämiin
arvopapereiden selvitysjärjestelmiin, paitsi jos tällainen pääsy vaarantaa
näiden markkinainfrastruktuurien toimintoja. Toimivaltaisille viranomaisille
olisi annettava asianmukaiset keinot puuttua nopeasti tapauksiin, joissa
arvopaperikeskukset tai markkinainfrastruktuurit ovat perusteettomasti evänneet
palvelunsa.
(40)          
Finanssialan moitteettomien toiminnan vakauden
valvontapuitteiden ja liiketoimintapuitteiden olisi perustuttava vahvoihin
valvonta- ja seuraamusjärjestelmiin. Sen vuoksi valvontaviranomaisille olisi
annettava riittävät toimintavaltuudet, ja niiden olisi voitava tukeutua
varoittaviin seuraamusjärjestelyihin, joilla puututaan lainvastaisiin
menettelyihin. Tiedonannossa, jonka komissio antoi 8 päivänä joulukuuta
2010 Euroopan parlamentille, neuvostolle, Euroopan talous- ja
sosiaalikomitealle sekä alueiden komitealle seuraamusjärjestelmien
lujittamisesta finanssipalvelujen alalla, tarkastellaan uudelleen nykyisiä seuraamusvaltuuksia
ja niiden soveltamista käytäntöön, jotta seuraamuksia voitaisiin yhtenäistää
kaikissa valvontatoiminnoissa.
(41)          
Sen varmistamiseksi, että arvopaperikeskukset,
selvitysosapuoliksi nimetyt luottolaitokset, niiden ylimpien hallintoelinten
jäsenet sekä muut henkilöt, joilla on tosiasiallinen määräysvalta niiden
liiketoiminnassa, tai ketkä tahansa muut henkilöt tosiasiallisesti noudattavat
tämän asetuksen vaatimuksia, toimivaltaisten viranomaisten olisi voitava
soveltaa hallinnollisia seuraamuksia ja toimenpiteitä, jotka ovat tehokkaita,
oikeasuhteisia ja varoittavia.
(42)          
Jotta seuraamukset olisivat varoittavia ja niitä
sovellettaisiin johdonmukaisesti kaikissa jäsenvaltioissa, tässä asetuksessa
olisi säädettävä seuraavista seikoista: sellaisia keskeisiä hallinnollisia
seuraamuksia ja toimenpiteitä koskevasta luettelosta, joiden on oltava
toimivaltaisten viranomaisten käytettävissä; toimivallasta määrätä näitä
seuraamuksia ja toimenpiteitä sekä luonnollisille henkilöille että
oikeushenkilöille, jotka ovat vastuussa rikkomisesta; sellaisia keskeisiä
perusteita koskevasta luettelosta, joilla päätetään kyseisten seuraamusten ja
toimenpiteiden tyypistä ja tasosta, sekä hallinnollisten taloudellisten
seuraamusten tasoista. Hallinnollisissa sakoissa olisi otettava huomioon muun
muassa todettu rikkomisesta saatu taloudellinen hyöty, rikkomisen vakavuus ja
kesto, mahdolliset raskauttavat tai lieventävät tekijät sekä sakkojen
varoittava vaikutus, ja sakkoja voitaisiin tarvittaessa alentaa toimivaltaisen
viranomaisen kanssa tehdyn yhteistyön johdosta. Seuraamusten hyväksymisessä ja
julkistamisessa olisi noudatettava Euroopan unionin perusoikeuskirjassa
vahvistettuja perusoikeuksia, erityisesti oikeutta yksityis- ja perhe-elämän
kunnioittamiseen (7 artikla), oikeutta henkilötietojen suojaan (8 artikla) ja
oikeutta tehokkaisiin oikeussuojakeinoihin ja puolueettomaan tuomioistuimeen
(47 artikla).
(43)          
Mahdollisten rikkomisten havaitsemiseksi
toimivaltaisten viranomaisten käyttöön olisi annettava tehokkaat mekanismit,
joilla kannustetaan ilmoittamaan mahdollisista tai tosiasiallisista
rikkomisista. Mekanismeihin olisi kuuluttava riittävät suojatoimet niiden
henkilöiden suojelemiseksi, jota ilmoittavat tämän asetuksen mahdollisista tai
tosiasiallisista rikkomisista tai joita syytetään tällaisista rikkomisista.
Olisi luotava asianmukaiset menettelyt, joilla varmistetaan rikkomisesta
syytetyn henkilön oikeus henkilötietojen suojaan, oikeus puolustukseen ja
oikeus tulla kuulluksi ennen kyseistä henkilöä koskevan lopullisen päätöksen
tekoa sekä oikeus käyttää tehokkaita oikeussuojakeinoja kyseistä henkilöä
koskevia päätöksiä tai toimenpiteitä vastaan. 
(44)          
Tämä asetus ei saisi rajoittaa jäsenvaltioiden
lainsäädäntöjen rikosoikeudellisia seuraamuksia koskevien säännösten
soveltamista.
(45)          
Jäsenvaltioiden tämän asetuksen mukaisesti
suorittamaa henkilötietojen käsittelyä säännellään yksilöiden suojelusta
henkilötietojen käsittelyssä ja näiden tietojen vapaasta liikkuvuudesta 24
päivänä lokakuuta 1995 annetulla Euroopan parlamentin ja neuvoston direktiivillä
95/46/EY[18].
Jäsenvaltioiden toimivaltaisten viranomaisten välisen tietojen vaihdon tai
siirron olisi tapahduttava direktiivissä 95/46/EY säädettyjen, henkilötietojen
toimittamista koskevien sääntöjen mukaisesti. EAMV:n tämän asetuksen nojalla suorittamaan
henkilötietojen käsittelyyn sovelletaan yksilöiden suojelusta yhteisöjen
toimielinten ja elinten suorittamassa henkilötietojen käsittelyssä ja näiden
tietojen vapaasta liikkuvuudesta 18 päivänä joulukuuta 2000 annettua Euroopan
parlamentin ja neuvoston asetusta (EY) N:o 45/2001[19]. EAMV:n suorittaman
henkilötietojen vaihdon tai siirron olisi tapahduttava asetuksessa (EY) N:o
45/2001 säädettyjen, henkilötietojen siirtoa koskevien sääntöjen mukaisesti.
(46)          
Tässä asetuksessa kunnioitetaan perusoikeuksia ja
noudatetaan erityisesti Euroopan unionin perusoikeuskirjassa tunnustettuja
periaatteita, etenkin oikeuksia yksityis- ja perhe-elämän kunnioittamiseen,
oikeutta henkilötietojen suojaan, oikeutta tehokkaisiin oikeussuojakeinoihin ja
puolueettomaan tuomioistuimeen sekä kieltoa syyttää ja rangaista
oikeudenkäynnissä kahdesti samasta rikoksesta ja elinkeinovapautta. Asetusta on
sovellettava näiden oikeuksien ja periaatteiden mukaisesti.
(47)          
Euroopan markkinaviranomaisella (EAMV), joka on
perustettu Euroopan valvontaviranomaisen (Euroopan
arvopaperimarkkinaviranomainen) perustamisesta sekä päätöksen N:o 716/2009/EY
muuttamisesta ja komission päätöksen 2009/77/EY kumoamisesta 24 päivänä
marraskuuta 2010 annetulla Euroopan parlamentin ja neuvoston asetuksella (EU) N:o
1095/2010[20],
olisi oltava keskeinen rooli tämän asetuksen soveltamisessa, jonka yhteydessä
sen olisi varmistettava, että kansalliset toimivaltaiset viranomaiset
soveltavat unionin sääntöjä yhdenmukaisesti, sekä ratkaistava näiden
viranomaisten väliset erimielisyydet. 
(48)          
Koska EAMV:lla on pitkälle menevää arvopapereiden
ja arvopaperimarkkinoiden erityisasiantuntemusta, on tehokasta ja asianmukaista
antaa sen tehtäväksi laatia komissiolle toimitettavat luonnokset
sääntelystandardeiksi ja teknisiksi täytäntöönpanostandardeiksi, joihin ei
liity poliittisia valintoja. EAMV:n olisi myös tehtävä tiivistä yhteistyötä
EKPJ:n jäsenten ja Euroopan pankkiviranomaisen kanssa, joka on perustettu
Euroopan valvontaviranomaisen (Euroopan pankkiviranomainen) perustamisesta sekä
päätöksen N:o 716/2009/EY muuttamisesta ja komission päätöksen 2009/78/EY
kumoamisesta 24 päivänä marraskuuta 2010 annetulla Euroopan parlamentin ja
neuvoston asetuksella (EU) N:o 1093/2010[21],
aina, kun tällaista yhteistyötä edellytetään tässä asetuksessa.
(49)          
Komissiolle olisi siirrettävä valta hyväksyä
Euroopan unionin toiminnasta tehdyn sopimuksen 290 artiklan ja asetuksen (EU)
N:o 1095/2010 10–14 artiklassa säädetyn menettelyn mukaisesti tekniset
sääntelystandardit toimituskuria koskevien toimenpiteiden yksityiskohdista;
tiedoista ja muusta aineistosta, jotka arvopaperikeskusten on sisällytettävä
toimilupahakemuksiinsa; tiedoista, jotka eri viranomaisten on toimitettava
toisilleen valvoessaan arvopaperikeskuksia; kotijäsenvaltion ja vastaanottavan
jäsenvaltion välisten yhteistyöjärjestelyjen yksityiskohdista;
arvopaperikeskuksia koskevien päätöksenteko-, ohjaus- ja valvontajärjestelyjen
osatekijöistä; arvopaperikeskusten säilyttämien aineistojen yksityiskohdista;
sellaisten toimenpiteiden yksityiskohdista, jotka arvopaperikeskusten on
toteutettava liikkeeseenlaskun jatkuvan eheyden ylläpitämiseksi; osallistujien
arvopapereiden suojaamisesta; toimituksen oikea-aikaisesta loppuun
saattamisesta; operatiivisten riskien ja arvopaperikeskusten välisistä
linkeistä johtuvien riskien vähentämisestä; arvopaperikeskuksia koskevien
pääomavaatimusten yksityiskohdista ja sellaisten luotto- ja
likviditeettiriskeihin liittyvien toiminnan vakautta koskevien vaatimusten
yksityiskohdista, jotka asetetaan nimetyille luottolaitoksille. 
(50)          
Lisäksi komissiolle olisi siirrettävä valta
hyväksyä Euroopan unionin toiminnasta tehdyn sopimuksen 291 artiklan ja
asetuksen (EU) N:o 1095/2010 15 artiklassa säädetyn menettelyn mukaisesti
täytäntöönpanosäädöksin tekniset täytäntöönpanostandardit, jotka koskevat
vakiolomakkeiden ja -mallien laatimista arvopaperikeskusten toimilupahakemuksia
varten; toimivaltaisten viranomaisten välistä tietojenvaihtoa
arvopaperikeskusten valvonnassa; kotijäsenvaltion ja vastaanottavan
jäsenvaltion välisten yhteistyöjärjestelyjen yksityiskohtia;
arvopaperikeskusten säilyttämien aineistojen muotoja; sellaisissa tapauksissa
noudatettavia menettelyjä, joissa osallistujalta tai liikkeeseenlaskijalta
evätään pääsyoikeus arvopaperikeskukseen tai arvopaperikeskuksilta evätään
keskinäiset pääsyoikeudet tai arvopaperikeskuksilta ja muilta
markkinainfrastruktuureilta evätään keskinäiset pääsyoikeudet; sekä eri
viranomaisten kuulemisesta ennen toimiluvan myöntämistä selvitysosapuolelle.
(51)          
Komissiolle olisi siirrettävä valta hyväksyä
säädösvallan siirron nojalla annettavia delegoituja säädöksiä perussopimuksen
290 artiklan mukaisesti. Delegoituja säädöksiä olisi hyväksyttävä erityisesti
määritelmiä koskevista yksityiskohdista; perusteista, joilla
arvopaperikeskuksen toiminta vastaanottavassa jäsenvaltioissa olisi katsottava
merkittäväksi kyseiselle jäsenvaltiolle; palveluista, joiden tunnustamista
kolmannen maan arvopaperikeskuksen on haettava EAMV:lta, sekä tiedoista, jotka
tunnustamista hakevan arvopaperikeskuksen on toimitettava hakemuksessaan
EAMV:lle; riskeistä, jotka voivat oikeuttaa arvopaperikeskuksen epäämään pääsyn
osallistujilta, sekä pääsyä hakeneiden osallistujien käytettävissä olevan
menettelyn osatekijöistä; sellaisten tilanteiden arvioimisesta, joissa
toimitusta ei ole käytännöllistä tai mahdollista suorittaa keskuspankkirahalla,
ja sellaisen menettelyn osatekijöistä, joka koskee liikkeeseenlaskijoiden
oikeutta päästä arvopaperikeskuksiin, arvopaperikeskusten välisiä
pääsyoikeuksia sekä arvopaperikeskusten ja muiden markkinainfrastruktuurien
välisiä pääsyoikeuksia. 
(52)          
Jotta voidaan varmistaa tämän asetuksen
yhdenmukainen täytäntöönpano, komissiolle olisi siirrettävä täytäntöönpanovalta
tehdä päätöksiä kolmansien maiden sääntöjen arvioinnista kolmansien maiden
arvopaperikeskusten tunnustamista varten sekä tehdä päätöksiä poikkeusluvista,
jotka koskevat velvollisuutta erottaa arvopaperitoimitukseen liittyvät
pankkipalvelut arvopaperikeskuksen ydinpalveluista. Tätä täytäntöönpanovaltaa
olisi käytettävä yleisistä säännöistä ja periaatteista, joiden mukaisesti
jäsenvaltiot valvovat komission täytäntöönpanovallan käyttöä, 16 päivänä
helmikuuta 2011 annetun Euroopan parlamentin ja neuvoston asetuksen (EU) N:o
182/2011[22]
mukaisesti.
(53)          
Jäsenvaltiot eivät voi riittävällä tavalla
saavuttaa tämän direktiivin tavoitetta eli vahvistaa arvopaperitoimitusta ja
arvopaperikeskuksia koskevia yhdenmukaisia vaatimuksia, vaan se voidaan
toiminnan laajuuden vuoksi saavuttaa paremmin unionin tasolla, joten unioni voi
toteuttaa toimenpiteitä Euroopan unionista tehdyn sopimuksen 5 artiklassa
vahvistetun toissijaisuusperiaatteen mukaisesti. Mainitussa artiklassa
vahvistetun suhteellisuusperiaatteen mukaisesti tässä asetuksessa ei ylitetä
sitä, mikä on näiden tavoitteiden saavuttamiseksi tarpeen.
(54)          
On tarpeen muuttaa direktiiviä 98/26/EY, jotta se
olisi direktiivien 98/26/EY, 2002/87/EY, 2003/6/EY, 2003/41/EY, 2003/71/EY,
2004/39/EY, 2004/109/EY, 2005/60/EY, 2006/48/EY, 2006/49/EY ja 2009/65/EY
muuttamisesta Euroopan valvontaviranomaisen (Euroopan pankkiviranomainen),
Euroopan valvontaviranomaisen (Euroopan vakuutus- ja lisäeläkeviranomainen) ja
Euroopan valvontaviranomaisen (Euroopan arvopaperimarkkinaviranomainen)
toimivaltuuksien osalta 24 päivänä marraskuuta 2010 annetun Euroopan
parlamentin ja neuvoston direktiivin 2010/78/EU[23] mukainen, jolloin nimettyjä
arvopapereiden selvitysjärjestelmiä ei enää ilmoiteta komissiolle vaan
EAMV:lle.
(55)          
Tässä asetuksessa asetettujen, arvopaperikeskusten
toimilupia ja tunnustamista koskevien vaatimusten soveltamista olisi lykättävä,
jotta unioniin tai kolmansiin maihin sijoittautuneilla arvopaperikeskuksilla
olisi riittävästi aikaa hakea tässä asetuksessa säädettyä toimilupaa tai
tunnustamista. 
(56)          
Lisäksi on tarpeen lykätä niiden vaatimusten
soveltamista, jotka koskevat tiettyjen siirtokelpoisten arvopapereiden
kirjaamista arvo-osuuksina ja velvoitteiden toteuttamista arvopapereiden
selvitysjärjestelmissä viimeistään toisena työpäivänä kaupanteon jälkeen, jotta
markkinatoimijoille, joilla on hallussaan paperimuodossa olevia arvopapereita
tai jotka käyttävät pitempiä toimitusaikoja, voidaan antaa riittävästi aikaa
noudattaa kyseisiä vaatimuksia,
OVAT HYVÄKSYNEET TÄMÄN ASETUKSEN:
I osasto
Kohde, soveltamisala ja määritelmät
1 artikla
Kohde ja soveltamisala
1.                      
Tässä asetuksessa vahvistetaan
rahoitusvälinetoimitusta unionissa koskevat yhdenmukaiset vaatimukset sekä
arvopaperikeskusten toiminnan järjestämistä ja ylläpitoa koskevat säännöt
edistämään luotettavaa ja joustavaa toimitusta. 
2.                      
Tätä asetusta sovelletaan kaikkien
rahoitusvälineiden toimitukseen ja arvopaperikeskusten toimintoihin, jollei
tämän asetuksen säännöksissä toisin todeta.
3.                      
Tämän asetuksen soveltaminen ei rajoita erityisiä
rahoitusvälineitä koskevan unionin lainsäädännön, erityisesti direktiivin
2003/87/EY, säännösten soveltamista.
4.                      
Asetuksen 9–18 artiklaa, 20 artiklaa ja IV osaston
säännöksiä ei sovelleta Euroopan keskuspankkijärjestelmän (EKPJ) jäseniin,
muihin vastaavanlaista toimintaa harjoittaviin kansallisiin elimiin tai muihin
kansallisiin julkisiin elimiin, joiden vastuulla on julkisen velan hoitaminen
tai jotka osallistuvat sen hoitoon.
2 artikla
Määritelmät
1.                      
Tässä asetuksessa tarkoitetaan
(1)         
’arvopaperikeskuksella’ oikeushenkilöä, joka
ylläpitää liitteessä olevan A jakson 3 kohdassa lueteltua arvopapereiden
selvitysjärjestelmää ja tarjoaa ainakin yhtä muuta liitteessä olevassa A
jaksossa lueteltua ydinpalvelua; 
(2)         
’toimituksella’ arvopaperitapahtuman loppuun
saattamista osallistujien velvoitteiden täyttämiseksi siirtämällä varoja tai
arvopapereita;
(3)         
’arvopapereiden selvitysjärjestelmällä’ direktiivin
98/26/EY 2 artiklan a alakohdan ensimmäisessä ja toisen luetelmakohdassa
tarkoitettua järjestelmää, jossa liiketoiminta koostuu direktiivin 98/26/EY 2
artiklan i alakohdan toisessa luetelmakohdassa määriteltyjen siirtomääräysten
toimeenpanemisesta; 
(4)         
’toimitusajalla’ ajanjaksoa kaupantekopäivän ja
sovitun toimituspäivän välillä;
(5)         
’työpäivällä’ direktiivin 98/26/EY 2 artiklan n
alakohdassa määriteltyä työpäivää;
(6)         
’toimituspuutteella’ arvopaperitapahtuman
toimituksen jäämistä toteutumatta sovittuna toimituspäivänä arvopapereiden tai
käteisen puuttumisen vuoksi riippumatta siitä, mikä on tähän perimmäinen syy;
(7)         
’sovitulla toimituspäivällä’ päivää, jona
arvopaperitapahtuman osapuolet sopivat toimituksen tapahtuvan;
(8)         
’keskusvastapuolella’ yksikköä, joka on yksillä tai
useammilla finanssimarkkinoilla sopimuksilla kauppaa käyvien vastapuolten
välissä ja toimii jokaiseen myyjään nähden ostajana ja jokaiseen ostajaan
nähden myyjänä; 
(9)         
’toimivaltaisella viranomaisella’ viranomaista,
jonka kukin jäsenvaltio on nimennyt 10 artiklan mukaisesti;
(10)     
’osallistujalla’ direktiivin 98/26/EY 2 artiklan f
alakohdassa määriteltyä arvopapereiden selvitysjärjestelmän osallistujaa, myös
keskusvastapuolta; 
(11)     
’omistusyhteydellä’ direktiivin 78/660/ETY 17
artiklan ensimmäisessä virkkeessä tarkoitettua omistusyhteyttä tai suoraa tai
välillistä vähintään 20 prosentin omistusosuutta yrityksen äänivallasta
tai pääomasta;
(12)     
’kotijäsenvaltiolla’ jäsenvaltiota, jossa
arvopaperikeskukselle on myönnetty toimilupa; 
(13)     
’vastaanottavalla jäsenvaltiolla’ jäsenvaltiota,
joka ei ole kotijäsenvaltio mutta jossa arvopaperikeskuksella on sivukonttori
tai jossa se tarjoaa arvopaperikeskuksen palveluja; 
(14)     
’sivuliikkeellä’ liiketoimipaikkaa, joka ei ole
päätoimipaikka mutta joka on arvopaperikeskuksen osa, joka ei ole oikeushenkilö
ja joka tarjoaa arvopaperikeskukselle myönnetyn toimiluvan mukaisia
arvopaperikeskuksen palveluja; 
(15)     
’määräysvallalla’ direktiivin 83/349/ETY 1
artiklassa määriteltyä kahden yrityksen välistä määräysvaltaa;
(16)     
’osallistujan maksulaiminlyönnillä’ tilannetta,
jossa aloitetaan direktiivin 98/26/EY 2 artiklan j alakohdassa määritelty
maksukyvyttömyysmenettely osallistujaa vastaan;
(17)     
’toimituksella maksua vastaan’ arvopapereiden
selvitysmekanismia, jossa arvopapereiden siirto yhdistyy varojen siirtoon
siten, että arvopaperit luovutetaan ainoastaan, jos vastaava maksu tehdään;
(18)     
’arvopaperitilillä’ tiliä, jolle arvopapereita
koskevat hyvitys- ja veloitusmerkinnät tehdään;
(19)     
’arvopaperikeskusten välisellä linkillä’
arvopaperikeskusten välistä järjestelyä, jossa yksi arvopaperikeskus avaa tilin
toisen arvopaperikeskuksen arvopapereiden selvitysjärjestelmässä helpottaakseen
arvopapereiden siirtoa omilta osallistujiltaan kyseisen toisen
arvopaperikeskuksen osallistujille. Arvopaperikeskusten välisiin linkkeihin
sisältyvät pääsyoikeus vakioidun linkin välityksellä, pääsyoikeus räätälöidyn
linkin välityksellä ja yhteentoimivat linkit;
(20)     
’pääsyoikeudella vakioidun linkin välityksellä’
arvopaperikeskusten välistä linkkiä, jonka avulla arvopaperikeskus pääsee
yhteyteen toisen arvopaperikeskuksen kanssa kuten kuka tahansa tämän toisen
arvopaperikeskuksen ylläpitämän arvopapereiden selvitysjärjestelmän
osallistuja;
(21)     
’pääsyoikeudella räätälöidyn linkin välityksellä’
arvopaperikeskusten välistä linkkiä, jonka avulla arvopaperikeskus tarjoaa
toiselle arvopaperikeskukselle erityisiä palveluja, jotka eroavat niistä
palveluista, joita se tarjoaa muille arvopapereiden selvitysjärjestelmänsä
osallistujille;
(22)     
’yhteentoimivilla linkeillä’ arvopaperikeskusten
välisiä linkkejä, joilla arvopaperikeskusten ylläpitämät arvopapereiden
selvitysjärjestelmät saadaan yhteentoimiviksi direktiivin 98/26/EY 2 artiklan o
alakohdassa tarkoitetulla tavalla;
(23)     
’siirtokelpoisilla arvopapereilla’ direktiivin
2004/39/EY 4 artiklan 18 alakohdassa määriteltyjä siirtokelpoisia
arvopapereita;
(24)     
’rahamarkkinavälineillä’ direktiivin 2004/39/EY 4
artiklan 19 alakohdassa määriteltyjä rahamarkkinavälineitä;
(25)     
’yhteissijoitusyritysten osuuksilla’ direktiivin
2004/39/EY liitteessä I olevan C jakson 3 kohdassa tarkoitettuja
yhteissijoitusyritysten osuuksia;
(26)     
’päästöoikeuksilla’ kaikkia yksiköitä, jotka on
tunnustettu direktiivin 2003/87/EY vaatimuksia vastaaviksi;
(27)     
’säännellyllä markkinalla’ direktiivin 2004/39/EY 4
artiklan 14 alakohdassa määriteltyä säänneltyä markkinaa;
(28)     
’monenkeskisellä kaupankäyntijärjestelmällä’
direktiivin 2004/39/EY 4 artiklan 15 alakohdassa määriteltyä monenkeskistä
kaupankäyntijärjestelmää;
(29)     
’organisoidulla kaupankäyntijärjestelmällä’ mitä
tahansa järjestelmää, joka ei ole sijoituspalveluyrityksen tai markkinoiden
ylläpitäjän ylläpitämä säännelty markkina tai monenkeskinen
kaupankäyntijärjestelmä ja jossa useiden kolmansien osapuolten
rahoitusvälineitä koskevat osto- ja myynti-intressit voivat olla keskenään
vuorovaikutuksessa siten, että tuloksena on sopimus direktiivin 2004/39/EY II
osaston säännösten mukaisesti;
(30)     
’tytäryrityksellä’ direktiivin 83/349/ETY 1
artiklassa määriteltyä tytäryritystä;
(31)     
’selvitysosapuolella’ direktiivin 98/26/EY 2
artiklan d alakohdassa määriteltyä selvitysosapuolta.
2.                      
Siirretään komissiolle valta antaa delegoituja
säädöksiä 64 artiklan mukaisesti toimenpiteistä, joilla tarkennetaan 1 kohdan
17, 20, 21 ja 22 alakohdassa esitettyjen määritelmien tekniset yksityiskohdat,
liitteessä olevan B jakson 1–4 kohdassa esitetyt oheispalvelut ja liitteessä
olevan C jakson 1 ja 2 kohdassa esitetyt palvelut.
II osasto
Arvopaperitoimitus 
I luku
Arvo-osuusmuoto
3 artikla
Arvo-osuusmuoto
1.                      
Yhtiöiden, jotka laskevat liikkeeseen
siirtokelpoisia arvopapereita, jotka otetaan kaupankäynnin kohteeksi
säännellyillä markkinoilla, on huolehdittava siitä, että tällaiset arvopaperit
muutetaan arvo-osuusmuotoon pysäytysjärjestelmässä, jossa lasketaan liikkeeseen
koko liikkeeseenlaskua edustava global note -todistus, tai lasketaan
liikkeeseen suoraan arvo-osuusmuodossa.
2.                      
Jos 1 kohdassa tarkoitetuilla arvopapereilla
käydään kauppaa säännellyillä markkinoilla, monenkeskisissä
kaupankäyntijärjestelmissä tai organisoiduissa kaupankäyntijärjestelmissä tai
ne siirretään direktiivin 2002/47/EY 2 artiklan a alakohdassa määritellyn
rahoitusvakuusjärjestelyn seurauksena, kyseiset arvopaperit on kirjattava
arvo-osuusmuodossa arvopaperikeskuksessa ennen kaupankäyntipäivää, paitsi jos
ne on jo näin kirjattu.
4 artikla
Täytäntöönpanon valvonta
1.                      
Arvopaperit liikkeeseenlaskevan yhtiön
sijoittautumisjäsenvaltion viranomaiset ovat toimivaltaiset varmistamaan, että
3 artiklan 1 kohtaa sovelletaan.
2.                      
Säänneltyjen markkinoiden, monenkeskisten
kaupankäyntijärjestelmien tai organisoitujen kaupankäyntijärjestelmien
valvonnassa toimivaltaisten viranomaisten on varmistettava, että 3 artiklan 2
kohtaa sovelletaan, kun 3 artiklan 1 kohdassa tarkoitetuilla arvopapereilla
käydään kauppaa säännellyillä markkinoilla, monenkeskisissä
kaupankäyntijärjestelmissä tai organisoiduissa kaupankäyntijärjestelmissä.
3.                      
Jäsenvaltioiden viranomaiset, jotka vastaavat
direktiivin 2002/47/EY soveltamisesta, ovat toimivaltaiset varmistamaan, että
tämän asetuksen 3 artiklan 2 kohtaa sovelletaan, kun tämän asetuksen 3 artiklan
1 kohdassa tarkoitettuja arvopapereita siirretään direktiivin 2002/47/EY 2
artiklan a alakohdassa määritellyn rahoitusvakuusjärjestelyn seurauksena. 
II luku
Toimitusajat
5 artikla
Sovitut toimituspäivät
1.                      
Jokaisen arvopapereiden selvitysjärjestelmän
osallistujan, joka ostaa tai myy omaan lukuunsa tai kolmannen osapuolen
puolesta siirtokelpoisia arvopapereita, rahamarkkinavälineitä,
yhteissijoitusyritysten osuuksia ja päästöoikeuksia, on toteutettava
velvoitteensa arvopapereiden selvitysjärjestelmässä sovittuna toimituspäivänä.
2.                      
Edellä 1 kohdassa tarkoitettujen siirtokelpoisten
arvopapereiden, joilla käydään kauppaa säännellyillä markkinoilla,
monenkeskisissä kaupankäyntijärjestelmissä tai organisoiduissa
kaupankäyntijärjestelmissä, sovitun toimituspäivän on oltava viimeistään
kaupanteon jälkeinen toinen työpäivä. 
3.                      
Asianomainen viranomainen siinä jäsenvaltiossa,
jonka lainsäädäntöä sovelletaan arvopaperikeskuksen ylläpitämään arvopapereiden
selvitysjärjestelmään, on toimivaltainen varmistamaan, että 1 ja 2 kohtaa
sovelletaan.
III luku
Toimituskuri
6 artikla 
Toimenpiteet toimituspuutteiden ehkäisemiseksi
1.                      
Kaikkien säänneltyjen markkinoiden, monenkeskisten
kaupankäyntijärjestelmien ja organisoitujen kaupankäyntijärjestelmien on
vahvistettava menettelyt, joiden avulla voidaan vahvistaa yksityiskohtaiset
tiedot 5 artiklan 1 kohdassa tarkoitetuilla rahoitusvälineillä tehdyistä
kaupoista sinä päivänä, jona toimeksiannot on lähetetty niille. 
2.                      
Arvopaperikeskuksen on vahvistettava kussakin
ylläpitämässään arvopapereiden selvitysjärjestelmässä menettelyt, joilla
helpotetaan 5 artiklan 1 kohdassa tarkoitetuilla rahoitusvälineillä tehtyjen
kauppojen toimitusta sovittuna toimituspäivänä. Sen on pyrittävä varmistamaan
tarkoituksenmukaisilla mekanismeilla, kuten progressiivinen hintarakenne, että
toimitus tapahtuu ajallaan sovittuna toimituspäivänä.
3.                      
Arvopaperikeskuksen on vahvistettava kussakin
ylläpitämässään arvopapereiden selvitysjärjestelmässä seurantavälineet, joiden
avulla se voi ennakolta tunnistaa sellaiset 5 artiklan 1 kohdassa
tarkoitetuilla rahoitusvälineillä tehtyjen kauppojen toimitukset, jotka
todennäköisimmin laiminlyödään, ja sen on vaadittava osallistujia hoitamaan
tällaisten kauppojen toimitus sovittuna toimituspäivänä.
4.                      
Euroopan arvopaperimarkkinaviranomainen (EAMV)
neuvottelee Euroopan keskuspankkijärjestelmän (EKPJ) jäsenten kanssa ja laatii
teknisten sääntelystandardien luonnoksia tarkentaakseen yksityiskohtaisesti
menettelyt, joilla voidaan vahvistaa yksityiskohtaiset tiedot tapahtumista ja
helpottaa 1 ja 2 kohdassa tarkoitettua toimitusta, ja tarkentaakseen
yksityiskohtaisesti seurantavälineet, joilla voidaan tunnistaa 3 kohdassa
tarkoitetut todennäköiset toimituspuutteet. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen. 
7 artikla
Toimenpiteet toimituspuutteiden korjaamiseksi 
1.                      
Arvopaperikeskuksen on vahvistettava kussakin
ylläpitämässään arvopapereiden selvitysjärjestelmässä järjestelmä, jolla
seurataan 5 artiklan 1 kohdassa tarkoitetuilla rahoitusvälineillä tehtyjen
kauppojen toimituspuutteita. Sen on esitettävä toimivaltaiselle viranomaiselle
ja kaikille henkilöille, joiden oikeutettua etua asia koskee, säännölliset
raportit toimituspuutteiden määrästä ja yksityiskohdista sekä muut mahdolliset
merkitykselliset tiedot. Toimivaltaisten viranomaisten on toimitettava EAMV:lle
mahdolliset merkitykselliset tiedot toimituspuutteista. 
2.                      
Arvopaperikeskuksen on vahvistettava kussakin
ylläpitämässään arvopapereiden selvitysjärjestelmässä menettelyt, joilla
helpotetaan 5 artiklan 1 kohdassa tarkoitetuilla rahoitusvälineillä tehtyjen
kauppojen toimitusta siinä tapauksessa, ettei kauppojen toimitusta ole hoidettu
sovittuna toimituspäivänä. Näissä menettelyissä on määrättävä riittävän
varoittavasta seuraamusmekanismista niille osallistujille, jotka aiheuttavat
toimituspuutteet. 
3.                      
Jos arvopapereiden selvitysjärjestelmän osallistuja
ei luovuta 5 artiklan 1 kohdassa tarkoitettuja rahoitusvälineitä
vastaanottavalle osallistujalle sovittuna toimituspäivänä, osallistujaan
kohdistetaan korvausosto (’buy-in’), jossa kyseiset välineet ostetaan markkinoilta
viimeistään neljäntenä päivänä sovitusta toimituspäivästä ja luovutetaan
kyseiselle vastaanottavalle osallistujalle, ja muita toimenpiteitä 4 kohdan
mukaisesti. 
4.                      
Edellä 3 kohdassa tarkoitetuissa toimenpiteissä on
tarkennettava vähintään seuraavat asiat:
a)      päiväsakko, joka velvollisuutensa
laiminlyöneen osallistujan on maksettava kustakin työpäivästä sovitun
toimituspäivän ja tosiasiallisen toimituspäivän välillä; 
b)      kuinka pitkä aika velvollisuutensa
laiminlyöneelle osallistujalle annetaan korvausoston käynnistysilmoituksessa
ennen kuin korvausosto suoritetaan;
c)      korvausoston hinnoittelu ja kustannukset;

d)      korvausoston suorittava osapuoli, jos
tämä on tarpeen ilmoittaa;
e)      vastaanottavalle osallistujalle
maksettavan hyvityksen määrä, jos korvausostoa ei ole mahdollista suorittaa.
5.                      
Edellä 3 kohdassa tarkoitetuissa toimenpiteissä on
varmistettava seuraavat asiat:
a)      vastaanottava osallistuja saa ainakin sen
hinnan rahoitusvälineestä, josta sovittiin kaupantekohetkellä;
b)      velvollisuutensa laiminlyöneen osallistujan
maksettavaksi tuleva päiväsakko on tälle riittävän varoittava;
c)      jos korvausostoa ei ole mahdollista
suorittaa, vastaanottavalle osallistujalle maksetaan käteishyvitys, joka on
korkeampi kuin kaupantekohetkellä sovittu rahoitusvälineiden hinta ja viimeisin
tällaisten välineiden julkinen hinta kauppapaikassa, jossa kauppa tehtiin, ja
joka on velvollisuutensa laiminlyöneelle osallistujalle riittävän varoittava;
d)      7 kohdassa tarkoitetut osapuolet, mukaan
lukien keskusvastapuolet, jotka suorittavat korvausoston, ilmoittavat
osallistujille, kuinka paljon tästä palvelusta veloitetaan;
e)      jos korvausoston suorittaa jokin muu
osapuoli kuin velvollisuutensa laiminlyönyt osallistuja, velvollisuutensa
laiminlyöneen osallistujan on hyvitettävä kaikki summat, jotka suorittava
osapuoli on 3 ja 4 kohdan mukaisesti maksanut. 
6.                      
Arvopaperikeskusten, keskusvastapuolten,
säänneltyjen markkinoiden, monenkeskisten kaupankäyntijärjestelmien ja
organisoitujen kaupankäyntijärjestelmien on vahvistettava menettelyt, joiden
avulla ne voivat keskeyttää minkä tahansa osallistujan toiminnan, jos tämä
järjestelmällisesti jättää luovuttamatta 1 kohdassa tarkoitetut
rahoitusvälineet tai käteisen sovittuna toimituspäivänä, ja joiden avulla ne
julkistavat osallistujan nimen vasta sen jälkeen, kun ne ovat antaneet
osallistujalle mahdollisuuden esittää huomautuksensa.
7.                      
Tämän artiklan 2–6 kohtaa sovelletaan kaikkiin
kauppoihin 5 artiklan 1 kohdassa tarkoitetuilla rahoitusvälineillä, jotka
otetaan kaupankäynnin kohteeksi säännellyillä markkinoilla, joilla käydään
kauppaa monenkeskisissä kaupankäyntijärjestelmissä tai organisoiduissa
kaupankäyntijärjestelmissä tai jotka keskusvastapuoli määrittää. 
Jos kyseessä ovat kaupat, jotka keskusvastapuoli
määrittää ennen kuin toimitus tapahtuu arvopapereiden selvitysjärjestelmässä,
keskusvastapuoli suorittaa 3, 4 ja 5 kohdassa tarkoitetut toimenpiteet. 
Niitä kauppoja varten, joita keskusvastapuoli ei
määritä, säänneltyjen markkinoiden, monenkeskisten kaupankäyntijärjestelmien
tai organisoitujen kaupankäyntijärjestelmien on sisällytettävä sisäisiin
sääntöihinsä osallistujiaan koskeva velvoite, jonka mukaan niihin voidaan
kohdistaa 3, 4 ja 5 kohdassa tarkoitettuja toimenpiteitä.
8.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen yksityiskohtaisesti
toimituspuutteiden seurantajärjestelmän, 1 kohdassa tarkoitetut
toimituspuutteita koskevat raportit, menetelmät, joilla helpotetaan kauppojen
menestyksekästä toimitusta sen jälkeen, kun toimitus on laiminlyöty
2 kohdassa tarkoitetulla tavalla, sekä 3, 4 ja 5 kohdassa tarkoitetut
toimenpiteet. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
8 artikla
Täytäntöönpanon valvonta 
1.                      
Asianomainen viranomainen siinä jäsenvaltiossa,
jonka lainsäädäntöä sovelletaan arvopaperikeskuksen ylläpitämään arvopapereiden
selvitysjärjestelmään, on toimivaltainen varmistamaan, että 6 ja 7 artiklaa
sovelletaan, ja seuraamaan asetettuja seuraamuksia läheisessä yhteistyössä
niiden viranomaisten kanssa, jotka ovat toimivaltaisia valvomaan 7 artiklassa
tarkoitettuja säänneltyjä markkinoita, monenkeskisiä kaupankäyntijärjestelmiä,
organisoituja kaupankäyntijärjestelmiä ja keskusvastapuolia. Viranomaisten on
erityisesti seurattava 7 artiklan 2 ja 4 kohdassa tarkoitettujen seuraamusten
soveltamista ja 7 artiklan 6 kohdassa tarkoitettujen toimenpiteiden
soveltamista.
2.                      
Jotta varmistettaisiin valvontakäytänteiden
johdonmukaisuus, tehokkuus ja vaikuttavuus unionissa tämän asetuksen 6 ja 7
artiklan suhteen, EAMV voi antaa asetuksen (EU) N:o 1095/2010 16 artiklan
mukaista ohjeistusta.
III osasto
Arvopaperikeskukset
I luku
Arvopaperikeskusten toimiluvat ja valvonta 
1 jakso
Arvopaperikeskusten toimilupien myöntämisestä ja arvopaperikeskusten
valvonnasta vastaavat viranomaiset
9 artikla
Toimivaltainen viranomainen
Arvopaperikeskuksen sijoittautumisjäsenvaltion
toimivaltaisen viranomaisen on myönnettävä arvopaperikeskusten toimiluvat ja
valvottava arvopaperikeskuksia. 
10 artikla
Toimivaltaisen viranomaisen nimeäminen
1.                      
Kunkin jäsenvaltion on nimettävä toimivaltainen
viranomainen, joka vastaa tästä asetuksesta johtuvien tehtävien hoitamisesta
kyseiseen jäsenvaltioon sijoittautuneiden arvopaperikeskusten toimilupien,
lupien ja valvonnan osalta, ja ilmoitettava tästä EAMV:lle.
Jos jäsenvaltio nimeää useamman kuin yhden
toimivaltaisen viranomaisen, sen on määriteltävä kunkin tehtävät ja nimettävä
yksi viranomainen, joka vastaa muiden jäsenvaltioiden toimivaltaisten
viranomaisten, 11 artiklassa tarkoitettujen muiden asiaan liittyvien viranomaisten,
EAMV:n ja – jos tässä asetuksessa nimenomaisesti niin todetaan – EPV:n kanssa
tehtävän yhteistyön koordinoinnista. 
2.                      
EAMV julkaisee verkkosivustollaan luettelon 1
kohdan mukaisesti nimetyistä toimivaltaisista viranomaisista.
3.                      
Toimivaltaisilla viranomaisilla on oltava kaikki
valvonta- ja tutkintavaltuudet, jotka ovat tarpeen niiden tehtävien
hoitamiseksi.
11 artikla
Muut asiaan liittyvät viranomaiset
1.                      
Seuraavien viranomaisten on oltava mukana
arvopaperikeskusten toimilupien ja lupien myöntämisessä ja arvopaperikeskusten
valvonnassa, kun tässä asetuksessa niin nimenomaisesti todetaan:
a)      viranomainen, joka vastaa
arvopaperikeskuksen ylläpitämän arvopapereiden selvitysjärjestelmän valvonnasta
siinä jäsenvaltiossa, jonka lainsäädäntöä arvopapereiden selvitysjärjestelmään
sovelletaan; 
b)      tapauksen mukaan se keskuspankki
unionissa, jonka tilien kautta maksusuoritukset käsitellään arvopaperikeskuksen
ylläpitämässä arvopapereiden selvitysjärjestelmässä, tai jos toimitus tapahtuu
luottolaitoksen välityksellä IV osaston mukaisesti, se unionin keskuspankki,
joka on laskenut liikkeeseen kyseisen valuutan.
2.                      
EAMV julkaisee verkkosivustollaan luettelon 1
kohdassa tarkoitetuista muista asiaan liittyvistä viranomaisista.
12 artikla
Viranomaisten välinen yhteistyö
1.                      
Edellä 9 ja 11 artiklassa tarkoitettujen
viranomaisten ja EAMV:n on tehtävä tiivistä yhteistyötä tämän asetuksen
soveltamiseksi erityisesti 13 artiklassa tarkoitetuissa hätätilanteissa.
Tällaiseen yhteistyöhön on sisällytettävä muut julkiset viranomaiset ja laitokset,
erityisesti direktiivin 2003/87/EY mukaisesti perustetut tai nimitetyt
viranomaiset ja laitokset, kun tällainen yhteistyö on tarpeen ja järkevää.
EAMV voi antaa 9 artiklassa tarkoitetuille
viranomaisille suunnattua, asetuksen (EU) N:o 1095/2010 16 artiklan mukaista
ohjeistusta, jotta varmistettaisiin valvontakäytänteiden johdonmukaisuus,
tehokkuus ja vaikuttavuus unionissa, myös 9 ja 11 artiklassa tarkoitettujen
viranomaisten välinen yhteistyö tämän asetuksen soveltamisen kannalta
tarpeellisissa arvioinneissa.
2.                      
Toimivaltaisten viranomaisten on yleisten
tehtäviensä hoitamisen yhteydessä otettava kyseisenä ajankohtana saatavissa
olevien tietojen pohjalta asianmukaisesti huomioon tekemiensä päätösten
mahdollinen vaikutus rahoitusjärjestelmän vakauteen kaikissa muissa
jäsenvaltioissa, joihin asia voi vaikuttaa, ja erityisesti 13 artiklassa
tarkoitetuissa hätätilanteissa.
13 artikla
Hätätilanteet
Edellä 9 ja 11 artiklassa tarkoitettujen
viranomaisten on viipymättä ilmoitettava EAMV:lle ja toinen toisilleen
arvopaperikeskukseen liittyvistä hätätilanteista, finanssimarkkinoiden
muutokset mukaan luettuina, joilla saattaa olla kielteinen vaikutus
markkinoiden likviditeettiin ja rahoitusjärjestelmän vakauteen missä tahansa
jäsenvaltiossa, johon arvopaperikeskus tai jokin sen osallistujista on
sijoittautunut.
2 jakso
          Arvopaperikeskusten toimiluvan myöntämisedellytykset ja ‑menettelyt
14 artikla
Toimiluvan myöntäminen arvopaperikeskukselle
1.                      
Kaikkien arvopaperikeskuksen määritelmän täyttävien
oikeushenkilöiden on hankittava toimilupa sijoittautumisjäsenvaltionsa
toimivaltaiselta viranomaiselta ennen toimintansa aloittamista. 
2.                      
Toimiluvassa on täsmennettävä ne liitteessä
olevassa A ja B jaksossa tarkoitetut palvelut, joita arvopaperikeskuksella on
lupa tarjota. 
3.                      
Arvopaperikeskuksen on aina täytettävä toimiluvan
myöntämisedellytykset.
Arvopaperikeskuksen on ilman aiheetonta viivytystä
ilmoitettava toimivaltaiselle viranomaiselle kaikista olennaisista muutoksista,
jotka vaikuttavat toimiluvan myöntämisedellytyksiin.
15 artikla
Toimiluvan myöntämismenettely
1.                      
Toimilupaa hakevan arvopaperikeskuksen on
esitettävä toimilupahakemus toimivaltaiselle viranomaiselleen.
2.                      
Toimilupahakemuksen mukana on toimitettava kaikki
tarvittavat tiedot, joiden perusteella toimivaltainen viranomainen voi
varmistua siitä, että toimilupaa hakeva arvopaperikeskus on toimiluvan
myöntämisajankohtana toteuttanut kaikki tarvittavat järjestelyt tämän asetuksen
mukaisten velvollisuuksiensa noudattamiseksi. Toimilupahakemuksessa on
esitettävä toimintaohjelma, josta ilmenee suunnitellun liiketoiminnan muoto ja
arvopaperikeskuksen organisaatiorakenne.
3.                      
Toimivaltaisen viranomaisen on kahdenkymmenen
työpäivän kuluessa hakemuksen vastaanottamisesta arvioitava, onko hakemus
täydellinen. Jos hakemus on puutteellinen, toimivaltaisen viranomaisen on
asetettava määräaika, johon mennessä toimilupaa hakevan arvopaperikeskuksen on
annettava lisätietoja. Toimivaltaisen viranomaisen on ilmoitettava toimilupaa
hakevalle arvopaperikeskukselle, kun hakemus katsotaan täydelliseksi.
4.                      
Heti sen jälkeen kun hakemus on katsottu
täydelliseksi toimivaltaisen viranomaisen on toimitettava kaikki hakemukseen
sisältyvät tiedot 11 artiklassa tarkoitetuille muille asiaan liittyville
viranomaisille ja kuultava näitä viranomaisia toimilupaa hakevan
arvopaperikeskuksen ylläpitämän arvopapereiden selvitysjärjestelmän
ominaispiirteistä.
5.                      
Ennen kuin toimivaltainen viranomainen voi myöntää
toimilupaa hakevalle arvopaperikeskukselle toimiluvan, sen on kuultava
asianomaisen toisen jäsenvaltion toimivaltaisia viranomaisia seuraavissa
tapauksissa: 
a)      arvopaperikeskus on toisessa
jäsenvaltiossa toimiluvan saaneen arvopaperikeskuksen tytäryritys; 
b)      arvopaperikeskus on toisessa
jäsenvaltiossa toimiluvan saaneen arvopaperikeskuksen emoyrityksen tytäryritys;

c)      määräysvalta arvopaperikeskuksessa on
samoilla luonnollisilla henkilöillä tai oikeushenkilöillä kuin toisessa
jäsenvaltiossa toimiluvan saaneessa eri arvopaperikeskuksessa.
Ensimmäisessä alakohdassa tarkoitetussa
kuulemisessa on käsiteltävä vähintään seuraavia:
a)      osakkeenomistajien ja osallistujien 25
artiklan 4 kohdassa tarkoitettu soveltuvuus ja arvopaperikeskusta
tosiasiallisesti johtavien henkilöiden maine ja kokemus, kun mainitut
osakkeenomistajat, osallistujat ja henkilöt ovat samoja kyseisessä arvopaperikeskuksessa
ja toisessa jäsenvaltiossa toimiluvan saaneessa arvopaperikeskuksessa; 
b)      ovatko toisessa jäsenvaltiossa toimiluvan
saaneen arvopaperikeskuksen ja toimilupaa hakevan arvopaperikeskuksen väliset 5
kohdassa tarkoitetut suhteet sellaiset, että ne eivät vaikuta toimilupaa
hakevan arvopaperikeskuksen kykyyn noudattaa tämän asetuksen vaatimuksia. 
6.                      
Toimivaltaisen viranomaisen on ilmoitettava
toimilupaa hakevalle arvopaperikeskukselle kuuden kuukauden kuluessa
täydellisen hakemuksen jättämisestä täysin perustellulla kirjallisella
päätöksellä, onko toimilupa myönnetty vai evätty.
7.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen tiedot, jotka
toimilupaa hakevan arvopaperikeskuksen on toimilupahakemuksessa esitettävä
toimivaltaiselle viranomaiselle. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen. 
8.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia vakiolomakkeiden, -mallien ja
-menettelyjen luomiseksi toimilupahakemuksia varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä ensimmäisessä
alakohdassa tarkoitetut tekniset täytäntöönpanostandardit asetuksen (EU) N:o
1095/2010 15 artiklassa säädettyä menettelyä noudattaen.
16 artikla
Toimiluvan myöntämisen vaikutukset
1.                      
Toimiluvan saaneen arvopaperikeskuksen on
toiminnassaan rajoituttava saamansa toimiluvan piiriin kuuluvien palvelujen
tarjoamiseen. 
2.                      
Arvopapereiden selvitysjärjestelmiä saavat
ylläpitää ainoastaan toimiluvan saaneet arvopaperikeskukset ja keskuspankit.
3.                      
Toimiluvan saanut arvopaperikeskus ei saa altistua
riskeille, joita aiheutuu siitä, että pankkipalvelujen tyyppisten
oheispalvelujen tarjoamiseen IV osaston mukaisesti nimetty luottolaitos tarjoaa
tällaisia palveluja.
4.                      
Toimiluvan saaneella arvopaperikeskuksella saa olla
omistusyhteys ainoastaan sellaiseen oikeushenkilöön, jonka toiminta rajoittuu
liitteessä olevassa A ja B jaksossa esitettyjen palvelujen tarjoamiseen.
17 artikla
Toiminnan ja palvelujen laajentaminen ja ulkoistaminen
1.                      
Toimiluvan saaneen arvopaperikeskuksen on
esitettävä sijoittautumisjäsenvaltionsa toimivaltaiselle viranomaiselle
lupahakemus, jos se haluaa ulkoistaa jonkin ydinpalvelun kolmannelle
osapuolelle 28 artiklan nojalla tai laajentaa toimintaansa niin, että se
harjoittaa yhtä tai useampaa seuraavista:
a)      uudet liitteessä olevassa A ja B jaksossa
esitetyt ydin- ja oheispalvelut, jotka eivät kuulu alkuperäisen toimiluvan
piiriin; 
b)      toisen arvopapereiden
selvitysjärjestelmän ylläpitäminen;
c)      arvopaperikeskuksen arvopapereiden
selvitysjärjestelmässä hoidettavien maksusuorituksien osittainen tai
täydellinen käsittely toisen keskuspankin tilien kautta;
d)      arvopaperikeskusten välisen linkin
perustaminen.
2.                      
Luvan myöntämisessä 1 kohdan mukaisesti noudatetaan
15 artiklassa säädettyä menettelyä. 
Toimivaltaisen viranomaisen on ilmoitettava lupaa
hakeneelle arvopaperikeskukselle kolmen kuukauden kuluessa täydellisen
hakemuksen jättämisestä, onko lupa myönnetty vai evätty. 
18 artikla
Toimiluvan peruuttaminen
1.                      
Arvopaperikeskuksen sijoittautumisjäsenvaltion
toimivaltaisen viranomaisen on peruutettava toimilupa, jos jokin seuraavista
olosuhteista toteutuu: 
a)      arvopaperikeskus ei ole ryhtynyt
käyttämään toimilupaa 12 kuukauden kuluessa, nimenomaisesti luopuu toimiluvasta
tai ei ole tarjonnut palveluja tai harjoittanut toimintaa kuuden edeltävän
kuukauden aikana;
b)      arvopaperikeskus on saanut toimiluvan
antamalla vääriä tietoja tai muilla laittomilla keinoilla;
c)      arvopaperikeskus ei enää täytä
edellytyksiä, joilla toimilupa myönnettiin, eikä ole toteuttanut toimivaltaisen
viranomaisen vaatimia korjaavia toimia määräajassa;
d)      arvopaperikeskus on vakavasti ja
järjestelmällisesti rikkonut tässä asetuksessa vahvistettuja vaatimuksia.
2.                      
Heti kun toimivaltainen viranomainen tulee
tietoiseksi jostakin 1 kohdassa tarkoitetusta olosuhteesta, sen on viipymättä
kuultava 11 artiklassa tarkoitettuja muita asiaan liittyviä viranomaisia siitä,
onko toimiluvan peruuttaminen tarpeen, paitsi jos tällainen päätös on tehtävä
kiireellisesti.
3.                      
EAMV ja mikä tahansa 11 artiklassa tarkoitettu muu
asiaan liittyvä viranomainen voi milloin tahansa pyytää arvopaperikeskuksen
sijoittautumisjäsenvaltion toimivaltaista viranomaista tutkimaan, täyttääkö
arvopaperikeskus yhä toimiluvan myöntämisedellytykset. 
4.                      
Toimivaltainen viranomainen voi rajoittaa
toimiluvan peruuttamisen koskemaan tiettyä palvelua, toimintaa tai
rahoitusvälinettä.
19 artikla
Arvopaperikeskusrekisteri
1.                      
Toimivaltaisten viranomaisten 14, 17 ja 18 artiklan
nojalla tekemistä päätöksistä on viipymättä ilmoitettava EAMV:lle.
2.                      
Keskuspankkien on viipymättä ilmoitettava EAMV:lle
ylläpitämistään arvopaperikeskuksista. 
3.                      
Jokaisen tämän asetuksen mukaisesti toimivan, 14,
17 ja 23 artiklan nojalla toimiluvan tai tunnustuksen saaneen
arvopaperikeskuksen nimi merkitään luetteloon, jossa tarkennetaan ne palvelut
ja rahoitusvälineiden luokat, joita hyväksyntä koskee. Luetteloon sisällytetään
myös sivukonttorit, joita arvopaperikeskus ylläpitää toisissa jäsenvaltioissa,
ja arvopaperikeskusten väliset linkit. EAMV julkaisee tämän luettelon
erityisellä verkkosivustolla ja pitää sen ajan tasalla.
4.                      
Edellä 9 artiklassa tarkoitettujen toimivaltaisten
viranomaisten on ilmoitettava EAMV:lle arvopaperikeskuksina toimivat laitokset
90 päivän kuluessa tämän asetuksen voimaantulopäivästä. 
3 jakso
Arvopaperikeskusten valvonta
20 artikla
Uudelleentarkastelu ja arviointi
1.                      
Toimivaltaisen viranomaisen on vähintään kerran
vuodessa tarkasteltava uudelleen arvopaperikeskuksen tämän asetuksen
noudattamiseksi käyttöön ottamia järjestelyjä, strategioita, prosesseja ja
mekanismeja sekä arvioitava riskejä, joille arvopaperikeskus altistuu tai voi
altistua. 
2.                      
Toimivaltaisen viranomaisen on vahvistettava,
kuinka usein ja missä laajuudessa 1 kohdassa tarkoitettu
uudelleentarkastelu ja arviointi suoritetaan, ottaen huomioon asianomaisen
arvopaperikeskuksen toiminnan koon ja sen merkityksen koko järjestelmälle sekä
toiminnan luonteen, laajuuden ja monimuotoisuuden. Uudelleentarkastelu ja
arviointi on tehtävä vähintään kerran vuodessa.
3.                      
Toimivaltainen viranomainen voi tehdä tarkastuksia
arvopaperikeskuksen tiloissa. 
4.                      
Kun toimivaltainen viranomainen tekee 1 kohdassa
tarkoitetun uudelleentarkastelun ja arvioinnin, sen on varhaisessa vaiheessa
kuultava 11 artiklassa tarkoitettuja muita asiaan liittyviä viranomaisia
arvopaperikeskuksen ylläpitämän arvopapereiden selvitysjärjestelmän
toiminnasta.
5.                      
Toimivaltaisen viranomaisen on säännöllisesti ja
ainakin kerran vuodessa ilmoitettava 11 artiklassa tarkoitetuille muille asiaan
liittyville viranomaisille 1 kohdassa tarkoitetun uudelleentarkastelun ja
arvioinnin tuloksista, myös mahdollisista korjaavista toimista tai
seuraamuksista.
6.                      
Kun 15 artiklan 5 kohdan ensimmäisen alakohdan a, b
ja c alakohdassa tarkoitettuja suhteita ylläpitävien arvopaperikeskusten
valvonnasta vastaavat toimivaltaiset viranomaiset tekevät 1 kohdassa
tarkoitetun uudelleentarkastelun ja arvioinnin, niiden on toimitettava
toisilleen kaikki tiedot, jotka saattavat helpottaa niiden tehtäviä.
7.                      
Toimivaltaisen viranomaisen on vaadittava
arvopaperikeskusta, joka ei täytä tämän asetuksen vaatimuksia, toteuttamaan
tilanteen korjaamiseksi tarvittavat toimet varhaisessa vaiheessa.
8.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia, joissa tarkennetaan seuraavat seikat:
a)      tiedot, jotka arvopaperikeskuksen on
esitettävä toimivaltaiselle viranomaiselle 1 kohdassa tarkoitettua
uudelleentarkastelua varten;
b)      tiedot, jotka toimivaltaisen viranomaisen
on esitettävä 5 kohdassa tarkoitetuille muille asiaan liittyville
viranomaisille;
c)      tiedot, jotka 6 kohdassa tarkoitettujen
toimivaltaisten viranomaisten on esitettävä toinen toisilleen.
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
9.           EAMV neuvottelee EKPJ:n jäsenten
kanssa ja laatii teknisten täytäntöönpanostandardien luonnoksia määrittääkseen
vakiolomakkeet, -mallit ja ‑menettelyt 8 kohdan ensimmäisessä alakohdassa
tarkoitettujen tietojen esittämistä varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä ensimmäisessä
alakohdassa tarkoitetut tekniset täytäntöönpanostandardit asetuksen (EU) N:o
1095/2010 15 artiklassa säädettyä menettelyä noudattaen.
4 jakso
Palvelujen tarjoaminen toisessa jäsenvaltiossa
21 artikla
Vapaus tarjota palveluja toisessa jäsenvaltiossa 
1.                      
Toimiluvan saanut arvopaperikeskus voi harjoittaa
toimintaansa unionin alueella joko perustamalla sivuliikkeen tai tarjoamalla
palveluja suoraan edellyttäen, että kyseiset toimintatyypit kuuluvat toimiluvan
piiriin.
2.                      
Arvopaperikeskuksen, joka haluaa aloittaa
palvelujen tarjoamisen toisen jäsenvaltion alueella tai joka aikoo muuttaa
tarjoamiensa palvelujen valikoimaa, on ilmoitettava
sijoittautumisjäsenvaltionsa toimivaltaisille viranomaisille seuraavat tiedot:
a)      jäsenvaltio, jossa se aikoo toimia;
b)      toimintaohjelma, jossa esitetään
erityisesti palvelut, joita se aikoo tarjota;
c)      jos kyseessä on sivuliike, sivuliikkeen
organisaatiorakenne ja sivuliikkeen johtamisesta vastaavien henkilöiden nimet.
3.                      
Toimivaltaisen viranomaisen on kolmen kuukauden
kuluessa 2 kohdassa tarkoitettujen tietojen vastaanottamisesta ilmoitettava
kyseiset tiedot vastaanottavan jäsenvaltion toimivaltaiselle viranomaiselle,
jollei – ottaen huomioon, millaista palveluntarjontaa suunnitellaan – sillä ole
syytä epäillä, ettei arvopaperikeskuksen, joka haluaa tarjota palvelujaan
vastaanottavassa jäsenvaltiossa, hallinnollinen rakenne tai taloudellinen
tilanne ole riittävä.
4.                      
Jos toimivaltainen viranomainen kieltäytyy
toimittamasta tietoja vastaanottavan jäsenvaltion toimivaltaiselle viranomaiselle,
sen on perusteltava kieltäytymisensä kyseiselle arvopaperikeskukselle kolmen
kuukauden kuluessa kaikkien tietojen vastaanottamisesta.
5.                      
Arvopaperikeskus voi ryhtyä tarjoamaan palvelujaan
vastaanottavassa jäsenvaltiossa seuraavin edellytyksin:
a)      saatuaan vastaanottavan jäsenvaltion
toimivaltaiselta viranomaiselta ilmoituksen, jossa kyseinen viranomainen toteaa
vastaanottaneensa 3 kohdassa tarkoitetut tiedot;
b)      jollei tietojen vastaanottamisesta ole
saatu ilmoitusta, kahden kuukauden kuluttua 3 kohdassa tarkoitetun ilmoituksen
lähetyspäivästä.
6.                      
Jos 2 kohdan nojalla toimitetut tiedot muuttuvat,
arvopaperikeskuksen on ilmoitettava kirjallisesti muutoksesta kotijäsenvaltion
toimivaltaisille viranomaisille viimeistään kuukautta ennen muutoksen
toteuttamista. Kotijäsenvaltion toimivaltaisen viranomaisen on ilmoitettava
muutoksesta vastaanottavan jäsenvaltion toimivaltaiselle viranomaiselle.
22 artikla
Kotivaltion ja vastaanottavan valtion viranomaisten välinen yhteistyö 
1.                      
Jos jossakin jäsenvaltiossa toimiluvan saanut
arvopaperikeskus on perustanut sivuliikkeen toiseen jäsenvaltioon,
arvopaperikeskuksen kotijäsenvaltion toimivaltainen viranomainen voi tehtäviään
hoitaessaan suorittaa sivuliikkeen tiloissa tarkastuksia ilmoitettuaan asiasta
ensin vastaanottavan jäsenvaltion toimivaltaiselle viranomaiselle.
2.                      
Vastaanottavan jäsenvaltion toimivaltaiset
viranomaiset voivat vaatia, että arvopaperikeskukset, jotka tarjoavat palveluja
21 artiklan mukaisesti, raportoivat niille säännöllisesti toiminnastaan
vastaanottavassa jäsenvaltiossa, erityisesti tilastotietojen keräämiseksi.
3.                      
Arvopaperikeskuksen kotijäsenvaltion toimivaltaisen
viranomaisen on vastaanottavan jäsenvaltion toimivaltaisen viranomaisen
pyynnöstä ja kohtuullisessa ajassa toimitettava tunnistetiedot kyseisessä
vastaanottavassa jäsenvaltiossa palveluja tarjoavan arvopaperikeskuksen
ylläpitämän arvopapereiden selvitysjärjestelmän liikkeeseenlaskijoista ja
osallistujista sekä muut mahdolliset asiaan liittyvät tiedot kyseisen
arvopaperikeskuksen vastaanottavassa jäsenvaltiossa harjoittamasta toiminnasta.
4.                      
Jos arvopaperikeskus on perustanut sivuliikkeen tai
yhteentoimivia linkkejä muiden arvopaperikeskusten tai arvopapereiden
selvitysjärjestelmien kanssa vastaanottavassa jäsenvaltiossa ja sen toiminnasta
siellä on tullut merkittävää kyseisen vastaanottavan jäsenvaltion
arvopaperimarkkinoiden toiminnan ja sijoittajien suojan kannalta ottaen
huomioon vastaanottavan jäsenvaltion arvopaperimarkkinoiden tilanne,
kotijäsenvaltion ja vastaanottavan jäsenvaltion toimivaltaisten viranomaisten
on otettava käyttöön yhteistyöjärjestelyt valvoakseen kyseisen
arvopaperikeskuksen toimintaa vastaanottavassa jäsenvaltiossa.
5.                      
Jos vastaanottavan jäsenvaltion toimivaltaisella
viranomaisella on selkeät ja todennettavissa olevat perusteet uskoa, että sen
alueella 21 artiklan mukaisesti palveluja tarjoava arvopaperikeskus ei täytä
tämän asetuksen säännöksistä johtuvia velvollisuuksia, sen on ilmoitettava
näistä tiedoista kotijäsenvaltion toimivaltaiselle viranomaiselle.
Jos kotijäsenvaltion toimivaltaisen viranomaisen
toteuttamista toimenpiteistä huolimatta tai toimenpiteiden osoittautuessa
riittämättömiksi arvopaperikeskus toimii edelleen tavalla, joka on tämän
asetuksen säännöksistä johtuvien velvollisuuksien vastainen, vastaanottavan jäsenvaltion
toimivaltaisen viranomaisen on, ilmoitettuaan tästä ensin kotijäsenvaltion
toimivaltaiselle viranomaiselle, toteutettava kaikki aiheelliset toimenpiteet,
jotka ovat tarpeen varmistamaan tämän asetuksen säännösten noudattaminen
vastaanottavan jäsenvaltion alueella. Tällaisista toimenpiteistä on viipymättä
ilmoitettava EAMV:lle.
Vastaanottavan jäsenvaltion toimivaltainen
viranomainen voi saattaa asian EAMV:n käsiteltäväksi, ja tämä voi toimia sille
asetuksen (EU) N:o 1095/2010 19 artiklan nojalla uskotun
toimivallan mukaisesti.
6.                      
Siirretään komissiolle valta hyväksyä 64 artiklan
mukaisesti delegoituja säädöksiä toimenpiteistä, joilla vahvistetaan perusteet,
joiden nojalla arvopaperikeskuksen toiminnan vastaanottavassa jäsenvaltiossa
voidaan katsoa olevan merkittävää kyseisen vastaanottavan jäsenvaltion
arvopaperimarkkinoiden toiminnan ja sijoittajien suojan kannalta.
7.                      
EAMV laatii teknisten täytäntöönpanostandardien
luonnoksia vakiolomakkeiden, ‑mallien ja -menettelyjen luomiseksi 1, 3 ja
5 kohdassa tarkoitettuja yhteistyöjärjestelyjä varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset täytäntöönpanostandardit
asetuksen (EU) N:o 1095/2010 15 artiklassa säädettyä menettelyä noudattaen.
5 jakso
Suhteet kolmansiin maihin
23 artikla
Kolmannet maat
1.                      
Kolmanteen maahan sijoittautunut arvopaperikeskus
voi tarjota arvopaperikeskuksen palveluja joko sivuliikkeen välityksellä tai
tarjoamalla unioniin sijoittautuneille liikkeeseenlaskijoille ja osallistujille
suoraan palveluja, jotka liittyvät niiden toimintaan unionissa, ja perustaa
linkkejä unioniin sijoittautuneen arvopaperikeskuksen kanssa ainoastaan, jos
EAMV on tunnustanut kyseisen arvopaperikeskuksen. 
2.                      
Kuultuaan 3 kohdassa tarkoitettuja viranomaisia
EAMV tunnustaa kolmanteen maahan sijoittautuneen arvopaperikeskuksen, joka on
hakenut tunnustusta tarjotakseen 1 kohdassa tarkoitettuja palveluja, jos
seuraavat edellytykset täyttyvät: 
a)      komissio on antanut 6 kohdan mukaisen
päätöksen;
b)      arvopaperikeskukseen sovelletaan
tehokkaita toimiluvan myöntämistä ja valvontaa koskevia menettelyjä, joilla
varmistetaan kyseisessä kolmannessa maassa sovellettavien, toiminnan vakautta
koskevien vaatimusten täydellinen noudattaminen;
c)      EAMV:n ja kyseisen kolmannen maan
toimivaltaisten viranomaisten välille on luotu yhteistoimintajärjestelyt 7
kohdan mukaisesti.
3.                      
Arvioidessaan, täyttyvätkö 2 kohdassa tarkoitetut
edellytykset, EAMV kuulee seuraavia tahoja:
a)      sen jäsenvaltion toimivaltaiset
viranomaiset, jossa kolmannen maan arvopaperikeskus aikoo tarjota
arvopaperikeskuksen palveluja;
b)      toimivaltaiset viranomaiset, jotka
valvovat niitä unioniin sijoittautuneita arvopaperikeskuksia, joiden kanssa
kolmannen maan arvopaperikeskus on perustanut linkkejä;
c)      11 artiklan 1 kohdan a alakohdassa
tarkoitetut viranomaiset;
d)      kolmannen maan viranomainen, joka on
toimivaltainen toimilupien myöntämisessä arvopaperikeskuksille ja
arvopaperikeskusten valvonnassa.
4.                      
Edellä 1 kohdassa tarkoitetun arvopaperikeskuksen
on esitettävä tunnustuksen saamiseksi hakemus EAMV:lle. 
Hakemuksen esittävän arvopaperikeskuksen on
toimitettava EAMV:lle kaikki tunnustamisen kannalta tarpeellisiksi katsottavat
tiedot. EAMV arvioi 30 työpäivän kuluessa hakemuksen vastaanottamisesta,
sisältääkö se kaikki tarvittavat tiedot. Jos hakemus on puutteellinen, EAMV
asettaa määräajan, johon mennessä tunnustusta hakevan arvopaperikeskuksen on
toimitettava lisätietoja. 
Tunnustamista koskeva päätös on tehtävä 2 kohdassa
vahvistetuin perustein.
EAMV ilmoittaa tunnustusta hakevalle
arvopaperikeskukselle kuuden kuukauden kuluessa täydellisen hakemuksen
jättämisestä täysin perustellulla kirjallisella päätöksellä, onko tunnustus
myönnetty vai evätty.
5.                      
EAMV kuulee 3 kohdassa tarkoitettuja viranomaisia
ja tarkastelee kolmanteen maahan sijoittautuneen arvopaperikeskuksen
tunnustusta 1–4 kohdassa vahvistetun menettelyn mukaisesti uudelleen, jos
kyseinen arvopaperikeskus laajentaa 1 kohdassa tarkoitettuja palvelujaan
unionissa. 
EAMV peruuttaa kyseisen arvopaperikeskuksen
tunnustuksen, jos 2 kohdan mukaiset edellytykset ja vaatimukset eivät enää
täyty, tai 18 artiklassa tarkoitetuissa olosuhteissa.
6.                      
Komissio voi antaa 66 artiklassa tarkoitettua
menettelyä noudattaen päätöksen, jossa todetaan, että kolmannen maan
oikeudellisissa ja valvontajärjestelyissä varmistetaan, että kyseisessä
kolmannessa maassa toimiluvan saaneet arvopaperikeskukset noudattavat oikeudellisesti
sitovia vaatimuksia, jotka vastaavat tästä asetuksesta johtuvia vaatimuksia,
että kyseiset arvopaperikeskukset ovat asianomaisessa kolmannessa maassa
jatkuvasti tosiasiallisen valvonnan alaisia ja että kyseisen kolmannen maan
lainsäädännössä säädetään tosiasiallisesta vastaavasta järjestelmästä
kolmansien maiden oikeusjärjestelmien nojalla toimiluvan saaneiden
arvopaperikeskusten tunnustamista varten.
7.                      
EAMV vahvistaa asetuksen (EU) N:o 1095/2010 33
artiklan 1 kohdan mukaisesti järjestelyt, joita sovelletaan yhteistyöhön
sellaisten kolmansien maiden asianomaisten toimivaltaisten viranomaisten
kanssa, joiden oikeudellisen ja valvontakehyksen on tunnustettu vastaavan tätä
asetusta 6 kohdan mukaisesti. Järjestelyissä on täsmennettävä ainakin
a)      EAMV:n ja kyseisten kolmansien maiden
toimivaltaisten viranomaisten väliset tietojenvaihtojärjestelmät, mukaan lukien
oikeus saada kaikki EAMV:n pyytämät tiedot kolmansissa maissa toimiluvan
saaneista arvopaperikeskuksista;
b)      järjestelmä, jota käytetään nopean ilmoituksen
antamiseen EAMV:lle siinä tapauksessa, että kolmannen maan toimivaltainen
viranomainen katsoo, että arvopaperikeskus, jota se valvoo, rikkoo
toimilupaansa koskevia edellytyksiä tai muuta lainsäädäntöä, jota sen on
noudatettava;
c)      valvontatoiminnan koordinointia koskevat
menettelyt, mukaan lukien tarvittaessa tarkastukset paikalla.
Jos yhteistyösopimuksessa määrätään
henkilötietojen siirrosta jäsenvaltiosta, tällaisessa siirrossa on noudatettava
direktiiviä 95/46/EY ja, jos yhteistyösopimuksen mukaan EAMV siirtää
henkilötiedot, asetusta (EY) N:o 45/2001.
8.                      
Siirretään komissiolle valta hyväksyä 64 artiklan
mukaisesti delegoituja säädöksiä toimenpiteistä, joilla tarkennetaan
palvelut, joita varten kolmanteen maahan sijoittautuneen arvopaperikeskuksen on
haettava EAMV:lta tunnustusta 1 kohdan mukaisesti, ja tiedot, jotka tunnustusta
hakevan arvopaperikeskuksen on toimitettava EAMV:lle hakiessaan tunnustusta 4
kohdan mukaisesti. 
II luku
Arvopaperikeskuksia koskevat vaatimukset
1 jakso
Toiminnan järjestämistä koskevat vaatimukset
24 artikla
Yleiset säännökset
1.                      
Arvopaperikeskuksella on oltava toimivat
päätöksenteko-, ohjaus- ja valvontajärjestelyt, joihin sisältyvät selkeä
organisaatiorakenne, jossa vastuualueet on määritelty yksityiskohtaisesti,
avoimesti ja kattavasti, sekä tehokkaat menettelyt sellaisten riskien
tunnistamista, hallitsemista, valvomista ja raportointia varten, joille se on
tai saattaa olla alttiina, sekä riittävä palkka- ja palkkiopolitiikka ja
tarkoituksenmukaiset sisäisen valvonnan menetelmät, mukaan luettuina
luotettavat hallinto- ja laskentamenetelmät.
2.                      
Arvopaperikeskuksen on omaksuttava toimintatavat ja
menettelyt, jotka ovat riittävän tehokkaita varmistamaan, että tätä asetusta
noudatetaan ja että myös sen johto ja työntekijät noudattavat kaikkia tämän
asetuksen säännöksiä.
3.                      
Arvopaperikeskuksen on pidettävä yllä ja käytettävä
tehokkaita kirjallisia organisaatio- ja hallintojärjestelyjä havaitakseen ja
hoitaakseen mahdolliset eturistiriidat, joita on kyseisen arvopaperikeskuksen –
mukaan luettuina sen johto, työntekijät, hallituksen jäsenet tai muut heihin
suoraan tai epäsuorasti yhteydessä olevat henkilöt – ja sen osallistujien tai
niiden asiakkaiden välillä. Sen on pidettävä yllä riittäviä
riitojenratkaisumenettelyjä ja sovellettava niitä aina, kun mahdollisia
eturistiriitoja esiintyy. 
4.                      
Arvopaperikeskuksen on julkistettava
päätöksenteko-, ohjaus- ja valvontajärjestelynsä sekä toimintaansa koskevat
säännöt.
5.                      
Arvopaperikeskuksella on oltava asianmukaiset
menettelyt, joilla työntekijät voivat ilmoittaa mahdollisista rikkomuksista
sisäisesti erityisen kanavan kautta. 
6.                      
Arvopaperikeskuksen on oltava usein riippumattomien
tilintarkastusten kohteena. Tilintarkastusten tulokset on ilmoitettava
hallitukselle ja annettava toimivaltaisen viranomaisen saataville.
7.                      
Jos arvopaperikeskuksella on pääomasidoksia toiseen
arvopaperikeskukseen, holdingyhtiöön tai IV osastossa tarkoitettuun
luottolaitokseen, sen on otettava käyttöön yksityiskohtaiset toimintatavat ja
menettelyt, joissa tarkennetaan, miten tässä artiklassa vahvistettuja
vaatimuksia sovelletaan konserniin ja sen eri yksiköihin.
8.                      
EAMV neuvottelee Euroopan keskuspankkijärjestelmän
(EKPJ) jäsenten kanssa ja laatii teknisten sääntelystandardien luonnoksia,
joissa tarkennetaan välineet, joilla seurataan 1 kohdassa tarkoitettuja
arvopaperikeskukselle aiheutuvia riskejä, ja avainhenkilöiden vastuut näiden
riskien suhteen, 3 kohdassa tarkoitetut mahdolliset eturistiriidat ja 6
kohdassa tarkoitetut tilintarkastusmenetelmät arvopaperikeskuksen ja konsernin
tasolla. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
25 artikla
Toimiva johto, hallitus ja osakkeenomistajat
1.                      
Toimivan johdon on oltava riittävän hyvämaineinen
ja kokenut arvopaperikeskuksen järkevän ja vakaan hoidon varmistamiseksi.
2.                      
Arvopaperikeskuksella on oltava hallitus, jonka
jäsenistä vähintään yksi kolmannes ja joka tapauksessa kaksi jäsentä ovat
riippumattomia. 
3.                      
Hallituksen riippumattomille ja muille toimivaan
johtoon kuulumattomille jäsenille suoritettava korvaus ei saa olla sidoksissa
arvopaperikeskuksen liiketoiminnan tulokseen. 
4.                      
Hallituksessa on oltava sopivia henkilöitä, jolla
on tarkoituksenmukainen yhdistelmä taitoja, tietämystä ja kokemusta yksiköstä
ja markkinoista. 
5.                      
Arvopaperikeskuksen on määritettävä hallituksen
tehtävät ja vastuualueet selkeästi ja annettava hallituksen kokousten
pöytäkirjat toimivaltaisen viranomaisen saataville.
6.                      
Arvopaperikeskuksen osakkeenomistajien ja
osallistujien, joilla on valtaa arvopaperikeskuksen johtamisessa suoraan tai
välillisesti, on oltava tehtävään soveltuvia, jotta arvopaperikeskuksen järkevä
ja vakaa hoito voidaan varmistaa.
7.                      
Arvopaperikeskuksen on
a)      toimitettava toimivaltaisille
viranomaisille ja julkistettava omistusrakennettaan koskevat tiedot ja
erityisesti tiedot niistä osapuolista ja näiden intressien laajuudesta, joilla
on määräysvaltaa arvopaperikeskuksen toiminnan suhteen;
b)      toimitettava toimivaltaiselle
viranomaiselle ja julkistettava tiedot omistusosuuksien siirroista, joiden
johdosta tilanne muuttuu määräysvaltaa arvopaperikeskuksen toiminnan suhteen
käyttävien henkilöiden osalta.
8.                     
Toimivaltaisen viranomaisen on 60 työpäivän
kuluessa 7 kohdassa tarkoitettujen tietojen vastaanottamisesta tehtävä päätös
muutoksista, joita ehdotetaan arvopaperikeskuksen suhteen harjoitettavaan määräysvaltaan.
Toimivaltaisen viranomaisen on kieltäydyttävä hyväksymästä arvopaperikeskuksen
suhteen harjoitettuun määräysvaltaan ehdotettuja muutoksia, jos objektiivisin,
todennettavissa olevin perustein voidaan olettaa muutosten haittaavan
arvopaperikeskuksen järkevää ja vakaata hoitoa taikka arvopaperikeskuksen kykyä
noudattaa tätä asetusta. 
26 artikla
Käyttäjien komitea
1.                      
Arvopaperikeskuksen on perustettava kullekin
ylläpitämälleen arvopapereiden selvitysjärjestelmälle käyttäjien komitea, joka
koostuu arvopapereiden selvitysjärjestelmän liikkeeseenlaskijoiden ja
osallistujien edustajista. Käyttäjien komitean antamien neuvojen on oltava
riippumattomia arvopaperikeskuksen johdon suorasta vaikutuksesta.
2.                      
Arvopaperikeskuksen on määritettävä käyttäjien
komitean toimeksianto, päätöksenteko-, ohjaus- ja valvontajärjestelyt, joilla
varmistetaan komitean riippumattomuus, sekä toimintamenettelyt ja käyttäjien
komitean jäsenten hyväksymisvaatimukset ja valintamenettely. Päätöksenteko-,
ohjaus- ja valvontajärjestelyjen on oltava julkisia, ja niissä on
varmistettava, että käyttäjien komitea raportoi suoraan hallitukselle ja pitää
säännöllisesti kokouksia.
3.                      
Käyttäjien komiteoiden on annettava
arvopaperikeskuksen hallitukselle neuvoja keskeisistä järjestelyistä, jotka
vaikuttavat niiden jäseniin, mukaan lukien perusteet, joilla
liikkeeseenlaskijat tai osallistujat hyväksytään kuhunkin arvopapereiden
selvitysjärjestelmään, sekä palvelun taso ja hintarakenne. 
4.                      
Käyttäjien komiteoiden jäseniä sitoo
salassapitovelvollisuus, sanotun kuitenkaan rajoittamatta toimivaltaisten
viranomaisten oikeutta asianmukaisten tietojen saantiin. Jos käyttäjien
komitean puheenjohtaja toteaa, että jollakin jäsenellä on tai voi olla
eturistiriita tietyssä asiassa, kyseinen jäsenen ei saa äänestää siitä asiasta.
5.                      
Arvopaperikeskuksen on viipymättä ilmoitettava
toimivaltaiselle viranomaiselle kaikista päätöksistä, joissa hallitus päättää
olla noudattamatta käyttäjien komitean neuvoja.
27 artikla
Tietojen säilyttäminen

1.                      
Arvopaperikeskuksen on säilytettävä kaikki tiedot
suoritetuista palveluista ja harjoitetusta toiminnasta vähintään viiden vuoden
ajan, jotta toimivaltainen viranomainen voi valvoa tämän asetuksen vaatimusten
noudattamista.
2.                      
Arvopaperikeskuksen on pyynnöstä saatettava 1
kohdassa tarkoitetut aineistot toimivaltaisen viranomaisen ja 11 artiklassa
tarkoitettujen muiden asiaan liittyvien viranomaisten saataville niiden
tehtävien täyttämiseksi. 
3.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen yksityiskohtaisesti 1
kohdassa tarkoitetut aineistot, jotka on säilytettävä, jotta voidaan seurata,
noudattaako arvopaperikeskus tämän asetuksen säännöksiä.
EAMV toimittaa luonnokset komissiolle viimeistään
kuuden kuukauden kuluttua tämän asetuksen voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
4.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia tarkentaakseen
yksityiskohtaisesti, missä muodossa 1 kohdassa tarkoitetut aineistot on
säilytettävä, jotta voidaan seurata, noudattaako arvopaperikeskus tämän
asetuksen säännöksiä.
EAMV toimittaa kyseiset teknisten täytäntöönpanostandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset täytäntöönpanostandardit
asetuksen (EU) N:o 1095/2010 15 artiklassa säädettyä menettelyä noudattaen.
28 artikla
Ulkoistaminen
1.                      
Jos arvopaperikeskus ulkoistaa palveluja tai
toimintoja kolmannelle osapuolelle, se on yhä täysin vastuussa kaikkien tässä
asetuksessa säädettyjen velvollisuuksiensa täyttämisestä, ja sen on aina
täytettävä seuraavat vaatimukset:
a)      ulkoistaminen ei johda
arvopaperikeskuksen vastuun siirtämiseen;
b)      arvopaperikeskuksen suhde osallistujiinsa
ja sen velvollisuudet niitä kohtaan eivät muutu;
c)      arvopaperikeskuksen toimiluvan myöntämisedellytykset
eivät tosiasiallisesti muutu;
d)      ulkoistaminen ei estä valvontatehtävien
hoitamista, mukaan lukien pääsy kolmannen osapuolen tiloihin sellaisten
merkityksellisten tietojen saamiseksi, joita tarvitaan näiden tehtävien
hoitamiseksi;
e)      ulkoistaminen ei johda siihen, että
arvopaperikeskus jää ilman järjestelmiä ja tarkastuksia, joita se tarvitsee
itseensä kohdistuvien riskien hallitsemiseksi;
f)       arvopaperikeskuksella säilyy
asiantuntemus ja resurssit, joita tarvitaan tarjottavien palvelujen laadun sekä
palveluntarjoajan organisatoristen valmiuksien ja pääoman riittävyyden
arvioimisessa, ulkoistettujen toimintojen tehokkaassa valvonnassa ja
ulkoistamiseen liittyvien riskien hallinnassa; 
g)      arvopaperikeskuksella on suora pääsy
ulkoistettuja toimintoja koskeviin olennaisiin tietoihin;
h)      palveluntarjoaja tekee toimivaltaisen
viranomaisen ja 11 artiklassa tarkoitettujen muiden asiaan liittyvien
viranomaisten kanssa ulkoistettuihin toimintoihin liittyvää yhteistyötä;
i)       arvopaperikeskus varmistaa, että palveluntarjoaja
täyttää asiaa koskevassa tietosuojalainsäädännössä vahvistetut vaatimukset,
joita sovellettaisiin, jos palveluntarjoajat olisivat sijoittautuneet unioniin.
Arvopaperikeskus vastaa sen varmistamisesta, että kyseiset vaatimukset
esitetään osapuolten välisessä sopimuksessa ja että kyseisiä vaatimuksia
noudatetaan.
2.                      
Arvopaperikeskuksen on määritettävä kirjallisessa
sopimuksessa omat oikeutensa ja velvollisuutensa ja palveluntarjoajan oikeudet
ja velvollisuudet. Ulkoistamissopimukseen on sisällytettävä arvopaperikeskuksen
mahdollisuus irtisanoa sopimus.
3.                      
Arvopaperikeskuksen on annettava pyynnöstä
saataville kaikki tiedot, joita toimivaltainen viranomainen ja 11 artiklassa
tarkoitetut muut asiaan liittyvät viranomaiset tarvitsevat voidakseen arvioida,
noudatetaanko ulkoistetuissa toiminnoissa tämän asetuksen vaatimuksia.
4.                      
Ydinpalvelun ulkoistamiseen tarvitaan
toimivaltaisen viranomaisen 17 artiklan nojalla myöntämä lupa. 
5.                      
Tämän artiklan 1–4 kohtaa ei sovelleta, jos
arvopaperikeskus ulkoistaa osan palveluistaan tai toiminnoistaan
julkisyhteisölle ja jos ulkoistamista hallinnoidaan varta vasten luodulla
oikeudellisella, sääntelyyn liittyvällä ja hallinnollisella kehyksellä, jonka
julkisyhteisö ja arvopaperikeskus ovat yhteisesti sopineet ja virallistaneet ja
jonka toimivaltaiset viranomaiset ovat tämän asetuksen vaatimusten perusteella
hyväksyneet. 
2 jakso
Liiketoiminnan harjoittamista koskevat säännöt
29 artikla
Yleiset säännökset
1.                      
Arvopaperikeskus on suunniteltava täyttämään
osallistujiensa ja palvelemiensa markkinoiden tarpeet.
2.                      
Arvopaperikeskuksella on oltava selkeästi
määritellyt päämäärät ja tavoitteet, jotka ovat mitattavissa ja
saavutettavissa, esimerkiksi palvelun vähimmäistasojen, riskienhallintaan
liittyvien odotusten ja liiketaloudellisten painotusten aloilla.
3.                      
Arvopaperikeskuksella on oltava selkeät säännöt
valitusten käsittelyä varten. 
30 artikla
Osallistumisvaatimukset
1.                      
Arvopaperikeskuksella on oltava kullekin
ylläpitämälleen arvopapereiden selvitysjärjestelmälle julkistetut
osallistumisperusteet, jotka mahdollistavat oikeudenmukaisen ja avoimen pääsyn.
Tällaisten perusteiden on oltava avoimia, objektiivisia, riskiperusteisia ja
syrjimättömiä sen varmistamiseksi, että pääsy arvopaperikeskukseen on
oikeudenmukaista ja avointa. Osallistumista rajoittavat vaatimukset sallitaan
ainoastaan, jos niillä pyritään hallitsemaan arvopaperikeskukseen kohdistuvaa
riskiä.
2.                      
Arvopaperikeskuksen on käsiteltävä pääsyä koskevat
pyynnöt nopeasti, vastattava pyyntöihin viimeistään kuukauden kuluessa ja
julkistettava menettelyt, joilla se käsittelee pääsyä koskevia pyyntöjä.
3.                      
Arvopaperikeskus voi kieltää sellaisten
osallistujien pääsyn, jotka täyttävät 1 kohdassa tarkoitetut vaatimukset,
ainoastaan, jos kielto perustellaan asianmukaisesti ja kirjallisesti ja se
perustuu kattavaan riskianalyysiin.
Jos pääsy evätään, pääsyä hakeneella
osallistujalla on oikeus tehdä asiasta valitus pääsyn evänneen
arvopaperikeskuksen toimivaltaiselle viranomaiselle. 
Asiasta vastaavan toimivaltaisen viranomaisen on
tutkittava valitus asianmukaisesti arvioimalla syyt, joiden vuoksi pääsy on
evätty, ja sen on toimitettava pääsyä hakeneelle osallistujalle perusteltu
vastaus. 
Asiasta vastaavan toimivaltaisen viranomaisen on
kuultava pääsyä hakeneen osallistujan sijoittautumispaikan toimivaltaista
viranomaista valitusta arvioidessaan. Jos pääsyä hakeneen osallistujan
viranomainen ei ole samaa mieltä esitetyn arvioinnin kanssa, asia on saatettava
EAMV:n käsiteltäväksi, ja tämä voi toimia sille asetuksen (EU) N:o
1095/2010 19 artiklan nojalla uskotun toimivallan mukaisesti.
Jos arvopaperikeskuksen päätös evätä pääsy sitä
hakeneelta osallistujalta katsotaan perusteettomaksi, asiasta vastaavan
toimivaltaisen viranomaisen on annettava määräys, jossa arvopaperikeskusta
vaaditaan myöntämään pääsy sitä hakeneelle osallistujalle.
4.                      
Arvopaperikeskuksella on oltava objektiiviset ja
avoimet menettelyt sellaisten osallistujien osallistumisen keskeyttämistä ja
asianmukaista poistamista varten, jotka eivät enää täytä 1 kohdassa
tarkoitettuja osallistumisperusteita. 
5.                      
Siirretään komissiolle valta antaa 64 artiklan
mukaisesti delegoituja säädöksiä toimenpiteistä, joilla tarkennetaan riskit,
joiden perusteella arvopaperikeskuksen voi olla perusteltua evätä osallistujien
pääsy, ja 3 kohdassa tarkoitetun menettelyn yksityiskohdat.
6.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia vakiolomakkeiden ja -mallien
luomiseksi 3 kohdassa tarkoitettua menettelyä varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset täytäntöönpanostandardit
asetuksen (EU) N:o 1095/2010 15 artiklassa säädettyä menettelyä noudattaen.
31 artikla
Avoimuus
1.                      
Arvopaperikeskuksen on julkistettava kunkin
ylläpitämänsä arvopapereiden selvitysjärjestelmän ja kunkin muun tarjoamansa
palvelun hinnat ja maksut. Sen on julkistettava kunkin palvelun ja erikseen
suoritetun toiminnon hinnat ja maksut, mukaan luettuina alennukset ja
hyvitykset sekä edellytykset, joilla nämä vähennykset voidaan tehdä. Sen on
annettava asiakkailleen erillinen pääsy tarjottuihin erityispalveluihin.
2.                      
Arvopaperikeskuksen on julkaistava hintaluettelo,
jotta tarjouksia on helpompi vertailla ja asiakkaat voivat ennakoida, kuinka
paljon niiden on palvelujen käytöstä maksettava.
3.                      
Julkaistu hintapolitiikka sitoo arvopaperikeskusta.

4.                      
Arvopaperikeskuksen on toimitettava asiakkailleen
tiedot, joiden avulla laskua voidaan verrata julkaistuihin hintaluetteloihin.
5.                      
Arvopaperikeskuksen on ilmoitettava kaikille
osallistujille, mitä riskejä liittyy tarjottuihin palveluihin.
6.                      
Arvopaperikeskuksen on merkittävä tarjotuista
palveluista aiheutuneet kustannukset ja saadut tulot erikseen kirjanpitoon ja
ilmoitettava kyseiset tiedot toimivaltaiselle viranomaiselle.
32 artikla 
Viestintämenettelyt osallistujien ja muiden markkinainfrastruktuurien kanssa
Arvopaperikeskusten on niissä
viestintämenettelyissä, joiden avulla ne ovat yhteydessä ylläpitämänsä
arvopapereiden selvitysjärjestelmän osallistujiin ja arvopaperikeskusten kanssa
vuorovaikutuksessa oleviin markkinainfrastruktuureihin, käytettävä
tunnustettuja viestintämenettelyjä ja viestien lähettämistä ja vertailutietoja
koskevia standardeja, jotta kirjaamista, maksamista ja toimitusta voidaan
tehostaa.
3 jakso
Arvopaperikeskuksen palveluja koskevat vaatimukset
33 artikla
Yleiset säännökset
Arvopaperikeskuksella on oltava kullekin
ylläpitämälleen arvopapereiden selvitysjärjestelmälle tarkoituksenmukaiset
säännöt ja menettelyt, mukaan lukien toimivat kirjanpitokäytännöt ja
-tarkastukset, jotta voidaan varmistaa arvopapereiden liikkeeseenlaskun jatkuva
eheys sekä vähentää ja hallita arvopaperitapahtumien säilytykseen ja
toimitukseen liittyviä riskejä. 
34 artikla 
Liikkeeseenlaskun jatkuva eheys
1.                      
Arvopaperikeskuksen on toteutettava
tarkoituksenmukaiset täsmäytystoimenpiteet tarkastaakseen, että
arvopaperikeskukselle toimitettujen, liikkeeseenlaskun tai sen osan
muodostavien arvopapereiden lukumäärä on sama kuin arvopaperikeskuksen
ylläpitämän arvopapereiden selvitysjärjestelmän osallistujien
arvopaperitileille kirjattujen arvopapereiden määrä. Tällaiset
täsmäytystoimenpiteet on toteutettava päivänsisäisesti. 
2.                      
Tarpeen mukaan ja jos tietyssä arvopapereiden
liikkeeseenlaskun täsmäytysprosessissa on mukana muita yksiköitä, kuten
liikkeeseenlaskijat, rekisteröintiasiamiehet, liikkeeseenlaskijan asiamiehet,
siirtoasiamiehet, yhteiset säilytyskeskukset, muut arvopaperikeskukset tai muut
yksiköt, arvopaperikeskuksen on edellytettävä, että tällaiset yksiköt ryhtyvät
riittäviin yhteistyö- ja tietojenvaihtotoimenpiteisiin arvopaperikeskuksen
kanssa, jotta liikkeeseenlaskun jatkuva eheys säilyy.
3.                      
Arvopaperikeskuksen ylläpitämässä arvopapereiden
selvitysjärjestelmässä ei sallita arvopaperitilien ylityksiä, debetsaldoja tai
lumearvopapereiden syntyä.
4.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen täsmäytystoimenpiteet,
jotka arvopaperikeskuksen on toteutettava 1, 2 ja 3 kohdan mukaisesti.
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
35 artikla
Osallistujien arvopapereiden suojeleminen
1.                      
Arvopaperikeskuksen on säilytettävä kussakin
ylläpitämässään arvopapereiden selvitysjärjestelmässä tiedot ja ylläpidettävä
tilejä, joiden perusteella se voi milloin tahansa viipymättä tunnistaa ja
erottaa tileillään yhden osallistujan arvopaperit toisen osallistujan
arvopapereista sekä tapauksen mukaan omista omaisuuseristään. 
2.                      
Arvopaperikeskuksen on säilytettävä tietoja ja
ylläpidettävä tilejä, joiden perusteella osallistuja voi tunnistaa ja erottaa
omat arvopaperinsa asiakkaidensa arvopapereista. 
3.                      
Arvopaperikeskuksen on tarjouduttava säilyttämään
tietoja ja ylläpitämään tilejä, joiden perusteella osallistuja voi tunnistaa ja
erottaa kunkin asiakkaansa arvopaperit, jos ja niin kuin kyseinen osallistuja
edellyttää (’yksilöllinen asiakaserottelu’). 
4.                      
Arvopaperikeskuksen on julkistettava suojan taso ja
kustannukset, jotka liittyvät sen tarjoaman erottelun eri tasoihin, ja sen on
tarjottava näitä palveluja kohtuullisin kaupallisin ehdoin.
5.                      
Arvopaperikeskus ei saa käyttää osallistujan
arvopapereita mihinkään tarkoitukseen, jollei se ole saanut osallistujan
nimenomaista lupaa. 
6.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen arvo-osuusmenetelmät ja
tilirakenteet, joilla 1, 2 ja 3 kohdassa tarkoitetut hallussapidot voidaan
pitää erillään toisistaan, sekä käytettävät arviointimenetelmät. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
36 artikla
Selvityksen lopullisuus
1.                      
Arvopaperikeskuksen on varmistettava, että sen
ylläpitämä arvopapereiden selvitysjärjestelmä tarjoaa osallistujille riittävän
suojan. Arvopaperikeskuksen ylläpitämä arvopapereiden selvitysjärjestelmä on
nimettävä ja ilmoitettava direktiivin 98/26/EY 2 artiklan a alakohdassa
tarkoitettuja menettelyjä noudattaen.
2.                      
Arvopaperikeskuksen on vahvistettava arvopapereiden
selvitysjärjestelmäänsä varten menettelyt, joiden avulla selvitys saadaan
oikea-aikaisesti loppuun, osallistujat altistuvat mahdollisimman vähän
vastapuoli- ja likviditeettiriskille ja toimituspuutteita tapahtuu vain vähän. 
3.                      
Arvopaperikeskuksen on selvästi määritettävä hetki,
jona siirtomääräyksestä tulee arvopapereiden selvitysjärjestelmässä
peruuttamaton, oikeudellisesti täytäntöönpanokelpoinen ja kolmansia osapuolia
sitova. 
4.                      
Arvopaperikeskuksen on selvästi määritettävä
ajankohta, jona varojen ja arvopapereiden siirrosta tulee arvopapereiden
selvitysjärjestelmässä peruuttamaton, oikeudellisesti täytäntöönpanokelpoinen
ja kolmansia osapuolia sitova. 
5.                      
Tämän artiklan 3 ja 4 kohdan soveltaminen ei
rajoita säännöksiä, joita sovelletaan 45 artiklassa säädettyihin
linkkeihin ja toimituksen yhteiseen tietotekniikkainfrastruktuuriin.
6.                      
Arvopaperikeskuksen on saatava selvitys loppuun
viimeistään työpäivän lopussa sovittuna toimituspäivänä. Sen on käyttäjien
komiteansa pyynnöstä asennettava järjestelmät, jotka mahdollistavat
päivänsisäisen tai reaaliaikaisen toimituksen.
7.                      
Arvopapereiden selvityksen käteistulojen on oltava
vastaanottajien käytössä viimeistään työpäivän lopussa sovittuna
toimituspäivänä. 
8.                      
Kaikki arvopaperikeskuksen ylläpitämän
arvopapereiden selvitysjärjestelmän suorien osallistujien väliset käteistä
vastaan tehtävät arvopaperitapahtumat on toteutettava toimitus maksua vastaan
-periaatteella. 
9.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen 2 kohdassa
tarkoitettujen menettelyjen yksityiskohdat, jotka mahdollistavat selvityksen
oikea-aikaisen toteutumisen.
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
37 artikla
Käteismaksujen käsittely 
1.                      
Jos kaupat tehdään sen maan valuutassa, jossa
toimitus tapahtuu, arvopaperikeskuksen on käsiteltävä kunkin arvopapereiden
selvitysjärjestelmänsä käteismaksut sellaisten tilien kautta, jotka on avattu
kyseisellä valuutalla toimivassa keskuspankissa, aina kun tämä on
käytännöllistä ja mahdollista.
2.                      
Kun ei ole käytännöllistä ja mahdollista hoitaa
toimitusta keskuspankin tileillä, arvopaperikeskus voi tarjoutua käsittelemään
käteismaksut kaikkien tai joidenkin arvopapereiden selvitysjärjestelmiensä
osalta sellaisten tilien kautta, jotka on avattu luottolaitoksessa. Jos
arvopaperikeskus tarjoutuu hoitamaan toimitukset tileillä, jotka on avattu
luottolaitoksissa, sen on niin tehdessään noudatettava IV osaston säännöksiä. 
3.                      
Jos arvopaperikeskus tarjoaa toimitusta sekä
keskuspankin tileillä että luottolaitoksessa avatuilla tileillä,
arvopaperikeskuksen osallistujilla on oltava oikeus valita näiden kahden
vaihtoehdon välillä. 
4.                      
Arvopaperikeskuksen on annettava
markkinatoimijoille riittävät tiedot, jotta ne pääsevät selvyyteen näihin
palveluihin liittyvistä riskeistä ja kustannuksista ja voivat arvioida niitä.
5.                      
Siirretään komissiolle valta antaa delegoituja
säädöksiä 64 artiklan mukaisesti toimenpiteistä, joilla määritetään, missä
tapauksissa tietyssä valuutassa tehtyjen käteismaksujen käsittely
keskuspankissa avattujen tilien välityksellä ei ole käytännöllistä, sekä käytettävät
arviointimenetelmät. 
38 artikla
Osallistujien maksulaiminlyöntejä koskevat säännöt ja menettelyt
1.                      
Arvopaperikeskuksella on oltava kullekin
ylläpitämälleen arvopapereiden selvitysjärjestelmälle osallistujan
maksulaiminlyönnin hoitamiseksi tehokkaat ja selkeästi määritellyt säännöt ja
menettelyt, joilla varmistetaan, että arvopaperikeskus voi toteuttaa
oikea-aikaisesti toimia tappioiden ja likviditeettipaineiden hillitsemiseksi ja
velvoitteidensa täyttämiseksi. 
2.                      
Arvopaperikeskuksen on julkistettava maksulaiminlyöntejä
koskevat säännöt ja menettelyt.
3.                      
Arvopaperikeskuksen on osallistujiensa ja muiden
asianomaisten sidosryhmien kanssa säännöllisesti testattava ja tarkasteltava
uudelleen maksulaiminlyöntejä koskevia menettelyjään varmistaakseen niiden käytännöllisyyden
ja tehokkuuden.
4.                      
EAMV voi antaa asetuksen (EU) N:o 1095/2010 16
artiklan mukaista ohjeistusta, jotta varmistettaisiin tämän artiklan
johdonmukainen soveltaminen.
4 jakso
Toiminnan vakautta koskevat vaatimukset
39 artikla
Yleiset vaatimukset 
Arvopaperikeskuksen on otettava käyttöön
moitteeton riskienhallintajärjestelmä hallitakseen kattavasti oikeudellisia,
liiketoiminnallisia, operatiivisia ja muita riskejä. 
40 artikla
Oikeudelliset riskit
1.                      
Arvopaperikeskuksella on oltava hyväksyntäänsä ja
valvontaansa sekä asiakastiedotustaan varten selkeät ja ymmärrettävät säännöt,
menettelyt ja sopimukset, myös kaikille ylläpitämilleen arvopapereiden
selvitysjärjestelmille. 
2.                      
Arvopaperikeskuksen on suunniteltava sääntönsä,
menettelynsä ja sopimuksensa niin, että ne voidaan panna täytäntöön kaikilla
kyseeseen tulevilla lainkäyttöalueilla, myös osallistujan laiminlyödessä
velvollisuutensa. 
3.                      
Jos arvopaperikeskus harjoittaa liiketoimintaa eri
lainkäyttöalueilla, sen on tunnistettava riskit, joita aiheutuu eri lainkäyttöalueiden
erilaisesta lainsäädännöstä, ja hillittävä niitä.
41 artikla
Liiketoimintaan liittyvä yleinen riski
Arvopaperikeskuksella on oltava toimivat
hallinnossa ja valvonnassa käytettävät tietotekniikkavälineet, jotta se voi
tunnistaa liiketoimintaan liittyvät yleiset riskit sekä seurata ja hallita
niitä, mukaan lukien liiketoimintastrategia, kassavirrat ja liiketoiminnan
kulut. 
42 artikla
Operatiiviset riskit 
1.                      
Arvopaperikeskuksen on tunnistettava kaikki
mahdolliset operatiivisen riskin lähteet – niin ulkoiset kuin sisäiset – ja
vähennettävä niiden vaikutus mahdollisimman pieneksi käyttämällä
tarkoituksenmukaisia tietotekniikkavälineitä, tarkastuksia ja menettelyjä, myös
kaikkien ylläpitämiensä arvopapereiden selvitysjärjestelmien osalta. 
2.                      
Arvopaperikeskuksen on ylläpidettävä
tarkoituksenmukaisia tietotekniikkavälineitä, joilla varmistetaan korkea
turvataso ja operatiivinen luotettavuus, ja sillä on oltava riittävä
kapasiteetti. Tietotekniikkavälineiden on oltava sellaisia, että ne ovat
tarjottavien palvelujen ja harjoitettavan toiminnan monimutkaisuuden,
moninaisuuden ja tyypin kannalta tarkoituksenmukaisia, jotta varmistetaan
tiukat turvavaatimukset sekä säilytettävien tietojen eheys ja
luottamuksellisuus.
3.                      
Arvopaperikeskuksen on otettava notariaattipalvelunsa
ja keskitetyn tilinhoitopalvelunsa sekä kunkin ylläpitämänsä arvopapereiden
selvitysjärjestelmän osalta käyttöön ja pantava täytäntöön asianmukaiset
liiketoiminnan jatkuvuutta koskevat toimintaperiaatteet ja
palautumissuunnitelma, joiden tavoitteena on varmistaa arvopaperikeskuksen
toimintojen säilyminen, toiminnan nopea palautuminen ja velvollisuuksien
täyttäminen, jos tapahtuu jotain, joka vakavasti vaarantaa toiminnan
jatkuvuuden, sekä ylläpidettävä niitä. 
4.                      
Edellä 3 kohdassa tarkoitetun suunnitelman on
mahdollistettava ainakin kaikkien tapahtumien talteenotto häiriön aikana, jotta
arvopaperikeskuksen osallistujat voivat turvallisesti jatkaa toimintaansa ja
saattaa toimituksen loppuun määräpäivänä. Suunnitelmaan on sisällyttävä toisen
käsittelypaikan perustaminen, ja tällä toisella käsittelypaikalla on oltava
tarvittava määrä keskeisiä resursseja, valmiuksia ja toimintoja, mukaan lukien
tarpeeksi pätevä ja kokenut henkilöstö. 
5.                      
Arvopaperikeskuksen on suunniteltava ja
toteutettava 1–4 kohdassa tarkoitettuja järjestelyjä koskeva testausohjelma.
6.                      
Arvopaperikeskuksen on tunnistettava riskit, joita
sen ylläpitämän arvopapereiden selvitysjärjestelmän keskeisistä osallistujista,
palveluntarjoajista, toisista arvopaperikeskuksista ja muista markkinainfrastruktuureista
saattaa aiheutua sen toiminnoille, sekä seurattava ja hallittava niitä.
7.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen 1 ja 6 kohdassa
tarkoitetut operatiiviset riskit sekä menetelmät, joilla kyseisiä riskejä
testataan ja ne poistetaan tai pienennetään mahdollisimman vähäisiksi, mukaan
lukien 3 ja 4 kohdassa tarkoitetut liiketoiminnan jatkuvuutta koskevat
toimintaperiaatteet ja palautumissuunnitelmat, sekä käytettävät
arviointimenetelmät. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
43 artikla
Sijoitusriskit 
1.                      
Arvopaperikeskuksen on säilytettävä
rahoitusomaisuutensa keskuspankeissa tai toimiluvan saaneissa
luottolaitoksissa, joilla on toimivat, nämä omaisuuserät täysin suojaavat
kirjanpitokäytännöt, säilyttämismenettelyt ja sisäinen valvonta.
2.                      
Omaisuuserät on tarvittaessa saatava nopeasti
arvopaperikeskuksen käyttöön.
3.                      
Arvopaperikeskus saa sijoittaa rahoitusvaransa
ainoastaan käteiseen tai erittäin likvideihin rahoitusvälineisiin, joihin
liittyy minimaalinen markkina- ja luottoriski. Sijoitukset on voitava
realisoida nopeasti sillä tavoin, että kielteiset hintavaikutukset ovat
minimaalisia.
4.                      
Arvopaperikeskuksen on sijoituspäätöstä tehdessään
otettava huomioon yksittäisiin laitoksiin liittyvien luottoriskien
kokonaismäärä ja varmistettava, että sen mihin tahansa yksittäiseen laitokseen
liittyvä kokonaisriski pysyy hyväksyttävien keskittymärajojen sisäpuolella. 
44 artikla
Pääomavaatimukset
1.                      
Arvopaperikeskuksen pääoman yhdessä jakamattoman
voiton ja rahastojen kanssa on oltava oikeassa suhteessa arvopaperikeskuksen
toiminnasta aiheutuviin riskeihin. Sen on aina riitettävä vähintään seuraaviin:
a)      sen varmistaminen, että arvopaperikeskus
on tarkoituksenmukaisella tavalla suojattu operatiivisilta, oikeudellisilta,
liiketoimintaan tai säilytykseen liittyviltä sekä sijoitusriskeiltä;
b)      mahdollisten yleisten liiketappioiden
kattaminen niin, että arvopaperikeskus voi jatkaa palvelujen tarjoamista;
c)      sen varmistaminen, että arvopaperikeskuksen
toiminta voidaan maksuhäiriötapauksessa lopettaa hallitusti tai organisoida
uudelleen kohtuullisen ajan kuluessa;
d)      sen mahdollistaminen, että
arvopaperikeskus selviää nykyisistä ja ennakoiduista liiketoiminnan kuluistaan
ainakin kuuden kuukauden ajan erilaisissa stressiskenaarioissa.
2.                      
Arvopaperikeskuksen on laadittava suunnitelma
seuraavia tilanteita varten:
a)      lisäpääoman hankkiminen, jos sen oma
pääoma pienenee kohti 1 kohdassa säädettyjä vaatimuksia tai putoaa niiden
alle; 
b)      arvopaperikeskuksen toiminnan ja
palvelujen lopettaminen hallitusti tai uudelleenorganisointi, jos
arvopaperikeskus ei pysty hankkimaan uutta pääomaa. 
Suunnitelman on saatava johtokunnan tai
tarkoituksenmukaisen valiokunnan hyväksyntä, ja se on päivitettävä säännöllisesti.
3.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen 1 kohdassa tarkoitetut
arvopaperikeskuksen pääoman, jakamattoman voiton ja rahastot sekä 2 kohdassa
tarkoitetun suunnitelman ominaispiirteet. 
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen. 
5 jakso
Arvopaperikeskusten välisiä linkkejä koskevat vaatimukset
45 artikla
Arvopaperikeskusten väliset linkit
1.                      
Ennen kuin arvopaperikeskusten välinen linkki
luodaan ja jatkuvasti sen jälkeen, kun linkki on luotu, kaikkien asianomaisten
arvopaperikeskusten on tunnistettava kaikki mahdolliset linkkijärjestelystä
syntyvät riskien lähteet, joista voi aiheutua riskejä niille itselleen tai
niiden osallistujille, sekä arvioitava, seurattava ja hallittava näitä riskejä.
2.                      
Linkkijärjestelyille on saatava lupa 17 artiklan 1
kohdan d alakohdan mukaisesti.
3.                      
Linkin on tarjottava riittävä suoja linkillä
yhdistetyille arvopaperikeskuksille ja niiden osallistujille, erityisesti kun
kyseessä ovat arvopaperikeskusten ottamat mahdolliset luotot ja
linkkijärjestelystä johtuvat keskittymä- ja likviditeettiriskit.
Linkkiä on tuettava tarkoituksenmukaisin
sopimusjärjestelyin, joissa vahvistetaan linkillä yhdistettyjen
arvopaperikeskusten ja tapauksen mukaan arvopaperikeskusten osallistujien
oikeudet ja velvollisuudet. Sopimusjärjestelyllä, jonka vaikutukset ylittävät
lainkäyttöalueiden rajat, on yksiselitteisesti vahvistettava sovellettavan,
kaikki linkin toimintaan liittyvät näkökohdat kattavan lain valinta.
4.                      
Jos arvopapereita siirretään linkillä yhdistettyjen
arvopaperikeskusten välillä tilapäisesti, on kiellettyä siirtää arvopapereita
uudelleen ennen kuin ensimmäisestä siirrosta on tullut lopullinen. 
5.                      
Jos arvopaperikeskus käyttää välittäjää hoitamaan
toiseen arvopaperikeskukseen luotua linkkiä, sen on mitattava kyseisestä
välittäjästä aiheutuvat lisäriskit sekä seurattava ja hallittava niitä.
6.                      
Linkillä yhdistetyillä arvopaperikeskuksilla on
oltava toimivat täsmäytysmenettelyt, joilla varmistetaan, että kumpikin arvopaperikeskus
on tallentanut tiedot oikein.
7.                      
Arvopaperikeskusten välisten linkkien on
mahdollistettava toimitus maksua vastaan ‑periaatteella tapahtuva tapahtumien
toteutus linkillä yhdistettyjen arvopaperikeskusten osallistujien välillä aina,
kun se on käytännöllistä ja mahdollista. Syyt siihen, miksi toteutusta ei tehdä
toimitus maksua vastaan ‑periaatteella, on ilmoitettava toimivaltaisille
viranomaisille.
8.                      
Yhteentoimivissa arvopapereiden
selvitysjärjestelmissä sekä arvopaperikeskuksissa, jotka käyttävät yhteistä
toimitusinfrastruktuuria, kirjaamisen on tapahduttava samalla hetkellä
seuraavien osalta: 
a)      siirtomääräysten tulo järjestelmään; 
b)      siirtomääräysten peruuttamattomuus;
c)      arvopapereiden ja käteisen siirron
lopullisuus.
9.                      
EAMV neuvotellee EKPJ:n jäsenten kanssa ja laatii
teknisten sääntelystandardien luonnoksia tarkentaakseen 3 kohdassa säädetyt
edellytykset, joilla kukin linkkijärjestelyn tyyppi antaa riittävän suojan
linkillä yhdistetyille arvopaperikeskuksille ja niiden osallistujille, erityisesti
kun arvopaperikeskus aikoo osallistua toisen arvopaperikeskuksen ylläpitämään
arvopapereiden selvitysjärjestelmään, 5 kohdassa tarkoitetun, välittäjien
käytöstä johtuvien lisäriskien seurannan ja hallinnan, 6 kohdassa tarkoitetut
täsmäytysmenetelmät, 7 kohdassa tarkoitetut tapaukset, joissa toimitus maksua
vastaan -periaatteella tapahtuva toteutus linkkien välityksellä on
käytännöllistä ja mahdollista, sekä käytettävät arviointimenetelmät.
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä
noudattaen.
III luku
Lainvalinta
46 artikla
Lainsäädäntö, jota sovelletaan omistusoikeudellisiin näkökohtiin 
1.                      
Kysymyksiin, jotka koskevat arvopaperikeskuksen
hallussaan pitämiin rahoitusvälineisiin liittyviä omistusoikeudellisia
näkökohtia, sovelletaan sen maan lakia, jossa arvopaperitiliä ylläpidetään. 
2.                      
Jos tiliä käytetään arvopaperitoimitukseen
arvopapereiden selvitysjärjestelmässä, sovelletaan lakia, jolla kyseistä
arvopapereiden selvitysjärjestelmää säännellään. 
3.                      
Jos tiliä ei käytetä arvopaperitoimitukseen arvopapereiden
selvitysjärjestelmässä, katsotaan, että kyseistä tiliä ylläpidetään paikassa,
jossa arvopaperikeskus sijaitsee Euroopan parlamentin ja neuvoston asetuksen
(EY) N:o 593/2008 19 artiklassa[24]
määritellyllä tavalla. 
4.                      
Kun tämän artiklan nojalla on sovellettava tietyn
maan lakia, sovelletaan kyseisessä maassa voimassa olevia oikeussääntöjä
kansainvälisen yksityisoikeuden sääntöjä lukuun ottamatta.
IV luku
Pääsyoikeus arvopaperikeskuksiin 
1 jakso
Liikkeeseenlaskijoiden pääsyoikeus arvopaperikeskuksiin 
47 artikla
Vapaus liikkeeseenlaskuun EU:ssa toimiluvan saaneessa arvopaperikeskuksessa
1.                      
Liikkeeseenlaskijalla on oltava oikeus siihen, että
sen arvopaperit kirjataan missä tahansa arvopaperikeskuksessa, joka on
sijoittautunut mihin tahansa jäsenvaltioon, sanotun kuitenkaan rajoittamatta
yhtiöoikeutta, jonka nojalla arvopaperit on luotu. 
2.                      
Jos liikkeeseenlaskija esittää pyynnön
arvopapereidensa kirjaamisesta arvopaperikeskuksessa, arvopaperikeskuksen on
käsiteltävä tällainen pyyntö ripeästi ja annettava kirjaamista hakeneelle
liikkeeseenlaskijalle vastaus kolmen kuukauden kuluessa.
3.                      
Arvopaperikeskus voi kieltäytyä tarjoamasta
palvelujaan liikkeeseenlaskijalle. Tällainen kieltäytyminen voi perustua
ainoastaan kattavaan riskianalyysiin tai siihen, ettei arvopaperikeskus ole
saanut tapahtumasyötteitä niiltä markkinoilta, joilla kirjaamista hakeneen
liikkeeseenlaskijan arvopapereilla käydään tai tullaan käymään kauppaa. 
4.                      
Jos arvopaperikeskus kieltäytyy tarjoamasta
palveluja liikkeeseenlaskijalle, sen on esitettävä kirjaamista hakeneelle
liikkeeseenlaskijalle täydelliset perusteet kieltäytymiselleen. 
Jos kirjaaminen evätään, kirjaamista hakeneella
liikkeeseenlaskijalla on oikeus tehdä asiasta valitus palvelunsa evänneen
arvopaperikeskuksen toimivaltaiselle viranomaiselle. 
Kyseisen arvopaperikeskuksen toimivaltaisen
viranomaisen on tutkittava valitus asianmukaisesti arvioimalla
arvopaperikeskuksen kieltäytymiselleen esittämät syyt, ja sen on toimitettava
liikkeeseenlaskijalle perusteltu vastaus. 
Arvopaperikeskuksen toimivaltaisen viranomaisen on
kuultava kirjaamista hakeneen liikkeeseenlaskijan sijoittautumispaikan
toimivaltaista viranomaista valitusta arvioidessaan. Jos kirjaamista hakeneen
liikkeeseenlaskijan sijoittautumispaikan viranomainen ei ole samaa mieltä kyseisen
arvioinnin kanssa, asia on saatettava EAMV:n käsiteltäväksi, ja tämä voi toimia
sille asetuksen (EU) N:o 1095/2010 19 artiklan nojalla uskotun
toimivallan mukaisesti.
Jos arvopaperikeskuksen päätös evätä palvelunsa
liikkeeseenlaskijalta katsotaan perusteettomaksi, asiasta vastaavan
toimivaltaisen viranomaisen on annettava määräys, jossa arvopaperikeskusta
vaaditaan tarjoamaan palvelujaan tätä pyytäneelle liikkeeseenlaskijalle.
5.                      
Siirretään komissiolle valta antaa 64 artiklan
mukaisesti delegoituja säädöksiä toimenpiteistä, joilla täsmennetään riskit,
joiden perusteella arvopaperikeskuksen voi olla perusteltua evätä
liikkeeseenlaskijoiden pääsyoikeus, ja 4 kohdassa tarkoitetun menettelyn
yksityiskohdat. 
6.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia vakiolomakkeiden ja -mallien
luomiseksi 2 kohdassa tarkoitettua menettelyä varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset täytäntöönpanostandardit
asetuksen (EU) N:o 1095/2010 15 artiklassa säädettyä menettelyä noudattaen.
2 jakso
Pääsyoikeudet arvopaperikeskusten välillä 
48 artikla
Pääsyoikeus vakioidun linkin välityksellä
Arvopaperikeskuksella on oikeus ryhtyä toisen
arvopaperikeskuksen osallistujaksi 30 artiklan mukaisesti edellyttäen, että
arvopaperikeskusten väliselle linkille on saatu 17 artiklassa säädetty lupa.
49 artikla
Pääsyoikeus räätälöidyn linkin välityksellä
1.                      
Jos arvopaperikeskus pyytää toista
arvopaperikeskusta kehittämään erityisiä toimintoja saadakseen pääsyn kyseisen
arvopaperikeskuksen palveluihin, pyynnön vastaanottanut arvopaperikeskus voi
evätä tällaisen pyynnön ainoastaan riskinäkökohtien perusteella. Se ei saa
evätä pyyntöä markkinaosuuden menettämisen perusteella.
2.                      
Pyynnön vastaanottanut arvopaperikeskus voi periä
pyynnön esittäneeltä arvopaperikeskukselta maksun pääsyoikeudesta räätälöidyn linkin
välityksellä kustannuslisäperiaatteella, jolleivät osapuolet toisin sovi.
50 artikla
Menettely, jota sovelletaan arvopaperikeskusten välisiin linkkeihin
1.                      
Jos arvopaperikeskus esittää pyynnön pääsystä
toiseen arvopaperikeskukseen, pyynnön vastaanottaneen arvopaperikeskuksen on
käsiteltävä pyyntö ripeästi ja annettava pääsyä hakeneelle
arvopaperikeskukselle vastaus kolmen kuukauden kuluessa.
2.                      
Arvopaperikeskus voi evätä pääsyn sitä hakeneelta
arvopaperikeskukselta ainoastaan, jos tällainen pääsy vaikuttaisi
finanssimarkkinoiden toimintaan ja aiheuttaisi järjestelmäriskin. Tällainen
pääsyn epääminen voi perustua ainoastaan kattavaan riskianalyysiin. 
Jos arvopaperikeskus epää pääsyn, sen on
esitettävä pääsyä hakeneelle arvopaperikeskukselle täydelliset perusteet
kieltäytymiselleen.
Jos pääsy evätään, pääsyä hakeneella
arvopaperikeskuksella on oikeus tehdä asiasta valitus pääsyn evänneen
arvopaperikeskuksen toimivaltaiselle viranomaiselle. 
Asiasta vastaavan toimivaltaisen viranomaisen on
tutkittava valitus asianmukaisesti ja arvioitava syyt, joiden vuoksi pääsy on
evätty, ja sen on toimitettava pääsyä hakeneelle arvopaperikeskukselle
perusteltu vastaus. 
Asiasta vastaavan toimivaltaisen viranomaisen on
kuultava pääsyä hakeneen arvopaperikeskuksen toimivaltaista viranomaista
valitusta arvioidessaan. Jos pääsyä hakeneen arvopaperikeskuksen viranomainen
ei ole samaa mieltä esitetyn arvioinnin kanssa, kumpi tahansa näistä kahdesta
viranomaisesta voi saattaa asian EAMV:n käsiteltäväksi, ja tämä voi toimia
sille asetuksen (EU) N:o 1095/2010 19 artiklan nojalla uskotun
toimivallan mukaisesti.
Jos arvopaperikeskuksen päätös evätä pääsy sitä
hakeneelta arvopaperikeskukselta katsotaan perusteettomaksi, asiasta vastaavan
toimivaltaisen viranomaisen on annettava määräys, jossa arvopaperikeskusta
vaaditaan myöntämään pääsy sitä hakeneelle arvopaperikeskukselle.
3.                      
Jos arvopaperikeskukset sopivat linkin
perustamisesta, niiden on 17 artiklan mukaisesti haettava päätökselleen lupaa
toimivaltaiselta viranomaiseltaan, jonka on arvioitava, onko
linkkijärjestelystä mahdollisesti aiheutuvat riskit, kuten luotto-,
likviditeetti- ja toimintariskit ja muut merkitykselliset riskit, lievennetty
mahdollisimman pieniksi.
Arvopaperikeskusten toimivaltaisten viranomaisten
on kieltäydyttävä luvan myöntämisestä linkille, jos linkki voi vaikuttaa lupaa
hakeneiden arvopaperikeskusten ylläpitämien arvopapereiden
selvitysjärjestelmien toimintaan.
4.                      
Arvopaperikeskusten toimivaltaisten viranomaisten
on kuultava toinen toisiaan luvan myöntämisestä linkille, ja ne voivat tarpeen
mukaan, jos niiden päätökset eroavat toisistaan, saattaa asian EAMV:n
käsiteltäväksi, ja tämä voi toimia sille asetuksen (EU) N:o
1095/2010 19 artiklan nojalla uskotun toimivallan mukaisesti. 
5.                      
Siirretään komissiolle valta antaa delegoituja
säädöksiä 64 artiklan mukaisesti toimenpiteistä, joilla tarkennetaan 1, 2 ja 3
kohdassa tarkoitettujen menettelyjen yksityiskohdat.
6.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia vakiolomakkeiden ja -mallien
luomiseksi 1, 2 ja 3 kohdassa tarkoitettuja menettelyjä varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset täytäntöönpanostandardit
asetuksen (EU) N:o 1095/2010 15 artiklassa säädettyä menettelyä noudattaen.
3 jakso
Pääsyoikeudet Arvopaperikeskuksen ja toisen markkinainfrastruktuurin välillä
51 artikla
Pääsyoikeudet arvopaperikeskusten ja toisen markkinainfrastruktuurin välillä 
1.                      
Arvopaperikeskuksen ja kauppapaikan on toimitettava
arvopaperikeskuksille tapahtumasyötteitä syrjimättömältä ja avoimelta
perustalta niiden pyynnöstä, ja ne voivat periä pyynnön esittäneeltä
arvopaperikeskukselta maksun tällaisista tapahtumasyötteistä
kustannuslisäperiaatteella, jolleivät osapuolet toisin sovi.
Arvopaperikeskuksen on tarjottava
arvopaperikeskuksille ja kauppapaikoille pääsy arvopapereiden
selvitysjärjestelmäänsä syrjimättömältä ja avoimelta perustalta, ja se voi
periä maksun tällaisesta pääsystä kustannuslisäperiaatteella, jolleivät
osapuolet toisin sovi.
2.                      
Jos osapuoli esittää pyynnön pääsystä toiseen
osapuoleen 1 kohdan mukaisesti, tällainen pyyntö on käsiteltävä ripeästi ja
pääsyä hakeneelle osapuolelle on annettava vastaus yhden kuukauden kuluessa.
3.                      
Pyynnön vastaanottanut osapuoli voi evätä pääsyn
ainoastaan, jos tällainen pääsy vaikuttaisi finanssimarkkinoiden toimintaan ja
aiheuttaisi järjestelmäriskin. Se ei saa evätä pyyntöä markkinaosuuden
menettämisen perusteella.
Pääsyn epäävän osapuolen on esitettävä pääsyä
hakeneelle osapuolelle epäämisen täydelliset perusteet, jotka pohjautuvat
kattavaan riskianalyysiin. Jos pääsy evätään, pääsyä hakeneella osapuolella on oikeus
tehdä asiasta valitus pääsyn evänneen osapuolen toimivaltaiselle
viranomaiselle. 
Asiasta vastaavan toimivaltaisen viranomaisen on
tutkittava valitus asianmukaisesti arvioimalla syyt, joiden vuoksi pääsy on
evätty, ja sen on toimitettava pääsyä hakeneelle osapuolelle perusteltu
vastaus. 
Asiasta vastaavan toimivaltaisen viranomaisen on
kuultava pääsyä hakeneen osapuolen toimivaltaista viranomaista valitusta
arvioidessaan. Jos pääsyä hakeneen osapuolen viranomainen ei ole samaa mieltä
esitetyn arvioinnin kanssa, kumpi tahansa näistä kahdesta viranomaisesta voi
saattaa asian EAMV:n käsiteltäväksi, ja tämä voi toimia sille asetuksen
(EU) N:o 1095/2010 19 artiklan nojalla uskotun toimivallan
mukaisesti.
Jos osapuolen päätös evätä pääsy katsotaan
perusteettomaksi, asiasta vastaavan toimivaltaisen viranomaisen on annettava
määräys, jossa kyseistä osapuolta vaaditaan myöntämään pääsy palveluihinsa.
4.                      
Siirretään komissiolle valta antaa delegoituja
säädöksiä 64 artiklan mukaisesti toimenpiteistä, joilla tarkennetaan 1, 2 ja 3
kohdassa tarkoitetun menettelyn yksityiskohdat.
5.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia vakiolomakkeiden ja -mallien
luomiseksi 1, 2 ja 3 kohdassa tarkoitettua menettelyä varten.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä edellisessä
alakohdassa tarkoitetut tekniset täytäntöönpanostandardit asetuksen (EU) N:o
1095/2010 15 artiklassa säädettyä menettelyä noudattaen.
IV osasto 
Luottolaitokset, jotka on nimetty tarjoamaan
pankkipalvelujen tyyppisiä oheispalveluja arvopaperikeskusten osallistujille
52 artikla
Lupa tarjota pankkipalvelujen tyyppisiä oheispalveluja 
1.                      
Arvopaperikeskus ei saa itse tarjota liitteessä
olevassa C jaksossa esitettyjä pankkipalvelujen tyyppisiä oheispalveluja. 
2.                      
Poiketen siitä, mitä 1 kohdassa säädetään, jos
tämän asetuksen 53 artiklan 1 kohdassa tarkoitettu kansallinen toimivaltainen
viranomainen on vakuuttunut siitä, että arvopaperikeskus on ottanut käyttöön
kaikki tarvittavat suojatoimet, joiden ansiosta se pystyy tarjoamaan
oheispalveluja, toimivaltainen viranomainen voi jättää komissiolle hakemuksen
siitä, että kyseinen arvopaperikeskus voi tarjota myös liitteessä olevassa C
jaksossa esitettyjä oheispalveluja. Hakemuksen on sisällettävä seuraavat
seikat:
a) hakemuksen perusteena olevat todisteet, joissa
selvitetään yksityiskohtaisesti, mitä järjestelyjä arvopaperikeskus on ottanut
käyttöön kaikkien asiaan liittyvien riskien käsittelemiseksi;
b) perusteltu arvio siitä, että kyseinen ratkaisu
on tehokkain keino varmistaa järjestelmän kestokyky;
c) analyysi asianomaisiin finanssimarkkinoihin ja
rahoitusjärjestelmän vakauteen kohdistuvista odotetusta vaikutuksesta. 
Komissio tekee yksityiskohtaisen arvion
vaikutuksista, kuulee asianomaisia yrityksiä ja ottaa huomioon EPV:n, EAMV:n ja
EKP:n lausunnot sekä antaa sen jälkeen täytäntöönpanopäätöksen noudattaen 66
artiklassa tarkoitettua menettelyä. Komissio esittää täytäntöönpanopäätöksensä
perustelut. 
Arvopaperikeskus, jolle on myönnetty poikkeus, saa
toimia direktiivin 2006/48/EY II osastossa tarkoitettuna luottolaitoksena.
Tämä lupa rajoitetaan yksinomaan niiden pankkipalvelujen tyyppisten
oheispalvelujen tarjontaan, joita arvopaperikeskus on hyväksytty tarjoamaan 4
kohdan mukaisesti, ja se merkitsee, että 57 ja 58 artiklassa säädettyjen
toiminnan vakautta ja valvontaa koskevien vaatimusten on täytyttävä.
3.                      
Jos arvopaperikeskus aikoo käsitellä
maksusuoritukset koko arvopapereiden selvitysjärjestelmässään tai sen osassa
tämän asetuksen 37 artiklan 2 kohdan mukaisesti, sen on haettava lupaa nimetä
tähän tarkoitukseen direktiivin 2006/48/EY II osaston nojalla toimiluvan saanut
luottolaitos, paitsi jos tämän asetuksen 53 artiklan 1 kohdassa
tarkoitettu toimivaltainen viranomainen osoittaa käytettävissä olevan näytön
perusteella, ettei yhteen luottolaitokseen kohdistuvaa, tämän asetuksen
57 artiklan 3 ja 4 kohdassa tarkoitettujen riskien keskittymistä ole
vähennetty riittävästi. Jäljempänä 53 artiklan 1 kohdassa tarkoitettu
toimivaltainen viranomainen voi tuolloin vaatia arvopaperikeskusta nimeämään
useamman kuin yhden luottolaitoksen. Nimettyjä luottolaitoksia pidetään
selvitysosapuolina. 
4.                      
Edellä 3 kohdassa tarkoitetun luvan on katettava ne
liitteessä olevassa C jaksossa esitetyt oheispalvelut, joita nimetty
luottolaitos tai tämän artiklan 2 kohdan mukaisen poikkeuksen saanut
arvopaperikeskus voi tarjota arvopaperikeskuksen osallistujille. 
5.                      
Jos arvopaperikeskus ja nimetty luottolaitos
kuuluvat viime kädessä saman emoyrityksen määräysvallassa olevaan
yritysryhmään, direktiivin 2006/48/EY II osastossa säädetyn, tällaiselle
nimetylle luottolaitokselle myönnetyn luvan on rajoituttava yksinomaan
sellaisten pankkipalvelujen tyyppisten oheispalvelujen tarjontaan, joita
luottolaitoksella on lupa tarjota tämän artiklan 3 kohdan mukaisesti. Samaa
vaatimusta sovelletaan arvopaperikeskukseen, jolle on myönnetty tämän artiklan
2 kohdan mukainen poikkeus. 
6.                      
Arvopaperikeskuksen ja nimettyjen luottolaitosten
on aina noudatettava tässä asetuksessa säädettyjä luvan myöntämisedellytyksiä.
Arvopaperikeskuksen on ilman aiheetonta viivytystä
ilmoitettava toimivaltaisille viranomaisille kaikista olennaisista muutoksista,
jotka vaikuttavat luvan myöntämisedellytyksiin.
53 artikla
Luvan myöntämisessä ja epäämisessä noudatettava menettely 
1.                      
Arvopaperikeskuksen on esitettävä luottolaitoksen
nimeämistä koskeva lupahakemuksensa, jota 52 artiklassa edellytetään, sijoittautumisjäsenvaltionsa
toimivaltaiselle viranomaiselle. 
2.                      
Lupahakemuksen on sisällettävä kaikki tarvittavat
tiedot, joiden perusteella toimivaltainen viranomainen voi varmistua siitä,
että arvopaperikeskus ja nimetty luottolaitos ovat luvan myöntämisajankohtana
toteuttaneet kaikki tarvittavat järjestelyt tämän asetuksen mukaisten
velvollisuuksiensa täyttämiseksi. Lupahakemuksessa on esitettävä
toimintaohjelma, josta ilmenevät suunnitellut pankkipalvelujen tyyppiset
oheispalvelut, arvopaperikeskuksen ja nimettyjen luottolaitosten välisten
suhteiden organisatorinen rakenne sekä se, kuinka kyseinen luottolaitos aikoo
täyttää 57 artiklan 1, 3 ja 4 kohdassa säädetyt toiminnan vakautta koskevat
vaatimukset. 
3.                      
Toimivaltaisen viranomaisen on sovellettava 15
artiklan 3 ja 6 kohdassa säädettyä menettelyä.
4.                      
Ennen kuin toimivaltainen viranomainen myöntää
arvopaperikeskukselle luvan sen on kuultava seuraavia viranomaisia:
a)      11 artiklan 1 kohdan a alakohdassa
tarkoitettua muuta asiaan liittyvää viranomaista siitä, ettei palveluntarjonta,
johon nimettyjen luottolaitosten on tarkoitus ryhtyä, vaikuta hakemuksen
esittäneen arvopaperikeskuksen ylläpitämän arvopapereiden selvitysjärjestelmän
toimintaan;
b)      58 artiklan 1 kohdassa tarkoitettua
toimivaltaista viranomaista luottolaitosten kyvystä täyttää 57 artiklassa
säädetyt toiminnan vakautta koskevat vaatimukset.
5.                      
EAMV neuvottelee EKPJ:n jäsenten kanssa ja laatii
teknisten sääntelystandardien luonnoksia tarkentaakseen, mitä tietoja lupaa
hakevan arvopaperikeskuksen on esitettävä toimivaltaiselle viranomaiselle.
EAMV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1095/2010 10–14 artiklassa säädettyä menettelyä noudattaen.
6.                      
EAMV neuvottelee EKPJ:n jäsenten kanssa ja laatii
teknisten täytäntöönpanostandardien luonnoksia määrittääkseen vakiolomakkeet,
-mallit ja ‑menettelyt, jotta 4 kohdassa tarkoitettuja viranomaisia
voidaan kuulla ennen luvan myöntämistä.
EAMV toimittaa kyseiset teknisten
täytäntöönpanostandardien luonnokset komissiolle viimeistään kuuden kuukauden
kuluttua tämän asetuksen voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset täytäntöönpanostandardit
asetuksen (EU) N:o 1095/2010 15 artiklassa säädettyä menettelyä noudattaen.
54 artikla
Pankkipalvelujen tyyppisten oheispalvelujen laajentaminen 
1.                      
Jos arvopaperikeskus aikoo laajentaa
pankkipalvelujen tyyppisiä oheispalveluja, joita varten se on nimennyt
luottolaitokset, sen on esitettävä laajentamista koskeva hakemus
sijoittautumisjäsenvaltionsa toimivaltaiselle viranomaiselle. 
2.                      
Palvelujen laajentamishakemukseen sovelletaan 53
artiklassa säädettyä menettelyä. 
55 artikla
Luvan peruuttaminen
1.                      
Arvopaperikeskuksen sijoittautumisjäsenvaltion
toimivaltaisen viranomaisen on peruutettava lupa, jos jokin seuraavista
olosuhteista toteutuu: 
a)      arvopaperikeskus ei ole ryhtynyt käyttämään
lupaa 12 kuukauden kuluessa, nimenomaisesti luopuu luvasta tai nimetty
luottolaitos ei ole tarjonnut palveluja tai harjoittanut toimintaa kuuden
edeltävän kuukauden aikana;
b)      arvopaperikeskus on saanut luvan
antamalla vääriä tietoja tai muilla laittomilla keinoilla;
c)      arvopaperikeskus ja nimetyt
luottolaitokset eivät enää täytä edellytyksiä, joilla lupa myönnettiin, eivätkä
ne ole toteuttaneet toimivaltaisen viranomaisen vaatimia korjaavia toimia
määräajassa;
d)      arvopaperikeskus ja nimetyt luottolaitokset
ovat vakavasti ja järjestelmällisesti rikkonut tässä asetuksessa vahvistettuja
vaatimuksia.
2.                      
Ennen luvan peruuttamista toimivaltaisen
viranomaisen on kuultava 11 artiklan 1 kohdan a alakohdassa tarkoitettuja
muita asiaan liittyviä viranomaisia ja 58 artiklan 1 kohdassa
tarkoitettuja viranomaisia siitä, onko luvan peruuttaminen tarpeen, paitsi jos
tällainen päätös on tehtävä kiireellisesti. 
3.                      
EAMV, mikä tahansa 11 artiklan 1 kohdan a
alakohdassa tarkoitettu muu asiaan liittyvä viranomainen ja mikä tahansa 58
artiklan 1 kohdassa tarkoitettu viranomainen voi milloin tahansa pyytää
arvopaperikeskuksen sijoittautumisjäsenvaltion toimivaltaista viranomaista
tutkimaan, täyttävätkö arvopaperikeskus ja nimetyt luottolaitokset yhä luvan
myöntämisedellytykset. 
4.                      
Toimivaltainen viranomainen voi rajoittaa luvan
peruuttamisen koskemaan tiettyä palvelua, toimintaa tai rahoitusvälinettä.
56 artikla
Arvopaperikeskusrekisteri
1.                      
Toimivaltaisten viranomaisten 52, 54 ja 55 artiklan
mukaisesti tekemistä päätöksistä on ilmoitettava EAMV:lle.
2.                      
EAMV antaa luettelossa, jota sen on pidettävä
erityisellä verkkosivustollaan 19 artiklan 3 kohdan mukaisesti, seuraavat
tiedot:
a)      kunkin 52, 54 ja 55 artiklassa
tarkoitetun päätöksen kohteena olevan arvopaperikeskuksen nimi; 
b)      kunkin nimetyn luottolaitoksen nimi; 
c)      luettelo pankkipalvelujen tyyppisistä
oheispalveluista, joita nimetty luottolaitos on saanut luvan tarjota
arvopaperikeskuksen osallistujille.
3.                      
Toimivaltaisten viranomaisten on 90 päivän kuluessa
tämän asetuksen voimaantulosta ilmoitettava EAMV:lle ne laitokset, jotka
tarjoavat pankkipalvelujen tyyppisiä oheispalveluja kansallisen lainsäädännön
vaatimusten mukaisesti. 
57 artikla
Luottolaitoksiin, jotka on nimetty tarjoamaan pankkipalvelujen tyyppisiä
oheispalveluja, sovellettavat toiminnan vakautta koskevat vaatimukset 
1.                      
Luottolaitoksen, joka on nimetty tarjoamaan
pankkipalvelujen tyyppisiä oheispalveluja, on tarjottava liitteessä olevassa C
jaksossa esitettyjä, luvan piiriin kuuluvia palveluja.
2.                      
Luottolaitoksen, joka on nimetty tarjoamaan
pankkipalvelujen tyyppisiä oheispalveluja, on noudatettava kaikkea
luottolaitoksiin sovellettavaa voimassa olevaa tai myöhemmin annettavaa
lainsäädäntöä. 
3.                      
Luottolaitoksen, joka on nimetty tarjoamaan
pankkipalvelujen tyyppisiä oheispalveluja, on noudatettava näihin palveluihin
liittyvien luottoriskien ja kunkin arvopapereiden selvitysjärjestelmän osalta
seuraavia erityisiä toiminnan vakautta koskevia vaatimuksia:
a)      sen on luotava toimiva kehys vastaavien
luottoriskien hallintaa varten;
b)      sen on tiuhaan ja säännöllisesti
seurattava tällaisen luottoriskin lähteitä, tunnistettava ja mitattava
vastaavat luottoriskit ja seurattava niitä sekä käytettävä tarkoituksenmukaisia
riskienhallintavälineitä näiden riskien pitämiseksi kurissa;
c)      sen on kokonaisuudessaan katettava
vastaavat yksittäisistä lainanottajista aiheutuvat luottoriskit vakuuksilla tai
muilla vastaavilla rahoitusvaroilla;
d)      jos luottolaitoksen vastaavan
luottoriskin hallitsemiseksi tarvitaan vakuus, luottolaitos saa hyväksyä
ainoastaan vakuuden, jolla on alhainen luotto-, likviditeetti- ja
markkinariski;
e)      sen on vahvistettava sopivan varovaiset
aliarvostukset ja keskittymärajat vakuusarvoille, joilla c alakohdassa
tarkoitetut luottoriskit katetaan, ja noudatettava niitä; 
f)       sen on otettava käyttöön oikeudellisesti
sitovat järjestelyt, joilla mahdollistetaan vakuuksien ripeä myyminen tai
vakuudeksi panttaaminen, erityisesti rajat ylittävien vakuuksien tapauksessa;
g)      sen on asetettava enimmäisrajat
vastaaville luottoriskeilleen;
h)      sen on analysoitava mahdolliset
jäännösluottoriskit ja suunniteltava, miten niihin puututaan, sekä hyväksyttävä
säännöt ja menettelyt tällaisten suunnitelmien toteuttamiseksi;
i)       sen on tarjottava luottoa ainoastaan
niille osallistujille, joilla on siinä hoitotili;
j)       sen on otettava käyttöön automaattinen
takaisinmaksumenettely päivänsisäisille luotoille ja ehkäistävä yön yli
-luottoja varoittavan seuraamustason avulla. 
4.                      
Luottolaitoksen, joka on nimetty tarjoamaan
pankkipalvelujen tyyppisiä oheispalveluja, on noudatettava näihin palveluihin
liittyvien likviditeettiriskien ja kunkin arvopapereiden selvitysjärjestelmän
osalta seuraavia erityisiä toiminnan vakautta koskevia vaatimuksia:
a)      sillä on oltava toimiva kehys
likviditeettiriskiensä mittausta, seurantaa ja hallintaa varten kunkin valuutan
osalta siinä arvopapereiden selvitysjärjestelmässä, jonka selvitysosapuolena se
toimii; 
b)      sen on jatkuvasti seurattava hallussaan
olevien likvidien omaisuuserien tasoa ja määritettävä käytettävissä olevien
likvidien omaisuuseriensä arvo ottaen huomioon näiden omaisuuserien
tarkoituksenmukaiset arvonalennukset; 
c)      sen on jatkuvasti mitattava
likviditeettitarpeitaan ja -riskejään; näin tehdessään sen on otettava huomioon
likviditeettiriski, joka liittyy niiden kahden osallistujan, joista sille
aiheutuu suurimmat vastuut, maksulaiminlyönteihin;
d)      sen on vähennettävä vastaavia
likviditeettiriskejä sellaisten resurssien avulla, jotka ovat heti
käytettävissä, kuten ennakkorahoitusta koskevat järjestelyt, ja jos tämä ei ole
mahdollista, pyrittävä toteuttamaan tarvittavat luottolimiitit tai
samankaltaiset järjestelyt, joilla katetaan vastaavat likviditeettitarpeet,
ainoastaan sellaisten laitosten kanssa, joilla on sopiva riski- ja
markkinaprofiili, ja sen on yksilöitävä ja mitattava näistä laitoksista
aiheutuvat likviditeettiriskinsä ja seurattava niitä; 
e)      sen on vahvistettava tarkoituksenmukaiset
keskittymärajat kullekin vastaavalle likviditeetintarjoajalle, myös
emoyritykselleen ja tytäryrityksilleen, ja valvottava rajojen noudattamista;
f)       sen on määritettävä vastaavien
resurssien riittävyys ja testattava sitä säännöllisin ja tiukoin
stressitestein;
g)      sen on analysoitava ja suunniteltava,
miten mahdollisiin kattamattomiin likviditeettivajeisiin puututaan, sekä
hyväksyttävä säännöt ja menettelyt tällaisten suunnitelmien toteuttamiseksi;
h)      sen päivänsisäisten luottopalvelujen on
perustuttava oikeasuhteisiin ja vähintään saman maturiteetin resursseihin,
jotka koostuvat pääomasta, käteistalletuksista ja lainanottojärjestelyistä;
i)       sen on talletettava vastaavat
käteisvarat tähän tarkoitukseen perustetuille tileille keskuspankkeihin, kun se
on käytännöllistä ja mahdollista;
j)       sen on varmistettava, että se voi
käyttää uudelleen – asiakkaan tietoisella suostumuksella – vakuuden, jonka se
on saanut maksut laiminlyövältä asiakkaalta.
5.                      
EPV neuvottelee EAMV:n ja EKPJ:n jäsenten kanssa ja
laatii teknisten sääntelystandardien luonnoksia, joissa tarkennetaan seuraavat
seikat: 
a)      3 kohdan b alakohdassa tarkoitetun
luottoriskin mittauksen ja seurannan taajuus ja niiden
riskienhallintavälineiden tyypit, joita käytetään pitämään näistä vastuista
aiheutuvat riskit kurissa;
b)      mitä pidetään samanarvoisina
rahoitusvaroina 3 kohdan c alakohdan soveltamiseksi; 
c)      minkätyyppisillä vakuuksilla voidaan katsoa
olevan alhainen luotto-, likviditeetti- tai markkinariski 3 kohdan d alakohdan
soveltamiseksi;
d)      mitä pidetään tarkoituksenmukaisina
arvonalennuksina 3 kohdan e alakohdan ja 4 kohdan b alakohdan soveltamiseksi;
e)      3 kohdan e alakohdassa tarkoitetut
vakuusarvoja koskevat keskittymärajat, 3 kohdan g alakohdassa tarkoitetut
luottoriskejä koskevat keskittymärajat ja 4 kohdan e alakohdassa tarkoitetut
likviditeetintarjoajia koskevat keskittymärajat;
f)       mitä pidetään varoittavina
seuraamustasoina 3 kohdan j alakohdan soveltamiseksi;
g)      4 kohdan b alakohdassa tarkoitetun
seurantakehyksen yksityiskohdat sekä menetelmät, joilla lasketaan käytettävissä
olevien likvidien omaisuuserien arvo 4 kohdan b alakohdan soveltamiseksi ja
joilla mitataan 4 kohdan c alakohdassa tarkoitetut likviditeettitarpeet ja
-riskit; 
h)      mitä pidetään heti käytettävissä olevina
varoina ja sopivana riski- ja markkinaprofiilina 4 kohdan d alakohdan
soveltamiseksi;
i)       stressitestien tiheys, tyyppi ja mitä
ajanjaksoa tarkastellaan 4 kohdan f alakohdan soveltamiseksi;
j)       perusteet, joilla arvioidaan, milloin on
käytännöllistä ja mahdollista tallettaa käteisvarat keskuspankeissa oleville
tileille 4 kohdan i alakohdan soveltamiseksi.
EPV toimittaa teknisten sääntelystandardien
luonnokset komissiolle viimeistään kuuden kuukauden kuluttua tämän asetuksen
voimaantulopäivästä.
Siirretään komissiolle valta hyväksyä
ensimmäisessä alakohdassa tarkoitetut tekniset sääntelystandardit asetuksen
(EU) N:o 1093/2010 10–14 artiklassa säädettyä menettelyä noudattaen.
58 artikla
Sellaisten luottolaitosten valvonta, jotka on nimetty tarjoamaan
pankkipalvelujen tyyppisiä oheispalveluja 
1.                      
Direktiivissä 2006/48/EY tarkoitettu toimivaltainen
viranomainen on vastuussa lupien myöntämisestä luottolaitoksille, jotka on nimetty
tarjoamaan pankkipalvelujen tyyppisiä oheispalveluja, ja kyseisten
luottolaitosten valvonnasta mainitussa direktiivissä säädetyin edellytyksin
sekä sen valvonnasta, että kyseiset luottolaitokset noudattavat tämän asetuksen
57 artiklan 3 ja 4 kohtaa.
2.                      
Edellä 9 artiklassa tarkoitetun toimivaltaisen
viranomaisen on 1 kohdassa tarkoitettua toimivaltaista viranomaista kuullen
tarkasteltava uudelleen ja arvioitava vähintään kerran vuodessa, noudattavatko
nimetyt luottolaitokset 57 artiklan 1 kohtaa ja mahdollistavatko kaikki
nimettyjen luottolaitosten ja arvopaperikeskuksen väliset järjestelyt sen, että
kyseiset luottolaitokset ja arvopaperikeskukset täyttävät tässä asetuksessa
säädetyt velvollisuutensa.
3.                      
Arvopaperikeskuksen on ylläpitämänsä arvopapereiden
selvitysjärjestelmän osallistujien suojelemiseksi varmistettava, että se saa
nimeämiltään luottolaitoksilta kaikki tämän asetuksen soveltamiseksi
tarvittavat tiedot, ja sen on ilmoitettava tämän seikan mahdollisista
rikkomisista 1 kohdassa ja 9 artiklassa tarkoitetuille toimivaltaisille
viranomaisille.
4.                      
EPV neuvottelee EAMV:n ja EKPJ:n jäsenten kanssa ja
voi antaa toimivaltaisille viranomaisille asetuksen (EU) N:o 1093/2010 16
artiklan mukaista ohjeistusta, jotta varmistettaisiin valvonnan
johdonmukaisuus, tehokkuus ja vaikuttavuus unionissa, kun kyseessä on
sellaisten luottolaitosten valvonta, jotka on nimetty tarjoamaan
pankkipalvelujen tyyppisiä oheispalveluja.
V osasto
Seuraamukset 
59 artikla 
Hallinnolliset seuraamukset ja toimenpiteet
1.                      
Jäsenvaltioiden on säädettävä hallinnollisista
seuraamuksista ja toimenpiteistä, joita sovelletaan 60 artiklassa
määritellyissä olosuhteissa tämän asetuksen säännösten rikkomisesta vastuussa
oleviin henkilöihin, ja toteutettava kaikki tarvittavat toimenpiteet sen
varmistamiseksi, että ne pannaan täytäntöön. Seuraamusten ja toimenpiteiden on
oltava tehokkaita, oikeasuhteisia ja varoittavia.
Jäsenvaltioiden on viimeistään 24 kuukautta tämän
asetuksen voimaantulosta ilmoitettava komissiolle ja EAMV:lle ensimmäisessä
alakohdassa tarkoitetut säännöt. Niiden on viipymättä ilmoitettava komissiolle
ja EAMV:lle näiden sääntöjen myöhemmistä muutoksista.
2.                      
Toimivaltaiset viranomaiset saavat soveltaa
hallinnollisia seuraamuksia ja toimenpiteitä arvopaperikeskuksiin, nimettyihin
luottolaitoksiin, niiden ylimpien hallintoelinten jäseniin ja muihin
henkilöihin, jotka käyttävät liiketoiminnassa tosiasiallista määräysvaltaa,
sekä muihin oikeushenkilöihin tai luonnollisiin henkilöihin, joiden katsotaan
olevan vastuussa sivuliikkeestä. 
3.                      
Käyttäessään valtuuksiaan määrätä seuraamuksia 60
artiklassa määritellyissä olosuhteissa toimivaltaisten viranomaisten on tehtävä
tiivistä yhteistyötä sen varmistamiseksi, että hallinnolliset seuraamukset ja
toimenpiteet johtavat tuloksiin, joita tällä asetuksella toivotaan
saavutettavan, ja koordinoitava toimintansa, jotta vältetään mahdolliset
kaksinkertaiset ja päällekkäiset toimet sovellettaessa hallinnollisia
seuraamuksia ja toimenpiteitä rajat ylittävissä tapauksissa 12 artiklan
mukaisesti.
60 artikla 
Valtuudet määrätä seuraamuksia
1.                      
Tätä artiklaa sovelletaan seuraaviin tämän
asetuksen säännöksiin:
a)      liitteessä olevassa A, B ja C jaksossa
esitettyjen palvelujen tarjoaminen 14, 23 ja 52 artiklan vastaisesti; 
b)      14 ja 52 artiklassa säädettyjen
toimilupien ja lupien saaminen antamalla vääriä tietoja tai muilla laittomilla
keinoilla 18 artiklan 1 kohdan b alakohdassa tai 55 artiklan 1 kohdan b
alakohdassa esitetyllä tavalla;
c)      arvopaperikeskuksella ei ole tarvittavaa
pääomaa 44 artiklan 1 kohdan vastaisesti;
d)      arvopaperikeskus ei noudata toiminnan
järjestämistä koskevia vaatimuksia rikkoen näin 24–28 artiklaa; 
e)      arvopaperikeskus ei noudata
liiketoiminnan menettelytapasääntöjä rikkoen näin 29–32 artiklaa;
f)       arvopaperikeskus ei noudata
arvopaperikeskuksen palveluja koskevia vaatimuksia rikkoen näin 34–38 artiklaa;
g)      arvopaperikeskus ei noudata toiminnan
vakautta koskevia vaatimuksia rikkoen näin 40–44 artiklaa;
h)      arvopaperikeskus ei noudata
arvopaperikeskusten välisiä linkkejä koskevia vaatimuksia rikkoen näin 45 artiklaa;
i)       arvopaperikeskus käyttää määräävää
asemaa väärin eikä myönnä erityyppisiä pääsyoikeuksia rikkoen näin 47–51
artiklaa;
j)       nimetyt luottolaitokset eivät noudata
luottoriskeihin liittyviä, toiminnan vakautta koskevia erityisiä vaatimuksia
rikkoen näin 57 artiklan 3 kohtaa;
k)      nimetyt luottolaitokset eivät noudata
likviditeettiriskeihin liittyviä, toiminnan vakautta koskevia erityisiä
vaatimuksia rikkoen näin 57 artiklan 4 kohtaa.
2.                      
Rajoittamatta toimivaltaisten viranomaisten
valvontavaltuuksia toimivaltaisilla viranomaisilla on 1 kohdassa tarkoitetuissa
rikkomisissa oltava kansallisen lainsäädännön mukaisesti valtuudet määrätä
vähintään seuraavat hallinnolliset seuraamukset ja toimenpiteet: 
a)      julkinen lausuma, josta käy ilmi
rikkomisesta vastuussa oleva henkilö ja rikkomisen luonne;
b)      määräys, jossa rikkomisesta vastuussa
olevaa henkilöä vaaditaan lopettamaan rikkominen ja olemaan toistamatta sitä;
c)      14 ja 52 artiklan nojalla myönnettyjen
toimilupien ja lupien peruuttaminen 18 ja 55 artiklan mukaisesti; 
d)      laitosten ylimpien hallintoelinten
jäsenten, joka ovat vastuussa rikkomisesta, erottaminen;
e)      hallinnolliset taloudelliset
seuraamukset, jotka ovat enintään kaksi kertaa suuremmat kuin rikkomisen avulla
saadut voitot, jos ne voidaan määrittää;
f)       kun on kyse luonnollisista henkilöstä,
hallinnolliset taloudelliset seuraamukset, jotka ovat enintään 5 miljoonaa tai
10 prosenttia kyseisen luonnollisen henkilön vuotuisista kokonaistuloista
edellisenä kalenterivuonna;
g)      kun on kyse oikeushenkilöstä, hallinnolliset
taloudelliset seuraamukset, jotka ovat enintään 10 prosenttia kyseisen
oikeushenkilön vuotuisesta kokonaisliikevaihdosta edellisenä tilikautena; jos
yritys on emoyrityksen tytäryritys, vuotuisena kokonaisliikevaihtona on
konsernin perimmäisen emoyrityksen konsolidoidun tilinpäätöksen mukainen
vuotuinen kokonaisliikevaihto edellisenä tilikautena.
3.                      
Toimivaltaisilla viranomaisilla voi olla 2 kohdassa
tarkoitettujen valtuuksien lisäksi muita valtuuksia määrätä seuraamuksia, ja ne
voivat säätää korkeammista hallinnollista taloudellisista seuraamuksista kuin 2
kohdassa säädetään.
4.                      
Kaikki tämän asetuksen rikkomisesta määrättävät
hallinnolliset seuraamukset ja toimenpiteet on julkistettava ilman aiheetonta
viivytystä ja julkaisussa on ilmoitettava vähintään rikkomisen muoto ja luonne
sekä siitä vastuussa olevien henkilöiden nimet, jollei tällainen julkistaminen
vaarantaisi vakavasti rahoitusmarkkinoiden vakautta. Jos julkistaminen
aiheuttaisi suhteetonta vahinkoa osapuolille, toimivaltaisten viranomaisten on
julkistettava toimenpiteet ja seuraamukset ilman nimiä. 
Seuraamusten julkistamisessa on kunnioitettava
Euroopan unionin perusoikeuskirjassa vahvistettuja perusoikeuksia, erityisesti
oikeutta yksityis- ja perhe-elämän kunnioittamiseen ja oikeutta henkilötietojen
suojaan.
61 artikla 
Seuraamusten tehokas soveltaminen 
1.                      
Päättäessään hallinnollisten seuraamusten ja
toimenpiteiden tyypistä ja tasosta toimivaltaisen viranomaisten on otettava
huomioon seuraavat arviointiperusteet: 
a)      rikkomisen vakavuus ja kesto;
b)      vastuussa olevan henkilön vastuun aste; 
c)      vastuussa olevan henkilön varallisuus,
jonka osoittavat vastuussa olevan oikeushenkilön kokonaisliikevaihto tai
vastuussa olevan luonnollisen henkilön vuosiansiot;
d)      vastuussa olevan henkilön rikkomisen
vuoksi saamien voittojen tai välttämien tappioiden taikka rikkomisesta
kolmansille osapuolille aiheutuneiden tappioiden suuruus, jos ne ovat
määritettävissä;
e)      se, missä määrin vastuussa oleva henkilö
on tehnyt yhteistyötä toimivaltaisen viranomaisen kanssa, sanotun kuitenkaan
rajoittamatta tarvetta varmistaa, että kyseinen henkilö joutuu luopumaan
saamistaan voitoista tai välttämistään tappioista;
f)       vastuussa olevan henkilön aikaisemmat
rikkomiset.
2.                      
Toimivaltaiset viranomaiset voivat ottaa huomioon
myös muita tekijöitä, jos tällaisia tekijöitä on määritetty kansallisessa
lainsäädännössä.
62 artikla 
Asetuksen rikkomisesta ilmoittaminen 
1.                      
Jäsenvaltioiden on otettava käyttöön tehokkaat
järjestelmät, joilla kannustetaan ilmoittamaan tämän asetuksen rikkomisesta
toimivaltaisille viranomaisille.
2.                      
Edellä 1 kohdassa tarkoitettuihin mekanismeihin on
sisällyttävä ainakin seuraavat:
a)      erityismenettelyt rikkomisista tehtyjen
ilmoitusten vastaanottamista ja tutkintaa varten; 
b)      asianmukainen suojelu henkilöille, jotka
ilmoittavat mahdollisista tai todellisista rikkomistapauksista;
c)      mahdollisesta tai todellisesta
rikkomisesta ilmoittavaa henkilöä ja rikkomisesta syytettyä henkilöä koskevien
henkilötietojen suojaaminen direktiivissä 95/46/EY säädettyjen periaatteiden mukaisesti;
d)      asianmukaiset menettelyt, joilla
varmistetaan rikkomisesta syytetyn henkilön oikeus puolustukseen ja oikeus
tulla kuulluksi ennen häntä koskevan lopullisen päätöksen tekoa sekä oikeus
käyttää tehokkaita oikeussuojakeinoja häntä koskevia päätöksiä tai
toimenpiteitä vastaan.
VI osasto
Delegoidut säädökset, siirtymäsäännökset, direktiivin 98/26/EY muuttaminen ja
loppusäännökset
63 artikla
Säädösvallan siirto
Siirretään komissiolle valta antaa 64 artiklan
mukaisesti delegoituja säädöksiä, jotka koskevat 2 artiklan 2 kohtaa, 22
artiklan 6 kohtaa, 23 artiklan 1 kohtaa, 23 artiklan 4 kohtaa, 30 artiklan 1
kohtaa, 30 artiklan 3 kohtaa, 37 artiklan 1 kohtaa, 50 artiklan 1 kohtaa, 50
artiklan 2 kohtaa, 50 artiklan 3 kohtaa, 51 artiklan 2 kohtaa ja 51 artiklan 3
kohtaa.
64 artikla
Siirretyn säädösvallan käyttäminen
1.                      
Siirretään komissiolle valta antaa delegoituja
säädöksiä tässä artiklassa säädetyin edellytyksin.
2.                      
Siirretään 63 artiklassa tarkoitettu valta antaa
delegoituja säädöksiä komissiolle määräämättömäksi ajaksi tämän asetuksen
voimaantulopäivästä. 
3.                      
Euroopan parlamentti tai neuvosto voi milloin
tahansa peruuttaa 63 artiklassa tarkoitetun säädösvallan siirron.
Peruuttamispäätöksellä lopetetaan tuossa päätöksessä mainittu säädösvallan
siirto. Päätös tulee voimaan sitä päivää seuraavana päivänä, jona se
julkaistaan Euroopan unionin virallisessa lehdessä, tai jonakin
myöhempänä, päätöksessä mainittuna päivänä. Päätös ei vaikuta jo voimassa
olevien delegoitujen säädösten pätevyyteen.
4.                      
Heti kun komissio on antanut delegoidun säädöksen,
komissio antaa sen tiedoksi yhtäaikaisesti Euroopan parlamentille ja
neuvostolle. 
5.                      
Edellä olevan 63 artiklan nojalla annettu delegoitu
säädös tulee voimaan ainoastaan, jos Euroopan parlamentti tai neuvosto ei ole
kahden kuukauden kuluessa siitä, kun asianomainen säädös on annettu tiedoksi
Euroopan parlamentille ja neuvostolle, ilmaissut vastustavansa sitä tai jos
sekä Euroopan parlamentti että neuvosto ovat ennen mainitun määräajan
päättymistä ilmoittaneet komissiolle, että ne eivät vastusta säädöstä. Euroopan
parlamentin tai neuvoston aloitteesta tätä määräaikaa pidennetään kahdella
kuukaudella.
65 artikla
Täytäntöönpanovalta
Siirretään komissiolle valta antaa 23 artiklan
6 kohdassa ja 52 artiklan 2 kohdan kolmannessa alakohdassa tarkoitettuja
täytäntöönpanosäädöksiä. Kyseiset täytäntöönpanosäädökset hyväksytään 66
artiklan 2 kohdassa tarkoitettua tarkastelumenettelyä noudattaen.
66 artikla
Komiteamenettely
1.                      
Komissiota avustaa komission päätöksellä
2001/528/EY[25]
perustettu Euroopan arvopaperikomitea. Kyseinen komitea on asetuksessa (EU)
N:o 182/2011 tarkoitettu komitea.
2.                      
Asetuksen (EU) N:o 182/2011 5 artiklaa sovelletaan,
kun komissio käyttää tällä asetuksella annettua täytäntöönpanovaltaa.
67 artikla
Siirtymäsäännökset
1.                      
Laitosten, jotka on ilmoitettu EAMV:lle
arvopaperikeskuksina 19 artiklan 4 kohdassa vahvistetuin edellytyksin, on
haettava kaikkia toimilupia ja lupia, jotka ovat tarpeen tämän asetuksen
soveltamiseksi, kahden vuoden kuluessa tämän asetuksen voimaantulopäivästä.
2.                      
Kolmanteen maahan sijoittautuneiden
arvopaperikeskusten on kahden vuoden kuluessa tämän asetuksen
voimaantulopäivästä haettava joko lupaa sen jäsenvaltion toimivaltaiselta
viranomaiselta, jossa arvopaperikeskus tarjoaa palvelujaan, jos se aikoo
tarjota palvelujaan 14 artiklan nojalla, tai tunnustusta EAMV:lta, jos se aikoo
tarjota palvelujaan 23 artiklan nojalla. 
3.                      
Jos kolmanteen maahan sijoittautunut
arvopaperikeskus jo tarjoaa tämän asetuksen voimaantulopäivänä palvelujaan
jossakin jäsenvaltiossa kyseisen jäsenvaltion kansallisen lainsäädännön
mukaisesti, kyseisen arvopaperikeskuksen on sallittava jatkaa näiden palvelujen
tarjoamista siihen saakka, kun 14 artiklassa tarkoitettu toimilupa tai 23
artiklassa tarkoitettu tunnustus joko myönnetään tai evätään.
4.                      
Kolmanteen maahan sijoittautuneen
arvopaperikeskuksen ja jäsenvaltiossa toimiluvan saaneen arvopaperikeskuksen
väliset linkit hyväksytään siihen saakka, kun 14 artiklassa tarkoitettu
toimilupa tai 23 artiklassa tarkoitettu tunnustus joko myönnetään tai evätään. 
68 artikla
Direktiivin 98/26/EY muuttaminen
1.                      
Korvataan direktiivin 98/26/EY 2 artiklan a
alakohdan ensimmäisen alakohdan kolmas luetelmakohta seuraavasti:
”-       jonka se jäsenvaltio, jonka lakia
sovelletaan, on nimennyt järjestelmäksi ja ilmoittanut Euroopan arvopaperimarkkinaviranomaiselle
sen jälkeen, kun jäsenvaltio on katsonut järjestelmän säännöt asianmukaisiksi,
sanotun kuitenkaan rajoittamatta kansallisessa lainsäädännössä säädettyjen
muiden yleisesti sovellettavien tiukempien ehtojen soveltamista.”.
2.                      
Jäsenvaltioiden on hyväksyttävä ja julkaistava
toimenpiteet, jotka ovat tarpeen 1 kohdan säännösten noudattamiseksi, ja
ilmoitettava niistä komissiolle viimeistään kuuden kuukauden kuluttua tämän
asetuksen voimaantulosta.
69 artikla
Kertomukset ja uudelleentarkastelu 
1.                      
EAMV esittää yhteistyössä EPV:n sekä 9 ja 11
artiklassa tarkoitettujen viranomaisten kanssa komissiolle vuosikertomukset,
joissa arvioidaan kehityssuuntauksia, potentiaalisia riskejä ja heikkouksia
sekä tarpeen mukaan annetaan suosituksia tämän asetuksen soveltamisalaan
kuuluvien palvelujen markkinoilla toteutettavista ennaltaehkäisevistä tai
korjaavista toimista. Kertomuksessa on esitettävä ainakin 
a)      arvio arvopaperitoimituksen tehokkuudesta
kotimaisissa ja rajat ylittävissä toimissa kunkin jäsenvaltion osalta käyttäen
perusteena toimituspuutteiden lukumäärää ja volyymia, 7 artiklan 4 kohdassa
tarkoitettujen seuraamusten rahasummaa, 7 artiklan 4 kohdassa tarkoitettujen
korvausostojen lukumäärää ja volyymia sekä muita mahdollisia merkityksellisiä kriteereitä;
b)      arvio, jossa mitataan
arvopaperitoimituksia, joita ei tehdä arvopaperikeskusten ylläpitämissä
arvopapereiden selvitysjärjestelmissä, käyttäen perusteena tapahtumien
lukumäärä ja volyymia sekä muita mahdollisia merkityksellisiä kriteereitä;
c)      arvio tämän asetuksen soveltamisalaan
kuuluvasta rajat ylittävästä palveluntarjonnasta käyttäen perusteena
arvopaperikeskusten välisten linkkien lukumäärää ja tyyppiä,
arvopaperikeskusten ylläpitämien arvopaperien selvitysjärjestelmien ulkomaisten
osallistujien määrää, niiden tapahtumien lukumäärää ja volyymia, joissa
tällaisia osallistujia on mukana, niiden ulkomaisten liikkeeseenlaskijoiden
lukumäärää, jotka kirjaavat arvopaperinsa arvopaperikeskuksessa 47 artiklan
mukaisesti, sekä muita mahdollisia merkityksellisiä kriteerejä.
2.                      
Edellä 1 kohdassa tarkoitettujen kertomusten on
katettava yksi kalenterivuosi, ja ne on toimitettava komissiolle ennen
seuraavan kalenterivuoden 30 päivää kesäkuuta.
70 artikla 
Voimaantulo
ja soveltaminen
1.                      
Tämä asetus tulee voimaan kahdentenakymmenentenä
päivänä sen jälkeen, kun se on julkaistu Euroopan unionin virallisessa
lehdessä.
2.                      
Asetuksen 5 artiklaa sovelletaan 1 päivästä
tammikuuta 2015. 
3.                      
Asetuksen 3 artiklan 1 kohtaa sovelletaan 1
päivästä tammikuuta 2020.
Tämä asetus on kaikilta osiltaan
velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7.3.2012.
Euroopan parlamentin puolesta                                                   Neuvoston
puolesta
Puhemies                                                                                       Puheenjohtaja
                                                                                                      
LIITE
Luettelo
palveluista
A
jakso
Arvopaperikeskusten ydinpalvelut
1.                      
Arvopapereiden ensimmäinen kirjaaminen
arvo-osuusjärjestelmään (”notariaattipalvelu”).
2.                      
Arvopaperitilien ylläpito ylimmällä tasolla
(”keskitetty tilinhoitopalvelu”).
3.                      
Arvopapereiden selvitysjärjestelmän ylläpito
(”arvopaperitoimituspalvelu”).
B
jakso
Arvopaperikeskusten muut kuin pankkipalvelujen tyyppiset oheispalvelut 
Arvopaperikeskusten tarjoamat palvelut, joilla
lisätään arvopaperimarkkinoiden luotettavuutta, tehokkuutta ja avoimuutta:
1.                      
Toimituspalveluun liittyvät palvelut, kuten
a)      arvopapereiden lainaksiantomekanismin
järjestäminen, jossa arvopaperikeskus toimii asiamiehenä arvopapereiden
selvitysjärjestelmän osallistujien välillä;
b)      vakuudenhallintapalvelujen tarjoaminen,
jossa arvopaperikeskus toimii asiamiehenä arvopapereiden selvitysjärjestelmän
osallistujien välillä;
c)      kauppojen täsmäytys, tarjousten reititys,
kauppojen vahvistus ja kauppojen todentaminen.
2.                      
Notariaattipalveluihin ja keskitettyihin
tilinhoitopalveluihin liittyvät palvelut, kuten
a)      osakasrekistereihin liittyvät palvelut;
b)      yhtiötapahtumien käsittelyn
käynnistäminen, mukaan luettuina vero-, yhtiökokous- ja tietopalvelut;
c)      uusiin liikkeeseenlaskuihin liittyvät
palvelut, mukaan luettuina ISIN-koodien ja vastaavien koodien jakaminen ja
hallinnointi;
d)      tarjousten reititys ja käsittely,
maksujen kerääminen ja käsittely ja niihin liittyvä raportointi;
3.                      
Arvopaperitilien ylläpito toimituspalvelun
yhteydessä, vakuudenhallintapalvelut ja muut oheispalvelut.
4.                      
Muut palvelut, kuten
a)      yleisten vakuudenhallintapalvelujen
tarjoaminen asiamiehenä;
b)      säännöllisen raportoinnin tarjoaminen;
c)      tietojen ja tilastojen toimittaminen
markkinatutkimus- ja tilastolaitoksille;
d)      tietotekniikkapalvelujen tarjoaminen. 
C
jakso
Pankkipalvelujen tyyppiset oheispalvelut 
1.                      
Pankkipalvelujen tyyppisten palvelujen tarjoaminen
arvopapereiden selvitysjärjestelmän osallistujille toimituspalvelun yhteydessä,
kuten 
a)      hoitotilien tarjoaminen;
b)      käteistalletusten vastaanottaminen;
c)      rahaluoton tarjoaminen;
d)      arvopapereiden antaminen lainaksi. 
2.                      
Pankkipalvelujen tyyppiset palvelut, jotka
liittyvät muihin A ja B jaksossa lueteltuihin ydin- tai oheispalveluihin, kuten
a)      hoitotilien tarjoaminen
arvopaperitoimitusta varten ja käteistalletusten vastaanottaminen
arvopaperitilien haltijoilta;
b)      arvopapereiden antaminen lainaksi arvopaperitilien
haltijoille;
c)      pankkipalvelujen tyyppiset palvelut,
joilla helpotetaan yhtiötapahtumien käsittelyä, kuten 
–              
i) tuotonmaksuihin ja erääntymisiin liittyvien
maksujen järjestäminen;
–              
ii)            veronperintään liittyvien maksujen
järjestäminen.
LIITE
SÄÄDÖKSEEN
LIITTYVÄ RAHOITUSSELVITYS
1.           PERUSTIEDOT EHDOTUKSESTA/ALOITTEESTA
              1.1.    Ehdotuksen/aloitteen nimi 
              1.2.    Toimintalohko(t)
toimintoperusteisessa johtamis- ja budjetointijärjestelmässä (ABM/ABB)
              1.3.    Ehdotuksen/aloitteen
luonne 
              1.4.    Tavoitteet

              1.5.    Ehdotuksen/aloitteen
perustelut 
              1.6.    Toiminnan
ja sen rahoitusvaikutusten kesto 
              1.7.    Hallinnointitapa
(hallinnointitavat) 
2.           HALLINNOINTI 
              2.1.    Seuranta-
ja raportointisäännöt 
              2.2.    Hallinnointi-
ja valvontajärjestelmä 
              2.3.    Toimenpiteet
petosten ja sääntöjenvastaisuuksien ehkäisemiseksi 
3.           EHDOTUKSEN/ALOITTEEN ARVIOIDUT
RAHOITUSVAIKUTUKSET 
              3.1.    Kyseeseen
tulevat monivuotisen rahoituskehyksen otsakkeet ja menopuolen budjettikohdat 
              3.2.    Arvioidut
vaikutukset menoihin 
              3.2.1. Yhteenveto arvioiduista
vaikutuksista menoihin 
              3.2.2. Arvioidut
vaikutukset toimintamäärärahoihin 
              3.2.3. Arvioidut
vaikutukset hallintomäärärahoihin
              3.2.4. Yhteensopivuus
nykyisen monivuotisen rahoituskehyksen kanssa
              3.2.5. Ulkopuolisten
tahojen osallistuminen rahoitukseen 
              3.3.    Arvioidut vaikutukset tuloihin
SÄÄDÖKSEEN
LIITTYVÄ RAHOITUSSELVITYS

1.                      
PERUSTIEDOT EHDOTUKSESTA/ALOITTEESTA 
1.1.                
Ehdotuksen/aloitteen nimi 

Euroopan
parlamentin ja neuvoston asetus arvopaperitoimituksen parantamisesta Euroopan
unionissa sekä arvopaperikeskuksista ja direktiivin 98/26/EY muuttamisesta

1.2.                
Toimintalohko(t) toimintoperusteisessa johtamis- ja
budjetointijärjestelmässä (ABM/ABB)[26]

Sisämarkkinat
– finanssimarkkinat

1.3.                
Ehdotuksen/aloitteen luonne 

ý Ehdotus/aloite
liittyy uuteen toimeen. 
¨ Ehdotus/aloite
liittyy uuteen toimeen, joka perustuu pilottihankkeeseen tai
valmistelutoimeen[27].

¨ Ehdotus/aloite liittyy käynnissä olevan
toimen jatkamiseen. 
¨ Ehdotus/aloite
liittyy toimeen, joka on suunnattu uudelleen. 

1.4.                
Tavoitteet
1.4.1.          
Komission monivuotinen strateginen tavoite
(monivuotiset strategiset tavoitteet), jonka (joiden) saavuttamista
ehdotus/aloite tukee 

Finanssimarkkinoiden
luotettavuuden ja tehokkuuden lisääminen; finanssipalvelujen sisämarkkinoiden
edistäminen.

1.4.2.          
Erityistavoite (erityistavoitteet) sekä toiminto
(toiminnot) toimintoperusteisessa johtamis- ja budjetointijärjestelmässä 
 
 Erityistavoitteet: Edellä mainittujen yleisten tavoitteiden puitteissa erityistavoitteina on ·      lisätä rajat ylittävän arvopaperitoimituksen luotettavuutta ·      lisätä rajat ylittävän arvopaperitoimituksen tehokkuutta ·      varmistaa tasapuoliset toimintaedellytykset arvopaperikeskusten palvelujen alalla. 

1.4.3.          
Odotettavissa olevat tulokset ja vaikutukset

Selvitys siitä, miten
ehdotuksella/aloitteella on tarkoitus vaikuttaa edunsaajien/kohderyhmän
tilanteeseen
 Ehdotuksen tarkoituksena on ·      lisätä arvopaperitoimituksen luotettavuutta ja tehokkuutta yhdenmukaistamalla toimitusajat ja varmistamalla, että valtaosa siirtokelpoisista arvopapereista lasketaan liikkeeseen arvo-osuuksina ·      parantaa toimituskuria luomalla asianmukainen yhdenmukaistettu kehys, jolla pyritään estämään ja korjaamaan toimituspuutteet ·      säännellä asianmukaisesti kaikkia EU:ssa toimivia arvopaperikeskuksia ·      varmistaa arvopaperikeskuksia koskevien vaatimusten yhdenmukaisuus ja kansallisten sääntelyviranomaisten harjoittaman valvonnan koordinointi ·      vähentää rajat ylittävästä arvopaperitoimituksesta sijoittajille aiheutuvia kustannuksia ·      antaa liikkeeseenlaskijoille ja sijoittajille enemmän valinnanvaraa parantamalla arvopaperikeskusten palvelujen käyttöoikeuksia ·      tasapuolistaa kilpailuedellytyksiä arvopaperikeskusten palveluissa, mikä voi parantaa palvelujen laatua ja alentaa niistä liikkeeseenlaskijoilta ja sijoittajilta perittäviä maksuja. 

1.4.4.          
Tulos- ja vaikutusindikaattorit 

Selvitys siitä,
millaisin indikaattorein ehdotuksen/aloitteen toteuttamista seurataan
 ·      Raportti, jossa arvioidaan arvopaperitoimituksen tehokkuutta EU:n yksittäisillä markkinoilla. Indikaattoreihin voisivat kuulua toimituspuutteiden määrä ja suuruus (jotka jaoteltaisiin kotimaisten ja rajat ylittävien kauppojen mukaan), arvopaperikeskuksille määrättyjen seuraamusten suuruus, korvausostomenettelyjen määrä sekä sellaisten tapausten määrä, joissa jäsenyys on keskeytetty toimitusten järjestelmällisen laiminlyönnin vuoksi. ·      Raportti, jossa mitataan oikeudenkorjausvaateiden suuruutta, jotta voidaan arvioida, onko toimitusaikojen yhdenmukaistaminen tehostanut yhtiötapahtumia. ·      Raportti, jossa arvioidaan, missä määrin säilytysyhteisöt ovat hoitaneet arvopaperitoimituksia sisäisesti arvopaperikeskusten ylläpitämien arvopapereiden selvitysjärjestelmien ulkopuolella. Nämä tiedot ovat tärkeitä, koska ne liittyvät järjestelmäriskiin ja niiden perusteella voidaan arvioida, ovatko EU:n toimet tarpeellisia tällä alalla. ·      Raportti, jossa arvioidaan rajat ylittävän toiminnan lisääntymistä. Indikaattoreihin voisivat kuulua arvopaperikeskusten välisten linkkien määrä, arvopaperikeskusten ulkomaisten osallistujien määrä, ulkomaisiin osallistujiin liittyvien tapahtumien kokonaisarvo ja ulkomaisia arvopaperikeskuksia käyttävien liikkeeseenlaskijoiden määrät. ·      Raportti, jossa analysoidaan arvopaperikeskusten keskeisten palvelujen hintoja EU:ssa, kuten arvopapereiden toimituksen ja säilytyksen hintoja rajat ylittävissä ja kotimaisissa kaupoissa. ·      Arvopaperikeskuksia, liikkeeseenlaskijoita ja muita markkinainfrastruktuureja käsittelevä tutkimus, jossa arvioidaan, missä määrin toteutetuilla toimilla on poistettu palvelujen käytön esteitä ja onko käytännön esteitä tai oikeudellisia esteitä yhä olemassa. 

1.5.                
Ehdotuksen/aloitteen perustelut 
1.5.1.          
Tarpeet, joihin ehdotuksella/aloitteella vastataan
lyhyellä tai pitkällä aikavälillä 
 
 Tavoitteena on, että asetuksen soveltaminen jäsenvaltiossa johtaa seuraaviin tuloksiin: ·      Toimitusajat yhdenmukaistetaan. ·      Valtaosa siirtokelpoisista arvopapereista lasketaan liikkeeseen arvo-osuuksina. ·      Toimituskuri paranee, kun luodaan asianmukainen yhdenmukaistettu kehys, jolla pyritään estämään ja korjaamaan toimituspuutteet. ·      Kaikkia EU:ssa toimiva arvopaperikeskuksia säännellään asianmukaisesti samojen vaatimusten perusteella. ·      Toimilupien myöntäminen arvopaperikeskuksille ja arvopaperikeskusten valvonta yhdenmukaistetaan, ja kansallisten sääntelyviranomaisten välinen koordinointi paranee. ·      Liikkeeseenlaskijoiden, muiden arvopaperikeskusten ja muiden markkinainfrastruktuurien oikeudet päästä arvopaperikeskuksiin paranevat samoin kuin arvopaperikeskusten oikeudet päästä muihin arvopaperikeskuksiin ja muihin markkinainfrastruktuureihin, ja tällaisen pääsyn edellytykset yhdenmukaistetaan. 

1.5.2.          
EU:n osallistumisesta saatava lisäarvo
 
 ·      Finanssimarkkinat toimivat yhä enemmän rajojen yli. EU:ssa arvopaperikeskusten palveluissa ja erityisesti arvopaperitoimituksessa havaitut ongelmat liittyvät olennaisesti rajat ylittäviin kauppoihin. Jos jäsenvaltiot yrittävät ratkaista näitä ongelmia itsenäisesti ja koordinoimattomasti, niiden toimet ovat todennäköisesti hyvin tehottomia. ·      Koordinoidut toimet ovat tarpeen, koska arvopaperikeskukset ovat tärkeitä koko järjestelmän kannalta ja niiden välillä on EU:ssa yhä enemmän linkkejä. ·      Tähän asiaan liittyviä näkökohtia on jo käsitelty voimassa olevassa unionin säännöstössä, erityisesti rahoitusvakuusjärjestelydirektiivissä, selvityksen lopullisuudesta annetussa direktiivissä, rahoitusmarkkinadirektiivissä ja vakavaraisuusdirektiiveissä, sekä arvopaperimarkkinalainsäädäntöä koskevassa direktiivissä, jota ei ole vielä annettu mutta annetaan mahdollisesti myöhemmin. Uuden ehdotuksen olisi sovittava täydellisesti yhteen näiden EU:n toimenpiteiden kanssa. Tämä voidaan saavuttaa parhaiten EU:n tason toimilla. 

1.5.3.          
Vastaavista toimista saadut kokemukset

Arvopaperikeskukset
ovat tärkeitä laitoksia finanssimarkkinoilla, koska ne varmistavat
arvopapereiden kirjaamisen ja säilyttämisen ja ylläpitävät järjestelmiä, joilla
varmistetaan arvopaperitapahtumien toteuttaminen, jolla tarkoitetaan
arvopapereiden tosiasiallista luovuttamista käteisvaroja vastaan. Sen vuoksi ne
ovat tärkeitä finanssimarkkinoiden infrastruktuureja kauppapaikkojen,
keskusvastapuolten ja kauppatietorekisterien ohella. Kauppapaikkoja säännellään
rahoitusmarkkinadirektiivillä, kun taas keskusvastapuolia ja
kauppatietorekisterejä tullaan säätelemään EU:n tasolla, kun Euroopan
parlamentti ja neuvosto ovat hyväksyneet OTC-johdannaisia, keskusvastapuolia ja
kauppatietorekistereitä koskevan asetusehdotuksen ja se on tullut voimaan.
Rahoitusmarkkinadirektiiviä on sovellettu marraskuusta 2007 alkaen, ja se on
lisännyt kilpailua rahoitusvälineillä kauppaa käyvien kauppapaikkojen välillä
ja laajentanut sijoittajien valinnanvaraa palveluntarjoajien ja saatavilla
olevien rahoitusvälineiden osalta. 

1.5.4.          
Yhteensopivuus muiden kyseeseen tulevien välineiden
kanssa ja mahdolliset synergiaedut

Joitakin
kysymyksiä on jo käsitelty voimassa olevassa unionin lainsäädännössä.
Esimerkiksi arvopaperikaupan selvitysjärjestelmät on jo määritelty selvityksen
lopullisuudesta maksujärjestelmissä ja arvopaperien selvitysjärjestelmissä
annetussa direktiivissä 98/26/EY[28],
ja direktiivissä 2004/39/EY (rahoitusmarkkinadirektiivi) annetaan tiettyjä
sääntöjä markkinatoimijoiden oikeuksista päästä valitsemiinsa arvopapereiden
selvitysjärjestelmiin. Komission ehdotuksissa käsitellään muita kysymyksiä.
Esimerkiksi lyhyeksi myynnistä ja tietyistä luottoriskinvaihtosopimusten
osa-alueista annetussa komission ehdotuksessa käsitellään myös tiettyjä
rahoitusinstrumenttiryhmiä koskevaa toimituskuria, ja OTC-johdannaisista,
keskusvastapuolista ja kauppatietorekistereistä annetussa komission
ehdotuksessa annetaan arvopapereiden toimitukseen läheisesti liittyvää
arvopapereiden määritystä koskevat säännöt. Ehdotettu asetus on näiden unionin
säädösten tai ehdotusten mukainen. 

1.6.                
Toiminnan ja sen rahoitusvaikutusten kesto 

¨ Ehdotuksen/aloitteen mukaisen toiminnan kesto
on rajattu. 
–     
¨  Ehdotuksen/aloitteen mukainen toiminta alkaa [PP/KK]VVVV ja päättyy
[PP/KK]VVVV. 
–     
¨  Rahoitusvaikutukset alkavat vuonna VVVV ja päättyvät vuonna VVVV. 
ý Ehdotuksen/aloitteen mukaisen toiminnan kestoa
ei ole rajattu.
–     
Käynnistysvaihe alkaa vuonna 2013 ja päättyy vuonna
2015,
–     
minkä jälkeen toteutus täydessä laajuudessa.

1.7.                
Hallinnointitapa (hallinnointitavat)[29] 

¨ Komissio hallinnoi suoraan keskitetysti

¨ Välillinen keskitetty hallinnointi, jossa täytäntöönpanotehtäviä on siirretty
–     
¨  toimeenpanovirastoille 
–     
ý  yhteisöjen perustamille elimille[30]
–     
¨  kansallisille julkisoikeudellisille elimille tai julkisen palvelun
tehtäviä hoitaville elimille 
–     
¨  henkilöille, joille on annettu tehtäväksi toteuttaa Euroopan
unionista tehdyn sopimuksen V osaston mukaisia erityistoimia ja jotka nimetään
varainhoitoasetuksen 49 artiklan mukaisessa perussäädöksessä 
¨ Hallinnointi yhteistyössä jäsenvaltioiden kanssa 
¨ Hajautettu hallinnointi yhteistyössä kolmansien maiden kanssa 
¨ Hallinnointi yhteistyössä kansainvälisten järjestöjen kanssa (tarkennettava)
Jos käytetään useampaa
kuin yhtä hallinnointitapaa, huomautuksille varatussa kohdassa olisi annettava
lisätietoja.
Huomautukset: 
–

2.                      
HALLINNOINTI 
2.1.                
Seuranta- ja raportointisäännöt 

Ilmoitetaan
sovellettavat aikavälit ja edellytykset
Euroopan
arvopaperimarkkinaviranomaisen (EAMV) perustamista koskevan asetusluonnoksen 81
artiklan mukaan EAMV:n toiminnan tuloksena saaduista kokemuksista on tehtävä
arviointi kolmen vuoden kuluessa EAMV:n toiminnan aloittamisesta. Tätä varten
komissio julkaisee yleiskertomuksen, joka toimitetaan Euroopan parlamentille ja
neuvostolle.

2.2.                
Hallinnointi- ja valvontajärjestelmä 
2.2.1.          
Todetut riskit 
 
 EU:n finanssivalvontajärjestelmän uudistamiseen tähtäävästä ehdotuksesta on tehty vaikutusten arviointi, joka liittyy asetusluonnoksiin Euroopan pankkiviranomaisen, Euroopan vakuutus- ja lisäeläkeviranomaisen ja Euroopan arvopaperimarkkinaviranomaisen perustamisesta. EAMV:lle tässä ehdotuksessa esitettyä lisäresurssia tarvitaan, jotta EAMV voisi käyttää valtuuksiaan ja hoitaa seuraavat tehtävänsä: ·      toimituskuria koskevan järjestelmän yhdenmukaistaminen ja parantaminen huolehtimalla siitä, että toimituspuutteita seurataan ja niistä raportoidaan yhdenmukaisella tavalla, sekä laatimalla standardit toimenpiteistä, joilla toimituspuutteet voidaan estää ja korjata ·      arvopaperikeskuksia koskevien sääntöjen yhdenmukaistaminen ja koordinoiminen laatimalla standardeja ·      kansallisten sääntelyvaltuuksien yhdenmukaisen soveltamisen lujittaminen ja varmistaminen antamalla ohjeita viranomaisten välisestä yhteistyöstä ja laatimalla standardeja, joissa määritellään toimilupahakemuksen sisältö sekä tiedot, jotka on toimitettava toimivaltaisille viranomaisille ja joita viranomaisten on toimitettava toisilleen valvontaa varten ·      kolmansien maiden yrityksille asetettujen vaatimusten koordinoiminen ja yhdenmukaistaminen, jotta ne voivat käyttää alan palveluja ·      sellaisten sääntöjen yhdenmukaistaminen ja koordinoiminen, jotka koskevat osallistujien, liikkeeseenlaskijoiden ja muiden arvopaperikeskusten oikeuksia päästä käyttämään arvopaperikeskuksia sekä arvopaperikeskusten ja muiden markkinainfrastruktuurien välisiä pääsyoikeuksia. Näiden resurssin puuttuessa EAMV ei voisi hoitaa tehtäviään ajoissa ja tehokkaasti. 
2.2.2.
Valvontamenetelmä(t)
EAMV:n
perustamista koskevan asetuksen mukaisia hallinnointi- ja valvontajärjestelmiä
sovelletaan myös tässä ehdotettuihin EAMV:n tehtäviin. 
Ensimmäisen
arvioinnin yhteydessä komissio päättää, millä indikaattoreilla EAMV:n toimintaa
arvioidaan. Lopullisessa arvioinnissa kvantitatiiviset indikaattorit ovat yhtä
tärkeitä kuin kuulemisissa kerättävä kvalitatiivinen näyttö. Arviointi tehdään
kolmen vuoden välein.

2.3.                
Toimenpiteet petosten ja sääntöjenvastaisuuksien
ehkäisemiseksi 

Ilmoitetaan käytössä
olevat ja suunnitellut torjunta- ja suojatoimenpiteet
Petosten,
lahjonnan ja muun laittoman toiminnan torjumiseksi EAMV:een sovelletaan
rajoituksetta Euroopan petostentorjuntaviraston (OLAF) tutkimuksista 25 päivänä
toukokuuta 1999 annetun Euroopan parlamentin ja neuvoston asetuksen (EY) N:o
1073/1999 säännöksiä.
EAMV
liittyy Euroopan parlamentin, Euroopan unionin neuvoston ja Euroopan yhteisöjen
komission välillä Euroopan petostentorjuntaviraston (OLAF) sisäisistä
tutkimuksista 25 päivänä toukokuuta 1999 tehtyyn toimielinten väliseen
sopimukseen ja antaa välittömästi asianmukaiset määräykset, jotka koskevat
kaikkia EAMV:n työntekijöitä.
Rahoituspäätöksissä
ja niistä johtuvissa täytäntöönpanoa koskevissa sopimuksissa tai asiakirjoissa
on määrättävä nimenomaisesti, että tilintarkastustuomioistuin ja OLAF voivat
tarvittaessa tehdä tarkastuksia EAMV:n varojen edunsaajien tiloissa ja näiden
varojen jakamisesta vastaavan henkilöstön tiloissa.

3.                      
EHDOTUKSEN/ALOITTEEN ARVIOIDUT RAHOITUSVAIKUTUKSET 
3.1.                
Kyseeseen tulevat monivuotisen rahoituskehyksen
otsakkeet ja menopuolen budjettikohdat 

·      Talousarviossa jo olevat budjettikohdat 
Monivuotisen
rahoituskehyksen otsakkeiden ja budjettikohtien mukaisessa järjestyksessä
 Moniv. rahoitus­kehyksen otsake || Budjettikohta || Määräraha­laji || Rahoitusosuudet 
 Numero [Nimi………………………...……….] || JM/EI-JM ([31])   || EFTA-mailta[32]   || ehdokas­mailta[33]   || kolman­silta mailta || varainhoito­asetuksen 18 artiklan 1 kohdan aa alakohdassa tarkoitetut rahoitusosuudet 
   || 12.0404.01 [EAMV – Avustus osastoille 1 ja 2 (Henkilöstö- ja hallintomenot)] || JM || KYL­LÄ || EI || EI || EI 
·      Uudet perustettaviksi esitetyt budjettikohdat 
Monivuotisen
rahoituskehyksen otsakkeiden ja budjettikohtien mukaisessa järjestyksessä.
-

3.2.                
Arvioidut vaikutukset menoihin 
3.2.1.          
Yhteenveto arvioiduista vaikutuksista menoihin 

milj. euroa (kolmen desimaalin tarkkuudella)
 Monivuotisen rahoituskehyksen otsake: || 1A || Kasvua ja työllisyyttä edistävä kilpailukyky 
 PO: MARKT ||   ||   || Vuosi 2013[34]   || Vuosi 2014 || Vuosi 2015 ||   ||   || YHTEENSÄ 
  Toimintamäärärahat ||   ||   ||   ||   ||   ||   ||   ||   
 12.0404.01 || Sitoumukset || (1) || 0,385 || 0,354 || 0,354 ||   ||   ||   ||   || 1,093 
 Maksut || (2) || 0,385 || 0,354 || 0,354 ||   ||   ||   ||   || 1,093 
 Tiettyjen ohjelmien määrärahoista katettavat  hallintomäärärahat[35]   ||   ||   ||   ||   ||   ||   ||   ||   
 Budjettikohdan numero ||   || (3) ||   ||   ||   ||   ||   ||   ||   ||   
 Sisämarkkinoiden pääosaston määrärahat YHTEENSÄ || Sitoumukset || =1+1a +3 || 0,385 || 0,354 || 0,354 ||   ||   ||   ||   || 1,093 
 Maksut || =2+2a+3 || 0,385 || 0,354 || 0,354 ||   ||   ||   ||   || 1,093 
  Toimintamäärärahat YHTEENSÄ || Sitoumukset || (4) || 0,385 || 0,354 || 0,354 ||   ||   ||   ||   || 1,093 
 Maksut || (5) || 0,385 || 0,354 || 0,354 ||   ||   ||   ||   || 1,093 
  Tiettyjen ohjelmien määrärahoista katettavat hallintomäärärahat YHTEENSÄ || (6) ||   ||   ||   ||   ||   ||   ||   ||   
 Monivuotisen rahoituskehyksen OTSAKKEESEEN 1A kuuluvat määrärahat YHTEENSÄ || Sitoumukset || =4+ 6 || 0,385 || 0,354 || 0,354 ||   ||   ||   ||   || 1,093 
 Maksut || =5+ 6 || 0,385 || 0,354 || 0,354 ||   ||   ||   ||   || 1,093 
Huomautukset:
Edellä mainitut toimintamäärärahat liittyvät
EAMV:lle ehdotuksen mukaan jaettaviin erityistehtäviin:
1) Toimituskuriin liittyvät tehtävät (kaksi
sääntelystandardia, yhdet ohjeet ja tietojen tallennus)
Näiden toimenpiteiden tavoitteena on käynnistää
toimituspuutteiden johdonmukainen seuranta ja raportointi sekä vähentää
toimituspuutteita panemalla täytäntöön tiukat ennalta ehkäisevät toimenpiteet
ja rangaistustoimenpiteet.
EAMV laatii kaksi teknistä sääntelystandardia
toimituspuutteita ehkäisevistä toimenpiteistä, seurantavälineistä, joilla
todennäköiset toimituspuutteet havaitaan, toimenpiteistä, joilla
toimituspuutteita pyritään korjaamaan, sekä toimituspuutteiden seuranta- ja
raportointijärjestelmän yksityiskohdista.
Lisäksi EAMV laatii viranomaisille kahdet ohjeet
siitä, miten toimintapuutteita ehkäisevät ja korjaavat toimenpiteet pannaan
yhdenmukaisesti, tosiasiallisesti ja tehokkaasti täytäntöön.
EAMV saa toimivaltaisilta viranomaisilta
toimituspuutteita koskevat tiedot.
2) Arvopaperikeskusten toimilupien myöntämiseen
ja arvopaperikeskusten valvontaan liittyvät tehtävät (kolme sääntelystandardia,
neljä täytäntöönpanostandardia, yhdet ohjeet, tietojen tallennus ja pysyvät
tehtävät)
Näiden toimenpiteiden tavoitteena on ottaa
käyttöön yhdenmukainen toimilupa- ja valvontakehys arvopaperikeskuksia varten
ja lisätä viranomaisten välistä yhteistyötä. Näin pyritään muun muassa
vähentämään rasitetta, jota sääntely aiheuttaa rajat ylittävää toimintaa
harjoittaville arvopaperikeskuksille.
EAMV laatii kolme teknistä sääntelystandardia ja
neljä täytäntöönpanostandardia, jotka koskevat toimilupahakemuksen sisältöä,
arvopaperikeskusten toimivaltaisille viranomaisille toimittamia tietoja ja
niitä tietoja, joita viranomaiset toimittavat toisilleen, sekä kotijäsenvaltion
ja vastaanottavan jäsenvaltion viranomaisten yhteistyötä.
EAMV laatii ohjeet, joiden tavoitteena on
varmistaa viranomaisten yhdenmukainen, tosiasiallinen ja tehokas yhteistyö
erilaisissa arvioinneissa, joita tämän asetuksen soveltaminen edellyttää. 
EAMV pitää yksityiskohtaista rekisteriä
arvopaperikeskusten unionissa harjoittamasta toiminnasta ja rekisteröi muun
muassa toimiluvan saaneiden arvopaperikeskusten nimet, arvopaperikeskusten
ylläpitämät arvopapereiden selvitysjärjestelmät, arvopaperikeskusten tarjoamat
palvelut, arvopaperikeskuksista vastaavat viranomaiset ja kolmansien maiden
arvopaperikeskukset.
EAMV:lla on tärkeä asema suhteessa EU:n
ulkopuolisiin arvopaperikeskuksiin, jotka aikovat perustaa sivuliikkeen
unioniin, tarjota unionissa palveluja ilman sivuliikettä tai perustaa linkin
unionissa toimivan arvopaperikeskuksen kanssa. EAMV arvioi erityisesti,
sovelletaanko tällaisiin arvopaperikeskuksiin tehokkaita toimilupa- ja
valvontamenettelyjä niiden kotimaassa, sekä vahvistaa yhteistyöjärjestelyt
kyseisten maiden toimivaltaisten viranomaisten kanssa.
EAMV:lla on myös muita pysyviä tehtäviä, kuten
kotijäsenvaltion ja vastaanottavan jäsenvaltion viranomaisten välisten
erimielisyyksien selvittely ja kriisitilanteita koskevien tietojen
vastaanottaminen.
3) Arvopaperikeskuksia koskeviin vaatimuksiin
liittyvät tehtävät (kahdeksan sääntelystandardia, kaksi
täytäntöönpanostandardia, yhdet ohjeet ja pysyvät tehtävät)
Näiden toimenpiteiden tavoitteena on ottaa
käyttöön arvopaperikeskuksia koskevat yhdenmukaiset vaatimukset, jotka
liittyvät arvopaperikeskusten organisaatioon, hallinnointi- ja
ohjausjärjestelmiin, toiminnan harjoittamiseen, palveluihin ja toiminnan
vakauden valvontakehykseen. Näin pyritään luomaan turvallisemmat olosuhteet
arvopaperikeskusten palveluille ja vähentämään edelleen rasitetta, jota
sääntely aiheuttaa rajat ylittävää toimintaa harjoittaville
arvopaperikeskuksille.
EAMV laatii kahdeksan sääntelystandardia ja kaksi
täytäntöönpanostandardia, joissa tarkennetaan useita arvopaperikeskuksille
asetettuja sääntelyvaatimuksia, jotka liittyvät organisaatioon, tietojen
säilyttämiseen, osallistujien mahdollisuuteen käyttää palveluja,
arvopaperitilien täsmäytykseen, arvopaperitilien erotteluun, selvityksen
lopullisuuteen, operatiivisen riskin vähentämiseen, pääomavaatimuksiin ja
arvopaperikeskusten välisiin linkkeihin. 
Lisäksi EAMV antaa ohjeet arvopaperikeskusten
säännöistä ja menettelyistä, joilla käsitellään osallistujien velvoitteiden
laiminlyöntiä.
EAMV:lla on myös pysyviä tehtäviä, jotka
perustuvat sen valtuuksiin puuttua tilanteisiin, joissa viranomaiset ovat
erimielisiä osallistujien oikeuksista päästä käyttämään arvopaperikeskuksia.
4) Pääsyoikeutta koskeviin vaatimuksiin
liittyvät tehtävät (kolme täytäntöönpanostandardia ja pysyvät tehtävät)
Näiden toimenpiteiden tavoitteena on lisätä
tehokkuutta antamalla liikkeeseenlaskijoille ja sijoittajille oikeus päästä
käyttämään valitsemaansa arvopaperikeskusta.
EAMV laatii kolme teknistä
täytäntöönpanostandardia menettelystä, jolla liikkeeseenlaskijat saavat
pääsyoikeudet arvopaperikeskuksiin, arvopaperikeskukset saavat keskinäiset
pääsyoikeudet ja arvopaperikeskukset ja muut markkinainfrastruktuurit saavat
keskinäiset pääsyoikeudet.
EAMV:lla on myös pysyviä tehtäviä, jotka
perustuvat sen valtuuksiin puuttua tilanteisiin, joissa viranomaisilla on
pääsyoikeuksiin liittyviä erimielisyyksiä.
5) Ehdotetun asetuksen seurantaan ja arviointiin
liittyvät tehtävät (kaksi vuosikertomusta)
EAMV laatii kaksi vuosikertomusta, joista toisessa
arvioidaan toimituksen tehokkuutta EU:n yksittäisillä markkinoilla
markkinatoimijoiden toimituspuutteista laatimien vakiomuotoisten raporttien
pohjalta ja toisessa rajat ylittävän toiminnan lisääntymistä EAMV:n rekisteriin
kirjattujen tietojen pohjalta. 
 Monivuotisen rahoituskehyksen otsake: || 5 || ”Hallintomenot” 
milj. euroa (kolmen desimaalin tarkkuudella)
   ||   ||   || Vuosi 2013 || Vuosi 2014 || Vuosi 2015 ||   ||   || YHTEENSÄ 
 PO: MARKT || 
  Henkilöresurssit || 0 || 0 || 0 ||   ||   ||   ||   ||   
  Muut hallintomenot || 0 || 0 || 0 ||   ||   ||   ||   ||   
 MARKT PO YHTEENSÄ || Määrärahat || 0 || 0 || 0 ||   ||   ||   ||   ||   
 Monivuotisen rahoituskehyksen OTSAKKEESEEN 5 kuuluvat määrärahat YHTEENSÄ || (Sitoumukset yhteensä = maksut yhteensä) || 0 || 0 || 0 ||   ||   ||   ||   ||   
milj. euroa (kolmen desimaalin tarkkuudella)
   ||   ||   || Vuosi 2013[36]   || Vuosi 2014 || Vuosi 2015 ||   ||   || YHTEENSÄ 
 Monivuotisen rahoituskehyksen OTSAKKEISIIN 1–5 kuuluvat määrärahat YHTEENSÄ || Sitoumukset || 0,385 || 0,354 || 0,354 ||   ||   ||   ||   || 1,093 
 Maksut || 0,385 || 0,354 || 0,354 ||   ||   ||   ||   || 1,093 

3.2.2.          
Arvioidut vaikutukset toimintamäärärahoihin 

–     
¨  Ehdotus/aloite ei edellytä toimintamäärärahoja. 
–     
ý  Ehdotus/aloite edellyttää toimintamäärärahoja seuraavasti:
Ehdotuksen erityistavoitteet on esitetty kohdassa
1.4.2. Ne saavutetaan ehdotetuilla lainsäädäntötoimenpiteillä, jotka
toteutetaan kansallisella tasolla, sekä EAMV:n toiminnan kautta. EAMV:n
tehtävää ja sen osallistumista ehdotetun asetuksen tavoitteiden saavuttamiseen
on kuvattu yksityiskohtaisesti 3.2.1 jaksossa, mutta kunkin operatiivisen
tavoitteen tuloksia ei voida määrittää konkreettisesti numeroarvoin.

3.2.3.          
Arvioidut vaikutukset hallintomäärärahoihin
3.2.3.1.    
Yhteenveto 

–     
ý  Ehdotus/aloite ei edellytä hallintomäärärahoja. 
–     
¨  Ehdotus/aloite edellyttää hallintomäärärahoja seuraavasti:

3.2.3.2.    
 Henkilöresurssien
arvioitu tarve 

–     
ý  Ehdotus/aloite ei edellytä henkilöresursseja. 
–     
¨  Ehdotus/aloite edellyttää henkilöresursseja seuraavasti:
Huom.:
PO MARKTissa ei tarvita tämän ehdotuksen johdosta
lisää henkilö- tai hallintoresursseja. Ehdotukseen liittyvät tehtävät hoidetaan
direktiivin 1997/9/EY jatkotoimenpiteisiin osoitetuilla nykyisillä
resursseilla.

3.2.4.          
Yhteensopivuus nykyisen monivuotisen
rahoituskehyksen kanssa 

–     
¨  Ehdotus/aloite on nykyisen monivuotisen rahoituskehyksen mukainen.
–     
ý  Ehdotus/aloite edellyttää rahoituskehyksen asianomaisen otsakkeen
rahoitussuunnitelman muuttamista.
Ehdotuksella lisätään EAMV:n tehtäviä. Sen vuoksi
budjettikohdan 12.0404 määrärahoja on lisättävä.
–     
¨  Ehdotus/aloite edellyttää joustovälineen varojen käyttöön ottamista
tai monivuotisen rahoituskehyksen tarkistamista[37].

3.2.5.          
Ulkopuolisten tahojen osallistuminen rahoitukseen

–     
¨  Ehdotuksen/aloitteen rahoittamiseen ei osallistu ulkopuolisia tahoja.

–     
ý  Ehdotuksen/aloitteen rahoittamiseen osallistuu ulkopuolisia tahoja
seuraavasti (arvio):
määrärahat, milj. euroa (kolmen desimaalin tarkkuudella)
   || Vuosi 2013 || Vuosi 2014 || Vuosi 2015 ||   ||   || Yhteensä 
 Jäsenvaltiot EU:n kansallisten valvontaviranomaisten rahoitusosuuksilla* || 0,577 || 0,531 || 0,531 ||   ||   ||   ||   || 1,639 
 Yhteisrahoituksella katettavat määrärahat YHTEENSÄ || 0,577 || 0,531 || 0,531 ||   ||   ||   ||   || 1,639 
* EAMV-asetuksessa
säädettyyn rahoitusmekanismiin perustuva arvio (jäsenvaltiot 60 %, unioni
40 %).

3.3.                
Arvioidut vaikutukset tuloihin 

–     
ý  Ehdotuksella/aloitteella ei ole vaikutuksia tuloihin.
–     
¨  Ehdotuksella/aloitteella on vaikutuksia tuloihin seuraavasti:
–                   
¨         vaikutukset omiin varoihin 
–                   
¨         vaikutukset sekalaisiin tuloihin 
Liite rahoitusselvitykseen, joka liittyy
ehdotukseen Euroopan parlamentin ja neuvoston asetukseksi arvopaperitoimituksen
parantamisesta Euroopan unionissa sekä arvopaperikeskuksista ja direktiivin
98/26/EY muuttamisesta
EAMV:n hoidettavaksi tuleviin tehtäviin
liittyvät kustannukset on arvioitu henkilömenojen osalta (osasto 1) komissiolle
toimitetun, EAMV:n vuodeksi 2012 laaditun talousarvioesityksen
kustannusluokittelun mukaisesti.
Komission ehdotuksen mukaan EAMV laatii noin
13 teknistä sääntelystandardia ja yhdeksän teknistä täytäntöönpanostandardia,
joilla pyritään varmistamaan, että hyvin teknisluonteiset säännökset pannaan
yhdenmukaisesti täytäntöön koko EU:ssa. Lisäksi EAMV laatii kolmet ohjeet, joilla
pyritään ensisijaisesti varmistamaan viranomaisten välinen tosiasiallinen ja
tehokas yhteistyö, sekä kaksi vuosikertomusta valvoakseen ja arvioidakseen
asetuksen toimivuutta. EAMV pitää myös arvopaperikeskuksia koskevaa rekisteriä
ja hoitaa muita pysyviä tehtäviä. 
Asetuksen odotetaan tulevan voimaan
alkuvuodesta 2013, minkä vuoksi EAMV tarvitsee lisäresursseja vuodesta 2013
alkaen. Arvion mukaan lisähenkilöstöä tarvitaan ainoastaan EAMV:n laatimia
teknisiä standardeja, ohjeita ja kertomuksia varten, sillä EAMV:n oletetaan
selviytyvän nykyisellä henkilöstöllään pysyvistä tehtävistään, kuten EU:n
ulkopuolisten arvopaperikeskusten tunnustamisesta ja viranomaisten välisten
erimielisyyksien sovittelusta. Jotta uudet tekniset standardit saataisiin
ajoissa valmiiksi, EAMV tarvitsee lisää erityisesti alan politiikan
asiantuntijoita, oikeudellisia asiantuntijoita ja vaikutusten arviointeja
laativia asiantuntijoita.
Arvioitaessa teknisten standardien, ohjeiden
ja kertomusten laadinnassa tarvittavien kokoaikaisten työntekijöiden määrää on
käytetty seuraavia oletuksia:
·      Yksi alan politiikan asiantuntija laatii keskimäärin viisi teknistä
standardia vuodessa, ja sama asiantuntija voi laatia niihin liittyvät ohjeet
tai kertomukset. Tähän tarvitaan neljä aihealueen asiantuntijaa. 
·      Edellä mainittuja teknisiä standardeja varten tarvitaan yksi
vaikutusten arviointeja laativa asiantuntija.
·      Edellä mainittuja teknisiä standardeja ja ohjeita varten tarvitaan yksi
oikeudellinen asiantuntija.
Näin ollen vuodesta 2013 alkaen tarvitaan
lisää kuusi kokoaikaista työntekijää.
Näitä uusia kokoaikaisia työntekijöitä
tarvitaan todennäköisesti myös vuosina 2014 ja 2015, koska standardit
viimeistellään hyvin todennäköisesti vasta vuonna 2014 ja niitä joudutaan
mahdollisesti muuttamaan vuonna 2015.
Muita oletuksia:
·      Sen perusteella, kuinka kokoaikaiset työntekijät jakautuvat vuoden 2012
talousarvioesityksessä, kuuteen uuteen kokoaikaiseen työntekijään oletetaan
kuuluvan neljä väliaikaista toimihenkilöä (74 %), yksi kansallinen asiantuntija
(16 %) ja yksi sopimussuhteinen toimihenkilö (10 %).
·      Eri henkilöstöryhmien keskimääräiset vuotuiset palkkakustannukset
perustuvat budjettipääosaston ohjeisiin.
·      Pariisissa sovellettava palkan korjauskerroin on 1,27.
·      Koulutuskustannusten oletetaan olevan vuodessa 1 000 euroa
kokoaikaista työntekijää kohden.
·      Virkamatkakulut 10 000 euroa arvioituna sen summan perusteella,
joka vuoden 2012 talousarvioesityksessä osoitetaan virkamatkoihin henkeä
kohden.
·      Työhönottoon liittyvät kustannukset (matka- ja hotellikulut, lääkärintarkastukset,
asettautumis- ja muut korvaukset, muuttokulut jne.) 12 700 euroa
arvioituna sen summan perusteella, joka vuoden 2012 talousarvioesityksessä
osoitetaan uuden työntekijän työhönottamiseen.
Seuraavien kolmen vuoden aikana tarvittavien
määrärahojen lisäystarpeen laskentamenetelmä esitetään tarkemmin seuraavassa
taulukossa. Laskennassa otetaan huomioon se, että 40 prosenttia
kustannuksista rahoitetaan unionin talousarviosta.

 Kustannuslaji || Laskenta || Määrä (tuhansina euroina) 
   ||   || 2013 || 2014 || 2015 || Yht. 
   ||   ||   ||   ||   ||   
 Osasto 1: Henkilöstömenot ||   ||   ||   ||   ||   
   ||   ||   ||   ||   ||   
 11 Palkat ja korvaukset ||   ||   ||   ||   ||   
 – väliaikaiset toimihenkilöt || =4*127*1,27 || 645 || 645 || 645 || 1,935 
 – kansalliset asiantuntijat || =1*73*1,27 || 93 || 93 || 93 || 278 
 – sopimusperusteiset toimihenkilöt || =1*64*1,27 || 81 || 81 || 81 || 244 
   ||   ||   ||   ||   ||   
 12 Työhönottoon liittyvät kustannukset || =6*12,7 || 76 ||   ||   || 76 
   ||   ||   ||   ||   ||   
 13 Virkamatkakulut || =6*10 || 60 || 60 || 60 || 180 
   ||   ||   ||   ||   ||   
 15 Koulutus || =6*1 || 6 || 6 || 6 || 18 
   ||   ||   ||   ||   ||   
 Osasto 1 yhteensä: Henkilöstömenot ||   || 961 || 885 || 885 || 2,732 
   ||   ||   ||   ||   ||   
 josta unionin rahoitusosuus (40 %) ||   || 385 || 354 || 354 || 1,093 
 josta jäsenvaltioiden rahoitusosuus (60 %) ||   || 577 || 531 || 531 || 1,639 
Seuraavassa taulukossa esitetään neljää
väliaikaista toimihenkilöä koskeva henkilöstötaulukko:
 Tehtäväryhmä ja palkkaluokka || Väliaikaiset virat 
   ||   
 AD 8 || 1 
 AD 7 || 1 
 AD 6 || 1 
 AD 5 || 1 
   ||   
 AD yhteensä || 4 
[1]               EYVL L 166, 11.6.1998, s. 45.
[2]               EUVL L 145, 30.4.2004, s. 1.
[3]               EYVL L 166, 11.6.1998, s. 45.
[4]               EUVL L 177, 30.6.2006, s. 1.
[5]               KOM(2010) 716, 8.12.2010.
[6]               EUVL C , , s. .
[7]               EUVL C , , s. .
[8]               EYVL L 166,
11.6.1998, s. 45.
[9]               ”Reducing the moral hazard posed by systemically
important financial institutions”, FSB, 20.10.2010.
[10]             Ecofin-neuvoston 2911. istunnon päätelmät, 2.12.2008.
[11]             EUVL L 275, 25.10.2003, s. 32.
[12]             EUVL L 145, 30.4.2004, s. 1.
[13]             EYVL L 168, 27.6.2002, s. 43.
[14]             EYVL L 222, 14.8.1978, s. 11.
[15]             EYVL L 193, 18.7.1983, s. 1.
[16]             EUVL L 177, 30.6.2006, s. 1.
[17]             ”European Code of Conduct for Clearing and Settlement”,
jonka ovat allekirjoittaneet FESE (Federation of European Securities
Exchanges), EACH (European Association of Clearing Houses) ja ECSDA (European
Central Securities Depositories Association) 7 päivänä marraskuuta 2006.
[18]             EYVL L 281, 23.11.1995, s. 31.
[19]             EYVL L 8, 12.1.2001, s. 1.
[20]             EUVL L 331, 15.12.2010, s. 84.
[21]             EUVL L 331, 15.12.2010, s. 12.
[22]             EUVL L 55, 28.2.2011, s. 13.
[23]             EUVL L 331, 15.12.2010, s. 120.
[24]             EUVL L 177, 4.7.2008, s. 6.
[25]             EUVL L 191, 13.7.2001, s. 45.
[26]             ABM: toimintoperusteinen johtaminen; ABB:
toimintoperusteinen budjetointi.
[27]             Sellaisina kuin nämä on määritelty varainhoitoasetuksen
49 artiklan 6 kohdan a ja b alakohdassa.
[28]             EYVL L 166, 11.6.1998, s. 45.
[29]             Kuvaukset eri hallinnointitavoista ja viittaukset
varainhoitoasetukseen ovat saatavilla budjettipääosaston verkkosivuilla
osoitteessa http://www.cc.cec/budg/man/budgmanag/budgmanag_en.html
[30]             Sellaisina kuin nämä on määritelty varainhoitoasetuksen
185 artiklassa.
[31]             JM = jaksotetut määrärahat; EI-JM = jaksottamattomat
määrärahat.
[32]             EFTA: Euroopan vapaakauppaliitto. 
[33]             Ehdokasmaat ja soveltuvin osin Länsi-Balkanin mahdolliset
ehdokasmaat.
[34]             Vuosi n on ehdotuksen/aloitteen toteutuksen aloitusvuosi.
[35]             Tekninen ja/tai hallinnollinen apu sekä EU:n ohjelmien
ja/tai toimien toteuttamiseen liittyvät tukimenot (entiset BA-budjettikohdat),
epäsuora ja suora tutkimustoiminta.
[36]             Vuosi n on ehdotuksen/aloitteen toteutuksen aloitusvuosi.
[37]             Katso toimielinten sopimuksen 19 ja 24 kohta.